
PRATARMĖ 


Atiduodamas skaitytojų teismui „Faidro“ vertimą, 
norėčiau tarti keletą žodžių tiek apie šio Platono kūrinio 
skaitymo džiaugsmus, tiek apie jo vertimo vargus. 

Visas „Faidro“ grožis ir minties bei vaizdo gaivalingu- 
mas atsiskleidžia tik tuomet, kai jį skaitome senovės graikų 
kalba, todėl dialogą versdamas patyriau prieštaringų jaus- 
my: viena vertus, suvokiau, jog galiu mėgautis šio kūrinio 
subtilybėmis jį skaitydamas, taip pat išgyventi maksimalų 
kalbinės originalo būties intensyvumą, o kita vertus, supra- 
tau, jog negaliu šio palaimos potyrio perteikti tiems, kurie 
turės skaityti tik vertimą. Kiekviena kalba turi savą logiką 
ir savą turinio raiškos specifiką, todel izomorfiškas ir absoliu- 
čiai tikslus vertimas tėra bermeneutinė fikcija ir prietaras 
tų, kurie neįstengia mėgautis kalba pačia savaime, įvertinti 
visų kiekvieno žodžio, kiekvienos frazės semantinių atspal- 
viy bei pusšešėlių. Kalba, iš kurios verčiama, tr kalba, į kurią 
verčiama, yra tarsi dvi aikštingos moterys, nuolat besivaidi- 
jančios ir be galo pavydžios viena kitai. Tuo pat metu įtikti 
joms abiem neįmanoma. Jei nuosekliai ir kruopščiai per- 
teiksime visą graikiškojo originalo semantinę ir stilistinę fak- 
tūrą, meginsime įsibrauti į kalbos „mikrolygmenį“, kuriame 
funkcionuoja senoves graikų mentalumo niuansus lemiančios 
struktūros, iškart pastebėsime, jog vertimas neskamba lietu- 
viškai, jog lietuviško sakinio sintaksė tarsi dirbtinė ir lyg 

išprievartauta. O jei vertimą sustyguosime pagal visas savõ- 
sios kalbos taisykles, tuomet privalėsime paaukoti gausybę 
semantinių subtilybių bei niuansų, turėsime atsisakyti pre- 
tenzijų graikiškojo mentalumo specifiką perteikti lietuvių 
kalbos morfologinėmis ir semantinėmis lytimis. Šia prasme 
vertimas yra diplomatija, mėginimas surasti kompromisą tarp 
abiejų kalbų. Kaip ir kiekviena diplomatija, vertimas yra 
ne visai „švarus“ dalykas, 0 vertėjas yra priverstas nuolat 
jausti sąžinės graužatį ir (kalbinės) tapatybės susidvejinimą. 
„Turinio požiūriu „Faidras“ yra tiek sodrus, kad, no- 
rint geriau įsisąmoninti jo vidinę logiką, tekstą būtina įdė- 
miai perskaityti keletą kartų. Nuolatinė stilistinių registrų 
kaita (pvz., neutralaus, troniško ir pompastiško tonų seka, 
pasikartojimas, persiliejimas vienų į kitus) gali kiek vargin- 
ti, trikdyti ar net erzinti skaitytoją - ypač tuomet, kai dialo- 
gas skaitomas pirmą kartą. Būtina įspėti ir apie kultūrinį 
šoką, kuris ištiks, susidūrus su homoerotinės tematikos plė- 
tojimu šiame veikale; reikia suvokti tai, jog susiduriame su 
daugeliu atžvilgių visiškai kitoniška kultūra, skirtingomis 
nei mūsų vertybėmis, nuostatomis bei konotacijų laukais. 
Žiūrėkime į ši tekstą tarsi archeologai, atkasę svetimos civi- 
lizacijos griuvėsius, ir bandykime, kaip sakydavo romėnai, 
sine tra et studio, suvokti, ką šis keistas ir vis delto įstabus 
tekstas reiškia, kokia jo visumos reikšmė ir prasme, ką jis ga- 
li (o galbūt - net nori?) pasakyti mums, mūsų epochai. 
Nors sukurtas beveik prieš pustrečio tūkstančio metų, 
„Faidras“ stebėtinai aktualus. Maža to, galime net pabrėžti, 
jog šis Platono veikalas turi daugybę bruožų, leidžiančių jį 

sieti su mūsų dienų literatūros kūriniais. Kokie tai bruožai? 

Pirmas bruožas - „Faidro“ kompozicija: dialogas suk- 
lijuotas iš paskirų fragmentų tarsi koliažas - net jei tie frag- 
mentai ir sulydyti į stiliaus požiūriu vieningą visumą. Antras 
bruožas - labai platus referencijos (taip pat ir savireferen- 
cijos) laukas: skaitytoją griūte užgriūva įvairių kūrinių cita- 
tos, mitų nuolaužos su čia pat pateikiamais racionalistiniais 
išaiškinimais bei interpretacijomis, kai kurie mitai (pvz., 
apie cikadas ir apie Teutą) tarsi žaismo dėlei išgalvojami čia 
pat ir tuoj pat pasitelkiami savireferencijos laukui apsibrėžti 
bei naujai legitimacijos sistemai sukurti (mat senieji, tradi- 
ciniai legitimacijos būdai sugriuvę ir vertinami su ironija). 
Trečias bruožas - nuolatinis savojo kūrybos proceso komen- 
tavimas: pirmojoje „Faidro“ dalyje kalbos yra sakomos, o 
antrojoje - jos komentuojamos ir išnarstomos iki smulkiausių 
detalių. Šitaip kuriamas tarsi „tekstas tekste“. Jo bierarchinius 
lygmenis šiame veikale galime išskirti net tris. Pirmas lyg- 
muo - tai nuostabaus gamtos kampelio aprašymas; jis funk- 
cionuoja kaip fonas ir įrėmina visą veikalą (gamta - tai 
tarsi teatras, kuriame vyksta vaidinimas). Antras lygmuo - 
tai trys kalbos, trys „kūriniai kūrinyje“, tarsi trys vaidini- 
mai teatre (pirmieji du - aiškiai komedijos). Trečias lygmuo 
- šių trijų kalbų, tarsi teatro vaidinimų, vertinimas bei ko- 
mentavimas. Ketvirtas „Faidro“ bruožas, leidžiantis lyginti 
šį dialogą su šiuolaikinės literatūros dvasia - tai ironiškas (ir 
autoironiškas) kūrinio tonas, nuolatinis šaipymasis iš savęs 
ir iš kitų, skaitytojo vedžiojimas už nosies, kuomet kalbama 
apie „tiesos“ ieškojimą ir čia pat parodomas tokio ieškojimo 

beprasmiškumas. Pvz., Sokratas negaili piktų žodžių sofis- 
tams, tačiau juos kritikuodamas pats atvirai demonstruoja 
tokius painius, dirbtinius tr pritemptus samprotavimus, kad 
šie yra ne kas kita, kaip savos, „teisingos (?) sofistikos demon- 
stravimas. Tekste daug loginių prieštaravimų, tačiau atrodo, 
kad Platonas nė nesiruošia jų pastebėti ar pašalinti, tarsi 
laikydamas juos savitu stilistinių elementu, sukuriančiu pa- 
radokso ir intelektualinio šoko įspūdį. Penktas šiuolaikiškas 
„Faidro“ bruožas - tai nuolatiniai svarstymai apie sakytinės 
ir rašytinės kalbos santykį, pastabos apie rašytinio teksto bejė- 
giškumą negailestingos refleksijos akivaizdoje, apie emocinį 
užrašyto žodžio „nublankimą“, „išblėsimą“, „išsitrynimą“, 
„nusiplovimą“ (mat rašoma tarsi vandenyje - in aqua scri- 
bitur) begant laikui, kuris, prasigrauždamas po bet kokiais 
tariamai ontologiniais pamatais, parodo, jog viskas tėra kul- 
tūra. Taip pat parodoma, jog nesama jokios išorinės legiti- 
macijos, kad visi užrašyti žodžiai tėra savireferentiškos sis- 
temos elementai, tarsi našlaičiais tapę rašančiojo „vaikai“. 
Atskleidžiamas įsitikinimas, jog bet kuri baigtinė minties 
sistema (o tokia kaip tik esti užrašytas tekstas) yra netobula 
- iš Čia tarsi turetų sekti postmoderniems rašytojams būdin- 
gas „nesugebėjimas“ užbaigti kūrinio, tačiau Platonas vis 
delto nurodo, jog tikrasis išminties ir filosofijos prieglobstis 
yra dialektika, gyva diskusija, tie žodžiai, kurie rašomi ne 
ant vaško lentelės, o į klausančiojo sielą, todel jie visuomet 
įstengia „pasiteisinti , peržengti patys save, įveikti savo ribo- 
tumą tr, sakytume, susirasti prieglobstį vis naujame ir nau- 


jame metalygmenyje. 

Vis dėlto „Faidras“ yra ne moderno ir ne postmoderno, 
o Antikos, taigi ir Klasikos kūrinys. Kiekviena nauja epocha 
ras šiame šedevre kažką sava ir su entuziazmu sakys, jog 
„Faidras“ išreiškia kaip tik jos dvasią. O nemirtingasis Pla- 
tonas vien ironiškai nusišypsos, paliudydamas savo prana- 
šumą ir patvirtindamas teiginį, jog Klasika nesensta. 


Xokk 


< 


Kad skaitytojas galėtų geriau įsivaizduoti „Faidro“ 
struktūrą, pateikiame trumpą kompozicinę šio dialogo 
schemą. 


I. Įžanginė dalis (227a-230e). 

II. Trys kalbos (231a-1576b). 

1. Lisijo kalba (231a-234e). 

2. Pirmoji Sokrato kalba (237a-241d). 

3. Antroji Sokrato kalba (palinodija) (2444-2576). 

III. Kalbų aptarimas ir samprotavimai apie iškalbos 
meną (257c-279b). 

IV. Kūrinio pabaiga (Sokrato malda) (279c). 


Naglis Kardelis 
Vilnius, 1996 m. balandžio 15 d. 


FAIDRAS 
Sokratas, Faidras 


SOKRATAS. Mielas Faidrai, kur gi ir iš kur? 

FAIDRAS. Iš Lisijo?, Sokratai, Kefalo sūnaus, traukiu 
pasivaikščioti už [miesto] sienos; mat daug laiko ten pralei- 
dau sėdėdamas nuo pat ankstaus ryto. Paklusdamas tavo 
ir savo draugui Akumenui, leidžiuosi į pasivaikščiojimus 
[užmiesčio] keliais: mat jis sako, kad šie ne tiek alsinantys, 
kiek pasivaikščiojimai dromais.? 

SOKRATAS. Puikiai, brangusis, jis sako. Vadinasi, Lisi- 
jas, kaip ir dera, buvo mieste... 

FAIDRAS. Taip, pas Epikratą“, Moricho namuose? gre- 
ta Olimpiečio šventyklos. 

SOKRATAS. Tad kaip jūs leidote laiką? Aišku, kad Lisi- 
jas jus vaišino savo kalbomis. 

EAIDRAS. Patirsi, jei turi laisvo laiko mane palydėti ir 
paklausyti. 

SOKRATAS. O ką? Nejau nemanai, kad būsiu atlikęs 
darbą, anot Pindaro, „viršesnį už rūpestį“, išklausęs apie 
tai, ką veikėte su Lisiju? 

FAIDRAS. Tad eime. 

SOKRATAS. Kad tik papasakotum! 

FAIDRAS. O juk tai, ką išgirsi, Sokrarai, tinka kaip tik 
tau: mat kalba, kurią nagrinėjome, buvo - nežinau kodėl - 

apie meilę. Lisijas yra parašęs apie bandomą sugundyti 
gražuolį, tačiau ne mylinčio - bet čia ir slypi gudrybė. Mat 
Lisijas sako, kad labiau reikią įsiteikti nemylinčiam, negu 
mylinčiam. 

SOKRATAS. Na ir kilnus! Jeigu jis parašytų, kad la- 
biau reikia įsiteikti vargšui nei turtuoliui, vyresniam nei 


4 jaunesniam, ir apie visus kitus dalykus, susijusius su ma- 


228 


nimi ir daugeliu iš mūsų, - tai būtų miestui derančios ir 
tautai naudingos kalbos! Taigi taip įsigeidžiau pasiklau- 
syti, kad, net jei kulniuodamas leistumeisi iki pat Mega- 
rų ir, kaip liepia Herodikas, priėjęs jų sieną, patrauktumei 
atgal, - jokiu būdu tavęs nepaleisčiau.? 

FAIDRAS. Kodėl tu, brangusis Sokratai, tai šneki? 
Nejau manai mane, šitokį negabų, galėsiant vertai Lisijo 
prisiminti, ką jis, sumaniausias dabartinis rašytojas, kūrė 
ilgai ir iš lėto? Kur jau čia man - jei ir geisčiau [tai padary- 
ti] labiau, nei turėti krūvą aukso. 

SOKRATAS. Oi, Faidrai, - jei jau nepažįstu aš Faidro, 
tai pamiršau ir save patį; bet ne - nei viena, nei kita: esu 
įsitikinęs, kad Faidras, besiklausydamas Lisijo veikalo, 
išklausė jo ne šiaip kokį kartą, bet vertė kartoti daugelį 


b sykių, o tai daryti šis mielai sutikdavo, tačiau anajam ir to 


buvo maža - jis galų gale paėmė ritinėlį, ėmė peržiūrinėti 
visa, kas jį ypač masino, o kai šitai nuo pat ryto daryda- 
mas užsisedėjo, pavargo ir išėjo pavaikštinėti, iškalęs vei- 
kalą atmintinai. Prisiekiu šunimi, iš tiesų taip manau, jei 
[veikalas] nebuvo pernelyg ilgas. O idant įgustų [sakyti 
Lisijo kalbą], patraukė už miesto; sutikęs žmogų, kuris 

eina iš galvos, kad tik galėtų klausytis skaitomų kalbų, 
Faidras apsidžiaugė, turėsiąs su kuo atsiduoti koriban- 
tiškam šelui, tad ir pakvietė aną eiti drauge. Kai šis kalbų 
mylėtojo paprašė atpasakoti [Lisijo kalbą], tas pradėjo ap- 
simetinėti, esą jam nesinorį, o pabaigs tuo, kad imsis at- 
pasakoti netgi per prievartą - nors niekas savo noru jo ir 
neklausytų; todėl tu, Faidrai, paprašyk jo nedelsiant stver- 
tis to, ką jis vistiek padarys bet kokiu atveju. 

FAIDRAS. Tiesą sakant, geriausia pasakoti taip, kaip 
sugebu, o tu, man atrodo, jokiu būdu manęs nepaleisi, 
kol aš - kad ir kaip [prastai] - nenupasakosiu. 

SOKRATAS. Iš tiesų taip atrodo! 

FAIDRAS. Tuomet šitaip ir padarysiu, bet iš tikrųjų, 
Sokrarai, pažodžiui visos [kalbos] neišmokau - nors be- 
veik visko, ką Lisijas sako apie įsimylėjusio ir neįsimylė- 
jusio padėties skirtingumą, pagrindinę mintį perteiksiu 
paskyriui, pradėdamas nuo pirmojo [skyriaus]. 

SOKRATAS. Bet, mielasis, pirmiausia parodyk, ką ten 
laikai kairėje rankoje po apsiaustu - nuvokiu, kad su savi- 
mi turi ir patį rašinį; tad jei tai tiesa, suprask, kad, nors ir 
labai tave myliu, bet - ir Lisijui čia dalyvaujant, - ne ypač 
geidžiu, kad ant mano kailio mėgintum lavintis. Nagi 
parodyk! 

FAIDRAS. Liaukis, Sokratai, tu iš manęs atėmei puo- 
selėrą viltį pasinaudoti tavimi [iškalbos] pratyboms. Kur 
patari prisėsti ir stvertis skaitymo? 

SOKRATAS. Čionai pasukę, eikime palei Ilisąs, o vėliau, 
kur mums patiks, ten tyloje ir prisėsime. 

FAIDRAS. Atrodo, tam yra tinkama proga, nes aš, kaip 
tyčia, basas, o tu šitoks visada. Žengiant tiesiog sekluma, 
lengviau bus kojoms, - tai ypač malonu šiuo metų ir die- 
nos laiku. 

SOKRATAS. Vesk ir drauge stebek, kur galėtume pri- 
sėsti. 

FAIDRAS. Taigi ar matai aną aukščiausiąjį plataną? 

SOKRATAS. Na ir ką? 

6 FAIDRAS. Ten šešėlis ir švelnus vėjelis, taip pat žolė 
atsisėsti ir - jei norėtume - prigulti. 

SOKRATAS. Tad vesk. 

FAIDRAS. Pasakyk man, Sokratai, ar ne čia, kažkur nuo 
Iliso kranto, kaip pasakojama, Borėjas pagrobė Oreitiją?? 

SOKRATAS. Pasakojama. 

FAIDRAS. Ar tik ne iš čia? Mat užtakiai čia atrodo 
malonūs, švarūs ir skaidrūs, tinkami mergaitėms šalia jų 
Žaisti. 

c SOKRATAS. Ne čia, bet pasroviui kokius du ar tris 
stadijus, kur Ilisą perbrendame Agros!“ [šventovės] link; 
kažkur ten yra aukuras Borėjui. 

FAIDRAS. Nelabai numanau; bet pasakyk, vardan 
Dzeuso, Sokratai, ar manai šį mitinį pasakojimą esant 
teisingą? 

SOKRATAS. Jei netikėčiau, kaip kad [netiki] išminčiai, 
keistuolis nebūčiau - tuomet gudragalviaudamas teigčiau 

d ją, bežaidžiančią su Farmakėja!!, buvus Borėjo gūsio nu- 
blokštą nuo gretimų uolų, ir kad apie Oreitiją, šitaip pra- 
žuvusią, ir buvo pasakojama kaip apie Borėjo pagrobtą; 

farba nuo Arėjo kalvos!“ - mat pasakojama ir tokia sakmė, 
kad nuo ten, o ne iš čia ji buvusi pagrobta|. Tačiau aš, 
Faidrai, manau, jog šitokie [svarstymai] - nors kartais ir 
mieli, yra ypač gabaus, darbštaus, bet ne itin sėkmės le- 
pinamo vyro [reikalas], - ir ne dėl ko kito, o dėl to, kad po 
šio [pasakojimo] jam neišvengiamai teks atstatyti hipo- 
kentaurų!? rūšį, vėlgi po to Chimairos!* [gentį] - ir štai 
užlieja jį visokių gorgonų!? bei pegasų!“ minia ir kažin 
kokių kitų neįmanomų pabaisų padermių begalės bei 
nesąmonės. Jei kas nors, jomis netikėdamas, imsis, besi- 
remdamas kažkokia kaimiška išmintimi, tikėtinai kiek- 
vieną jų įrodinėti, jam prireiks daug laisvo laiko. Aš to- 
kiems dalykams laisvalaikio neturiu visiškai. O priežastis, 
brangusis, štai kokia: vis dar niekaip neįstengiu - pagal 
Delfų įrašą - pažinti savęs paties. Taigi man juokinga, 
dar nežinant šito, tyrinėti kitoniškus dalykus. Štai kodėl, 
atsisveikinęs su jais ir tikėdamas tuo, kas apie juos yra ma- 
noma, - kaip ką tik sakiau, - tyrinėju ne juos, o save patį: ar 
aš koks žvėris, sudėtingesnis ir nirtulingesnis už Tifoną"", 
ar jaukesnis ir paprastesnis gyvūnas, iš prigimties turintis 
dalį kažin kokioje dieviškoje - [nors] ir kuklioje - lemty- 
je. Beje, bičiuli, ar tai ne tas medis, prie kurio mus vedei? 

FAIDRAS. Kaip tik tas. 

SOKRATAS. Prisiekiu Hera, tai puikus prieglobstis: mat 
šis platanas labai išsikerojęs ir aukštas, o avinėlio medžio'* 
tiek aukštis, tiek ir šešėlis nuostabūs - dabar pats jo žydė- 
jimas, ir jis teikia kvapniausią vietelę. Vėlgi ir gaiviausias 
šaltinis po platanu teka, šalčiausio vandens, - tai galima pa- 

tirti [panardinus] koją. Iš mergelių statulų bei aukojimo 
atnašų galima spręsti čia esant kažkokių nimfų ir Ache- 
lojo”? šventovę. Pagaliau ir vėjelis šioje vietoje palaimin- 
gas ir labai mielas: vasariškai ir skambiai atitaria cikadų 
chorui. Ber labiausiai vykę tai, kad ant nuožulnaus šlaito 
auga daug žolės - idant prigulusiam būtų ypač patogu 
atremti galvą.” Tad kuo puikiausiai tau pavyko atvesti, 
brangusis Faidrai. 

FAIDRAS. O tu, nuostabusai, atrodai kaip pats neįpras- 
čiausias žmogus. Iš to, ką kalbi, esi panašus tiesiog į vedlio 
reikalingą kitatautį, o ne į vietos gyventoją: tu iš mūsų 
miesto ne tik nekeliauji į svečias šalis, bet, regis, visiškai 
neišeini net ir už sienos. 

SOKRATAS. Atleisk man, geriausiasis. Mat esu smalsus, 
o vietovės ir medžiai manęs nieko netrokšta išmokyti - 
kitaip nei miesto žmonės.*! Vis dėlto atrodo, jog būsi iš- 
radęs vaistą, kaip mane išvilioti. Kaip mojuodami žalia 
šakele ar kokiu nors vaisiumi paskui save veda alkanus 
gyvulius, taip ir tu, tiesdamas kalbų ritinėlius, atrodai ge- 
bėsiąs vesti mane per visą Atiką ir visur kitur, kur tik pano- 
rėsi. Vis dėlto, kadangi šįsyk atėjau čionai, aš, man atrodo, 
prigulsiu, o tu, kokioje padėtyje manai būsiant patogiau- 
sia skaityti, šitokią pasirinkęs ir skaityk. 

FAIDRAS. Taigi klausyk.“ 

„Žinai mano ketinimus, taip pat jau girdėjai ir apie 
tai, ką laikau mudviem esant naudinga, jeigu jie bus 
įvykdyti. Tad manau, jog tai, kad nesu tavęs įsimylėjęs, ne- 
sukliudys manajam prašymui: mat įsimylėję vėliau, kuo- 

met išblėsta jų aistra, gailisi dėl savo prielankaus požiūrio 
[į mylimąjį]. O neįsimylėjusiems niekada neateina metas 
pakeisti nuomonę. Mat ne per prievartą, bet savo noru - 
kaip namų reikalus kuo geriausiai sprendžia - [taip ir čia] 
pagal savo išgales gerai elgiasi. Be to, mylintys stebi, kas 
bloga nutiko jų veikloje dėl meilės, o ką yra padarę gerai, 
tad pridėję [dar ir] atliktąjį triūsą, mano seniai atsidėkoję 
tiems, kuriuos myli. O nemylintiems netenka nei [meilės] 
kelti dingstimi apleistiems namų reikalams, nei kadaise 
atliktus darbus vardyti, nei kaltinti ką nors dėl savo susi- 
pykimo su artimaisiais. Kadangi ackrinta šitiek blogybių, 
nebelieka nieko, kas trukdytų jiems noriai atlikti visa, kuo 
mano galėsią [ką nors] pamaloninti. Be to, jei atseit verta 
įsimylėjusius branginti dėl to, kad šie myli ir yra draugiš- 
ki tiems, kuriuos myli, bei pasiruošę ir žodžiais, ir darbais 
- kitų nekenčiami - džiuginti mylimuosius, nesunku suži- 
noti, ar jie kalba tiesą: mat ką jie įsimylės vėliau, tiems ir 
teiks pirmenybę, ir aišku, kad su ankstesniaisiais elgsis blo- 
gai, jei tai pasirodys [malonu] tiems, kuriuos įsimylėjo vė- 
liau. Apskritai, kaip gali pasitikėti šitokiame reikale tuo, 
kurį ištiko tokia nelaimė, kurios nukreipti nemėgintų nė 
vienas, net būdamas patyręs? Mat [įsimylėjusieji] ir patys 
sutinka, kad yra greičiau sergantys, negu sveiko proto, ir 
kad žino, jog prastai samprotauja, tačiau negalį savęs suval- 
dyti. Kaip tad jie, atgavę gebėjimą tinkamai svarstyti, laikys 
puikiu dalyku tai, kam ryžosi būdami šitokios būklės? Ir 
jei iš mylėtojų rinktumeisi geriausią, tau tektų rinktis iš 
nedaugelio; o jei tarp kitų ieškotumei sau tinkamiausio - 

rinktumeisi iš daugelio. Taigi daug daugiau vilties tarp 
daugelio atrasti vertąjį tavosios draugystės. 

Jei bijai nusistovėjusio papročio, kad, žmonėms pa- 
tyrus [apie tavo elgesį], neliktų gėda - aišku, kad mylėto- 
jai??, manydami, jog ir kiti jiems, kaip ir jie patys kitiems, 
pavyduliauja, aukštins save pasakodami ir garbėtroškiš- 
kai visiems rodys, kad [siekiant palenkti mylimąjį] jų varg- 
ta ne tuščiai. O neįsimylėję, būdami patys už save stipresni, 
vietoj žmogiškos šlovės pasirinks tai, kas geriausia. Be to, 
neišvengiamai tenka išgirsti ir išvysti, kaip daugelis įsimy- 
lėjėlių sekioja paskui mylimuosius, paversdami tai [savo] 
darbu, taigi kai tik jie pamatomi besišnekučiuoją vieni su 
kitais, tuomet manoma, kad jie bendrauja del jau gimu- 
sio ar gimstančio geidulio. O nemylinčių niekas nė neban- 
do kaltinti dėl bendravimo, žinodami, kad būtina su kuo 
nors pasišnekėti arba dėl draugystės, arba dėl kokio kito 
malonumo. Ir jei tave ima siaubas manant, kad sunku iš- 
saugoti draugystę, [suvok], kad, susipykus kokiu kitu at- 
veju, nelaimė ištinka abudu, o tik tau vienam praradus 
tai, ką labiausiai branginai, [tik] tave paliestų didi netek- 
tis, - taigi tau verta labiau vengti įsimylėjusiųjų: mat šie 
dėl daugelio dalykų jaučia nuoskaudą ir mano, jog viskas 
vyksta kaip tik tuo tikslu, kad būtų jiems pakenkta. Todėl 
mylimiesiems neleidžia bendrauti su kitais, bijodami, kad 
nei susikrovusieji turtą nepralenktų jų ištekliais, nei iš- 
silavinusieji netaptų viršesni proto pagavumu; jie vengia 


d įtakos kiekvieno, išsiugdžiuso bet kokią kitą dorybę. Tai- 


gi, įtikinę tave tokių neapkęsti, [įsimylėję] palieka tave be 

draugų, o jei, savęs paties žiūrėdamas, samprotausi su- 
maniau už juos, tuomet su jais susipyksi. O kuriems nek- 
liuvo įsimylėti, bet kurie dorybės dėka pasiekė, ko troš- 
ko, tie nepavydės mėgstantiems bendrauti, tačiau verčiau 
nekęs tų, kurie nenori, manydami, jog šie į juos žvelgia iš 
aukšto, o iš mėgstančių bendrauti galį turėti naudos, tai- 
gi žymiai daugiau vilties, kad iš jų veiklos užgims drau- 
gystė, o ne nesantaika. 

Be to, daugelis mylėtojų pirmiau ima geisti kūno, 
negu pažįsta būdą ir ištiria kitas būdingas savybes, taigi 
jiems neaišku, ar jie panorės būti [mylimųjų] draugais ir 
tuomet, kai išblės jų potraukis. O nemylinčių atveju - jie 
ir anksčiau, būdami draugai, tarpusavyje šitai atlikdavo - 
neatrodo tikėtina, jog dėl to, ką malonaus jie patyrė, jų 
draugystė susilpnėtų, priešingai, tai pasiliks kaip atminti- 
nas ženklas, laiduojantis [draugiškus santykius) ir ateityje. 
Galima tikėtis, jog tapsi geresnis, jei paklausysi manęs, o 
ne įsimylėjėlio: mat anie liaupsina visa, kas tiktai kalbama 
ar daroma, neatsižvelgdami į tai, kas geriausia, - tiek del 
to, kad baiminasi įsipykti, tiek ir dėl to, kad del aistros 
patys silpniau įstengia susivokti. Juk meilė atskleidžia štai 
ką: kas joje nelaimingi, tuos ji verčia laikyti nemaloniais 
dalykais ir tai, kas kitiems liūdesio nekelia, o kas laimingi, 
tuos priverčia liaupsinti ir tai, ko kiti net ir nelaiko gyriaus 
vertu malonumu. Štai kodėl daug labiau dera mylimųjų 
gailėtis, negu jiems pavydėti. Jei man paklusi, aš su tavi- 
mi bendrausiu visų pirma ne dėl akimirkos malonumo - 
iš to bus ir ateityje naudos; būsiu ne meilės nugalėtas, bet 

save patį suvaldęs; dėl menkniekio nekeldamas ūmios 
nesantaikos, net dėl didelių [prasikaltimų] vangiai ir silp- 
nai tesupykdamas; netyčines kaltes užjausdamas, o tyčines 
bandydamas nukreipti. Tokie tad ilgą laiką truksiančios 
draugystės įrodymai. O jei tau atrodo, kad be meilės tvir- 
tai draugystei atsirasti neįmanoma, reikia atkreipti dėmesį 
į tai, kad tokiu atveju mes nebrangintume nei sūnų, nei 
tėvų ir motinų, neįgytume ištikimų draugų, kurie tampa 
draugais ne dėl šitokio potraukio, o del kitų reikmių. 
Be to, ypač jei reikia pagelbėti skurstantiems, ir ki- 
tais atvejais labiau tinka daryti gera ne pertekusiems, o 
stokojantiems: mat, prasilenkę su didžiausiomis nelaimė- 
mis, jie bus dekingiausi. Taigi ir asmeninių išlaidų po- 
žiūriu [vaišėms] verta kviesti ne draugus, o prašytojus ir 
stokojančius maisto: juk pastarieji tai ir įvertins, ir seks 
tokiems žmonėms iš paskos, ir ateis prie jų durų, ir la- 
biausiai džiaugsis bei gausiausiai dėkos, ir linkės jiems dau- 
gelio gėrybių. Tačiau, kita vertus, tinka suteikti malonę 
smarkiai stokojantiems bei labiausiai gebantiems atsi- 
dėkoti; ir ne tik mylintiems, bet ir to vertiems. Tai ne tie, 
kurie pasmaguriaus tavąja jaunyste, o tie, kurie tau pasenė- 
jus, skirs dalį savo gėrybių; ne tie, kurie, atlikę, [ko trokš- 
ta], prieš kitus garbėtroškiškai girsis, tačiau tie, kurie dro- 
vedamiesi visų akivaizdoje tylės; ne tie, kurie trumpam 
laikui atkreips į tave dėmesį, o tie, kurie visą gyvenimą 
vienodai pasiliks draugais; ne tie, kurie, vos išblėsus geidu- 
liui, ieškos dingsties nesantaikai, o tie, kurie savąją dory- 
bę atskleis pasibaigus tavo žydėjimo metui. Taigi atmink, 

kas pasakyta, ir įsidėmėk, jog mylėtojams, laikydami jų 
elgesį blogu, bando įkrėsti proto draugai, o nemylinčių 
niekas iš artimųjų niekada nepeikė, esą šie dėl tokio būdo 
sau patiems ruošia ką nors bloga. 

Galbūt tu taip pat manęs paklausi, ar patariu įsi- 
teikti visiems nemylintiems. Manau, jog ir įsimylėjėlis 
nepatartų tau šitaip elgtis su visais įsimylėjėliais. Juk nei 
gaunančiajam [palankumą jis neatrodys] vertas lygaus 
palankumo, nei tau, jei norėtum, lygiai taip pat nebūtų 
įmanoma nuo kitų pasislėpti. Tačiau reikia, kad iš jo ne- 
patirtum jokios žalos, ir abiem tai suteiktų naudos. Ma- 
nau, kad yra pasakyta pakankamai, o jei pageidauji dar 
ko nors, manydamas, jog tai praleista, klausk.“ 

FAIDRAS. Kaip tau, Sokratai, ši kalba? Ar ne antgam- 
tiškai viskas nusakyta, be kita ko, ir įvardijimų atžvilgiu? 

SOKRATAS. Taigi kad daimoniškai, o drauguži, taip, 
kad net buvau pritrenktas. Ir šitai patyriau per tave, Faid- 
rai, į tave žvelgdamas, nes man atrodė, jog tarpu žodžių 
skaitydamas džiūgavai. Manydamas, jog labiau nei aš iš- 
manai tokius dalykus, sekiau paskui tave, o sekdamas bak- 
chavau kartu su tavo dieviškąja galva. 

FAIDRAS. Tebūnie. Atrodo, kad tu šitaip juokauji? 

SOKRATAS. Ar aš atrodau juokaująs, o ne rimtai kal- 
bąs? 

FAIDRAS. Jokiu būdu, Sokratai, tačiau vardan drau- 
gystės sergėtojo Dzeuso teisybę pasakyk: nejaugi manai 
ką nors kitą iš helėnų galint byloti apie šį dalyką kitaip - 
plačiau ir pilniau? 

SOKRATAS. O ką? Nejau ir dėl to mudu turime girti 
šią kalbą, kad jos kūrėjas pasakė tai, kas privalu, o ne vien 
dėl to, kad [joje] aiškiai, nugludintai ir kruopščiai yra iš- 
dailintas kiekvienas įvardijimas? Tad jei reikia, teks nu- 
sileisti tau, nes dėl savo menkystės to nepastebėjau; juk 
kreipiau mintį tiktai į jo iškalbą, o štai visa kita, manau, 
ir pačiam Lisijui neatrodo pakankama. Man net pasirodė, 
Faidrai, kad [Lisijas] tą patį dalyką kartojo dukart ir tris- 
kart, tarsi neįstengdamas daug ką pasakyti apie tą patį, 
arba, antra vertus, tai jam nerūpėjo, jei tik tu kaip nors 
neprieštarauji. Ir man atrodė, kad jis vaikiškai išdykau- 
ja, įrodinėdamas, kad sugeba, apie tą patį dalyką kalbė- 
damas ir vienaip, ir kitaip, abiem atvejais jį nusakyti kuo 
puikiausiai. 

FAIDRAS. Niekus kalbi, Sokratai. Juk būtent tai jo 
kalboje ir yra: mat nepraleido nieko, ką, atsižvelgiant į 
turinį, verta apsakyti, taigi, lyginant su tuo, ką yra pasa- 
kęs, niekas niekuomet nepajėgs ką kita apsakyti pilniau 
ir verčiau. 

SOKRATAS. Šį sykį jau neįstengsiu tavimi patikėti: mat 
išmintingi senovės vyrai ir moterys, kurie apie tai yra kal- 
bėję bei rašę, įrodys mane meluojant, jei, bandydamas 
tau įsiteikti, nusileisiu. 

FAIDRAS. Kas jie tokie? Ir kur esi girdėjęs ką nors 
puikesnio už šiuos [Lisijo žodžius]? 

SOKRATAS. Dabar negaliu taip greitai atsakyti. Bet 
aišku, kad iš kai kurių esu girdėjęs - ar iš gražiosios Sap- 
fo““, ar iš Išmintingojo Anakreonto”, ar iš kokių rašyto- 

jų. Kodėl kalbu šitai prisimindamas? O daimoniškasis [bi- 
čiuli], mano krūtinė kažin kaip pilna, ir jaučiu galėsiąs 
papasakoti kitaip, bet ne prasčiau. O kad pats iš savęs 
apie tai nieko nesu išprotavęs, žinau gerai, suvokdamas 
savo nemokšiškumą; taigi manau, kad belieka tarti, jog 
aš - besiklausydamas - tarsi ąsotis prisipildžiau iš kažkokių 
kitų versmių; tačiau dėl vangaus [proto] esu pamiršęs, 
kaip ir iš ko tai išgirdau. 

FAIDRAS. Betgi, o kilniausiasis, tai nusakei kuo gra- 
žiausiai. Taigi nesakyk, iš kokių [rašytojų] ir kaip išgir- 
dai, net jei ir liepčiau, - atlik vien tai, apie ką kalbi: pa- 
žadėk papasakoti geriau, daugiau ir kitaip, negu šiame 
ritinėlyje, nepasitelkdamas [Lisijo žodžių], ir aš, kaip kad 
devynetas archontų, prižadu Delfuose pastatyti auksinį 
lygaus dydžio atvaizdą” - ne tik savo, bet ir tavo. 

SOKRATAS. Esi mieliausias ir iš tiesų auksinis, Faid- 
rai, jei manai, jog tvirtinu Lisiją visais atžvilgiais suklydus 
ir kad apie visus šiuos dalykus įmanoma papasakoti ki- 
taip. Manau, kad taip nėra atsitikę net ir pačiam prasčiau- 
siam rašytojui. Na kad ir tai, apie ką ši kalba: kas, kaip tu 
manai, kalbėdamas, jog reikia labiau įsiteikti nemylinčiam 
negu mylinčiam, praleis progą pašlovinti pirmojo protin- 
gumą ir išpeikti antrojo beprotybę? Juk tai neišvengiama 
ir ar įmanoma pasakyti kitaip? Bet manau, jog šitokius 
dalykus reikia leisti ir kalbančiajam atleisti. Šitokiais atve- 
jais girtinas ne atradimas, o dėstymas; tačiau kuomet [įro- 
dymai] nėra neišvengiami ir kai juos sunku surasti, tuomet 
greta dėstymo (reikia girti] ir atradimą. 

FAIDRAS. Sutinku su tuo, ką sakai, nes, man atrodo, 

nusakei tinkamai. Tad ir aš taip darysiu: leisiu tau remtis 

b prielaida, jog labiau reikia laikyti sergančiu mylintį negu 
nemylintį, o kitus dalykus papasakojęs kitoniškai, išsa- 
miau ir verčiau nei [Lisijas|, stovėki iškaltas kūju Olim- 
pijoje šalia Kipselidų“" arnašos! 

SOKRATAS. Tu pažiūrėjai rimtai, Faidrai, kad, tave 
erzindamas, užsipuoliau vieną iš tavo numylėtinių, ir ne- 
jaugi iš tiesų manai, jog aš, rungdamasis su jo išmintimi, 
pamėginsiu papasakoti ką nors kita ir įvairiau? 

FAIDRAS. Šiuo atžvilgiu, brangusis, esi įpuolęs į tas pa- 

c čias pinkles. Labiau už visa kita tau būtina kalbėti kaip 
tik taip, kaip sugebi, idant nebūtume verčiami griebtis, 
kaip komediantai, nemalonių barnių. Sergėkis ir neno- 
rėk priversti manęs kalbėti anava taip, [kaip tu]: „jei aš, 
Sokratai, nepažįstu Sokrato, tai ir pats save esu pamiršęs“, 
ir kad „jis geidė kalbėti, bet maivėsi“. Tačiau pamąsryk, 
jog mes iš čia neišeisime anksčiau, negu papasakosi, ką, 
kaip sakei, slepi savo krūtinėje. Dabar mes vienudu dyko- 

4 je vietoje, aš stipresnis ir jaunesnis, tad iš viso to „suvok, 
ką sakau“ ir jokiu būdu netrokšk kalbėti labiau jėga pri- 
verstas, negu savo noru.“ 

SOKRATAS. Bet, o laimingasis Faidrai, aš, prasčiokas, 
atrodysiu juokingai, jei nepasiruošęs imsiu rungtis su 
puikiu kūrėju. 

FAIDRAS. Žinai ką? Liaukis prieš mane puikavęsis. 
Mat turiu tai, ką atskleidęs tave greitai priversiu kalbėti. 

SOKRATAS. Tuomet jokiu būdu nesakyk. 

FAIDRAS. Ne, tikrai pasakysiu. Ir mano žodis bus prie- 
saika. Taigi prisiekiu tau - tačiau kuo būtent, kuo iš dievų? 
O gal nori - štai šiuo platanu? Tad iš tiesų, jei priešais šį 
[medį] neišklosi kalbos, niekada tau nei parodysiu, nei 
atskleisiu jokios kitos ir niekieno kalbos. 

SOKRATAS. Oi, bjaurusis, na ir puikiai suradai būti- 
nybę, kaip kalbas mylintį vyrą priversti daryti tai, ką tik 
lieptum. 

FAIDRAS. Ką gi dar galvoje turėdamas išsisukinėji? 

SOKRATAS. Jau nieko, kai šitaip esi prisiekęs. Mat kaip 
įstengčiau susiturėti nuo šitokios puotos? 

FAIDRAS. Taigi kalbėk. 

SOKRATAS. Žinai, ką tuomet darysiu? 

FAIDRAS. Ką? 

SOKRATAS. Kalbėsiu apsigaubęs [veidą], idant kuo 
greičiausiai perbėgčiau kalbą ir kad, nežvelgdamas į tave, 
neužsikirsčiau iš gėdos. 

FAIDRAS. Tu tik kalbek, o visa kita daryk, kaip nori. 

SOKRATAS. Nagi, Mūzos, - ar būtumėt skardžiabalsės 
pagal savo giedojimo rūšį, ar įgijusios šitokį prievardį dėl 
muzikalios ligūrų” genties, - „stverkitės su manimi“ mito, 
kurį pasakoti mane verčia šitasai puikiausiasis, idant jo 
draugas, ir anksčiau atrodęs šiam išmintingas, dabar dar 
išmintingesnis pasirodytų. 

„Taigi buvo itin gražus berniukas, labiau gal jauni- 
kaitis. Turėjo jis labai daug mylėtojų. Kažkuris vienas jų 
buvo gudrus, nes mylėdamas jį ne silpniau negu kuris 
kitas, buvo įtikinęs vaiką, kad jo nemyli. Ir kartą jo siek- 

damas įtikinėjo tuo pačiu - nemylinčiam reikia įsiteik- 
ti labiau negu mylinčiam, o kalbėjo štai taip: „Vaike, ke- 
tinantiems tinkamai svarstyti kiekvieną [dalyką] yra 
vienintelis pradžios taškas. Privalu žinoti, apie ką būtent 
tariamasi, nes kitaip bus klystama visais atžvilgiais. Dau- 
gumai lieka paslėpta, jog jie nežino bet kurio [iš daiktų] 
esmės. Taigi tarsi žinodami, jie pradžioje nesutaria [dėl 
jos] tyrinėjimo, o pažengę į priekį, kaip ir dera, gauna su- 
moketi: juk jie nesutaria nei patys su savimi, nei tarpu- 
savyje. Tad nepatirkime mudu to, dėl ko peikiame kitus, 
tačiau kadangi tau ir man yra kilęs klausimas, ar labiau 
reikia susidraugauti su mylinčiu, ar su nemylinčiu, apie 
meilę - kokia ji yra ir kokią turi galią - sutartinai apibrėžę 


4 ribą, į tai žvelgdami ir atsižvelgdami ištirkime, ar ji teikia 

naudą, ar žalą. Kad meilė yra kažin koks geismas, aišku 
kiekvienam. Vėlgi žinome, kad gražuolių geidžia ir ne- 
įsimylėję. Kaip tad atskirsime mylintį nuo nemylinčio? 
Vėlgi būtina suvokti, kad kiekviename mūsų esti dvi 
kažkoki idėji, kuriedvi mus valdo ir veda, paskui kurias 
sekame, kur tik jiedvi mus vestų, viena jųdviejų būdama 
įgimtas malonumų geismas, gi kita - įgyta nuomonė, sie- 
kiant to, kas geriausia. Šiedvi [idėji] mumyse kartais su- 
taria, o kartais sukyla viena prieš kitą. Ir tada vienąsyk 
viršų ima viena, o kitąsyk kita. Nuomonei, svarstymu ve- 
dančiai to, kas geriausia, link ir suvaldančiai savąja ga- 
lybe, duotas nuosaikumo vardas. O geidulys, neabejoti- 
nai velkantis prie malonumų ir mumyse įsigalėjęs, buvo 
įvardytas įžūlumu. Įžūlumas yra daugiavardis - daugianaris 

ir daugiapavidalis - ir kuri iš jo rūšių pasitaiko esanti savy- 
binga, ta savąjį pavadinimą ir suteikia jos turėtojui, nors 

ir nebūtų graži bei verta įsigyti. Pavyzdžiui, ėdrumo gei- 
dulys, įveikęs tiek suvokimą to, kas geriausia, tiek ir kitus 
geidulius, yra apsirijimas, ir kam jis savybingas, tam ir 5 
suteiks tokį pat įvardijimą. Vėlgi įsiviešpatavęs įkaušimo 
[geidulys], užvaldęs tą, kuris jį įgijo, - žinia, kokią prika- 
bins pravardę. Ir kitais atvejais visiškai aišku, kad geidu- 
liams giminingi vardai ir įvardys tinkamai nuolat [žmo- 
guje] įsigalėjus [geidulį). 

Todėl visa, kas anksčiau išsakyta, jau beveik akivaiz- 
du; bet kokiu atveju pasakyta yra aiškiau už nepasakyta. 
Mat svarstymo stokojantis geidulys, nugalėjęs nuomonę, 
raginančią prie to, kas teisu, ir vedantis prie grožio [teikia- 
mo] malonumo, vėlgi smarkiai sustiprėjęs dėl jam giminin- c 
gų potraukių kūniškam grožiui, ir [šitaip] palenkęs [visą 
žmogaus] elgseną, dėl pačios stiprybės gavęs įvardijimą, ir 
buvo pavadintas meile“. 

Tačiau, brangusis Faidrai, ar neatrodo tau, kaip kad 
ir man, jog esu patyręs kažin kokią dievišką būseną? 

FAIDRAS. Taigi kad net labai, Sokratai; priešingai nei 
įprasta, tave yra pagriebęs kažkoks palankus srautas. 

SOKRATAS. Todel klausyk tylėdamas. Iš tikrųjų ši vieta 
pasitaikė dieviška, taigi jei tęsdamas kalbą dažnąsyk bū- 4 
siu pagautas nimfų, nenustebk: juk jau ne tik ateityje, 
bet ir dabar giedu tarsi kokius ditirambus. 

FAIDRAS. Kalbi kuo teisingiausiai. 

SOKRATAS. Tačiau dėl šių [mano žodžių] kaltas tu. 


29 


239 


Faidras 238e - 239b 


Ber klausykis to, kas liko, nes manasis apsėdimas lygiai 
taip pat gali būti nugintas ir šalin. Taigi visu tuo pasirūpins 
dievas, o mums vėl reikia grįžti prie berniuko. 

Tai va, narsiausiasis. Tai, ką turime aptarti, yra nusa- 
kyta ir apibrėžta, tad į tai žiūrėdami, pakalbėkime ir apie 
likusius dalykus: kokią naudą ar žalą - kaip galima tikėtis 
- iš mylinčio ir nemylinčio patirs jiems paklūstantis. Ne- 
išvengiama, kad aistros valdomas ir malonumui vergau- 
jantis žmogus mylimąjį sau taip priruošia, kad šis būtų 
jam kuo maloniausias; mat sergančiam miela visa, kas jam 
nesipriešina, o kas yra stipriau už jį ar lygu jam, to neken- 
čia. Taigi savo noru mylėtojas neleidžia, kad jo mylimi ber- 
niukai būtų viršesni už jį ar jam lygūs, tačiau visuomet 
padaro juos menkesnius ir silpnesnius: juk nemokša men- 
kesnis už išminčių, bailys už - narsuolį, neturįs iškalbos - 
už oratorių, lėtai mąstantis - už turintį guvų protą. Štai 
kokios ir net dar gausingesnės mylimojo protavimą ža- 
lojančios ydos - ar atsirandančios neišvengiamai, ar būdin- 
gos iš prigimties - patinka myletojui; dar kitas jis [pats] 
išugdo, kad tik neprarastų greito malonumo. [Mylėtojas] 
neišvengiamai yra pavydus ir, atirverdamas [mylimąjį] nuo 
daugelio kitų naudingų bendravimo [progų], kurių dėka 
jis labiausiai suvyriškėtų, tampa didelės žalos priežastimi, 
o visų didžiausios (žalos kaltininku tuomet, kai neprilei- 
džia mylimojo prie viso to], kas leistų šiam tapti kuo pro- 
tingiausiu. O būtent tokia ir yra dieviškoji filosotija, nuo 
kurios mylimus berniukus mylėtojas neišvengiamai atit- 
veria, baisiausiai bijodamas, kad tik šie nepradėtų jo nie- 

kinti. Prigalvoja jis ir kitokių kėslų, kad tik nieko nežino- 
damas ir į nieką nekreipdamas dėmesio mylimasis žvelgtų 
vien į mylėtoją, [šitaip] įstengdamas pastarajam būti mie- 
liausias, o sau pačiam - kenksmingiausias. Taigi meilės 
apimtas vyras, nurodinėjantis mylimajam ir su juo bend- 
raujantis, jokiu būdu nėra šiam naudingas jo protavimo 
atžvilgiu. 

Vėliau reikia pažvelgti, kokiu kūno sudėjimu ir ko- 
kia jo priežiūra pasižymės tas, kurio valdytoju taps neiš- 
vengiamai vietoj gėrio sekiojantis paskui malonumą. Pa- 
sirodys, kad [mylėtojas] persekioja ne tvirtą [jaunuolį], o 
kažkokį lepūnėlį, išaugintą ne vaiskioje saulėje, o tankia- 
me šešėlyje, nepažįstantį vyriškų darbų ir sauso prakaito, 
tačiau patyrusį švelnų ir nevyrišką gyvenimą; besigraži- 
nantį svetimomis spalvomis ir puošmenomis dėl savųjų 
stygiaus ir besirūpinantį visais kitais dalykais, sekančiais 
paskui pastaruosius, kurie yra aiškūs ir neverti ilgesnio 
aptarimo. Taigi mums, apibrėžus vieną pagrindinį [daly- 
ką], dera pereiti prie kitų: mat toks kūnas kare ir kituose 
didžiuose reikaluose padrąsina priešus, o draugams ir pa- 
tiems mylėtojams įvaro išgąstį. 

Šitai reikia praleisti kaip aiškų dalyką, o apsakyti bū- 
tina tai, kas eina po jo: kokią tad naudą ar kokią žalą [my- 
limojo] turtui atneša mylinčiojo draugija bei priežiūra? 
Čia aišku kiekvienam, o ypač mylėtojui, jog visų labiau- 
siai jis trokštų, kad mylimasis prarastų brangiausius, išti- 
kimiausius ir dieviškiausius turtus: juk mylėtojas įsigeistų, 
kad šis netektų tėvo, motinos, giminaičių ir draugų, many- 

damas juos esant paties mieliausio bendravimo trukdy- 
tojais bei peikėjais. Tuo tarpu turintį aukso ar kokio kito 
turto laikys sunkiai pagaunamu, o ir pagautą - nelengvai 
sulaikomu. Štai dėl ko yra visiškai neišvengiamas mylė- 
tojo pyktis ant mylimų berniukų, jei tik šie įsigyja turto, 
ir džiugesys, jei šie jį praranda. Būtent dėl to mylėtojas 
trokštų, kad jo mylimi berniukai kuo ilgiau liktų dar ir 
nevedę, bevaikiai ir benamiai, geisdamas kuo ilgesnį laiką 
raškyti tai, kas jam saldu. 

Juk esama daug ir kitų blogybių, tačiau kažkoks dai- 
monas į daugumą jų primaišė greitai patiriamo malo- 
numo, kaip ir pataikautojo - baisaus žvėries ir didžiulės 
nelaimės - atveju, gamta vis dėlto įliejo [į pataikavimą] 
kažkokio malonumo, kuris nėra nemūziškas; kas nors ir 
hetairą galėtų peikti kaip kenksmingą, ir daugelį kitų 
panašių padarų bei užsiėmimų, kurie kasdienybėje esti 
patys mieliausi. Tuo tarpu mylimiems berniukams mylė- 
tojas kasdieniniame bendravime yra ne tik kenksmingas, 
bet ir visų nemaloniausias. Kaip byloja sena patarlė, ben- 
draamžis džiugina bendraamžį, todėl manau, kad amžiaus 
bendrumas, vesdamas prie vienodų malonumų, dėl jų pa- 
našumo pagimdo draugystę, - bet vis delto ir vienmečių 
draugija sukelia persisotinimą. O vėlgi tai, kas daroma 
per prievartą, sakoma esant sunkenybe visiems ir visais 
atžvilgiais. O šio dalyko drauge su nepanašumu berniu- 
kų mylėtojas turi kuo gausiausiai. Būdamas su jaunesniu, 
vyresnysis savo noru jo nepaleidžia nei dieną, nei naktį, ta- 


d čiau yra genamas neišvengiamybės bei aistros gylio, kuris 

jį varo, nuolat teikdamas jam malonumus - žvelgiančiam, 
klausiančiam, liečiančiam, o ir visomis juslėmis jaučian- 
čiam mylimąjį; taigi [mylėtojas] neatstodamas su malo- 
numu tarnauja [mylimajam]. Tuo tarpu kokią paguodą 
ar kokių malonumų suteiks mylimajam [mylėtojas], leis- 
damas su juo visą tą laiką, kad anas nepatirtų paties di- 
džiausio pasišlykštėjimo, žvelgdamas į senesnį ir jau nebe- 
žydinųį veidą, kaip ir į visa kita, apie ką nemalonu girdėti 
net ir žodžiu minint, jau nekalbant apie tai, kad dėl nuola- 
tinės neišvengiamybės tenka liesti rankomis, ir kuomet jį 
- besiklausantųį netinkamų bei nesaikingų liaupsių, lygiai 
kaip ir užgauliojimų, nepakeliamų klausytis ir iš blaivaus, 
o iš įkaušusio ne tik kad nepakeliamų, bet dar ir gėdingų 
dėl nenuosaikumo ir perdėto atvirumo - visokeriopai ir 
nuo visų sergsti įtari sargyba? 

Net ir mylėdamas kenksmingas bei nemielas, liovę- 
sis mylėti tampa neištikimas: mat daugeliu priesaikų ir 
įsipareigojimų jis vos vos išlaiko mylimąjį nepakenčiamoje 
bendrijoje - žadėdamas būsimų gėrybių vilų. O paskui 
jam tenka atsiskaityti, nes vietoj meilės ir šėlo jo valdovais 
bei įsakinėtojais tampa protas ir nuosaikumas, tačiau my- 
limi berniukai nepastebi, kad jis pasidaręs kitoks. Taigi 
mylimasis iš jo reikalauja ankstesnio palankumo, prisimin- 
damas tai, kas padaryta ir pasakyta, kalbėdamas tarsi su tuo 
pačiu [žmogumi]. O šis iš gėdos nedrįsta nei pasakyti, 
kad kitoks tapo, nei kad nežinąs, kaip įvykdyti priesaikas 
bei pažadus, duotus neprotingumo valdžioje - juk dabar 
jis įgijęs proto ir tapęs išmintingas, taigi, net ir darydamas 

tą pat, jis negalįs būti panašus į buvusį ir [būti] tas pats. 
Štai kodėl buvęs mylėtojas, atsižadėjęs mylimojo, neišven- 
giamai tampa begliu - šukei iškritus kita puse, pasikeitęs 
leidžiasi bėgti. O mylimasis, ant pastarojo burnojantis ir 
jį keikiantis, priverčiamas persekioti, nesupratęs iš pat 
pradžių, kad niekuomet nedera paklusti mylinčiam, kuris 
neišvengiamai esti beprotis, tačiau daug verčiau nemy- 

c linčiam ir turinčiam proto. O jei ne - tuomet jam neiš- 
vengiamai teks atsiduoti neištikimam, irzliam, pavydžiam, 
nemaloniam, žalingam tiek turtui, tiek kūnui, ir dar ža- 
lingesniam sielos auklėjimui, už kurį nei žmonėms, nei 
dievams iš tiesų nėra ir niekuomet nebus nieko vertesnio. 
Taigi į šiuos dalykus reikia atsižvelgti, vaike, ir žinoti, | 

: kad mylėtojo draugystė atsiranda ne iš palankumo, bet | 

+ panašiai kaip mityboje - dėl pasisotinimo, tad kaip myli 

W ėriukus vilkai, taip vaiką - mylėtojai. = 

Štai tiek, Faidrai. Jau gana klausytis manęs kalbančio, 
todėl ši kalba, tau leidus, tebūnie baigta. 

FAIDRAS. O aš maniau, kad tu tik įpusėjai ir kad ly- 
giai tiek pasakysi ir apie nemylintį - kad paklusti reikia 
labiau pastarajam, vėlgi nusakydamas,.kiek tai turi pri- 
valumų. O dabar, Sokratai, kodėl sustojai? 

e SOKRATAS. Ar nepajutai, laimingasis, kad jau ir da- 
bar giedu epo metru, o ne ditirambus, ir kad šitai darau 
peikdamas? O jei pradėsiu girti kitąjį, ką, tavo manymu, 
man teks daryti? Ar žinai, kad akivaizdžiai būsiu įkvėp- 
tas nimtų, kurioms tu tyčia mane pakišai? Taigi vienu 
žodžiu pasakysiu, kad anas pasižymi bruožais, priešingais 

visiems tiems, dėl kurių esame supeikę pirmąjį. Ir kam 
čia reikia ilgai šnekėti? Juk apie abu pakankamai pasaky- 
ta. Tad šitokiu būdu mano pasakojimas, ko nusipelnęs, tą 
ir iškentės, o aš, perbridęs šią upę, pasišalinu anksčiau, 
kol tu neprivertei ką nors daugiau atlikti. 

FAIDRAS. Tik, Sokratai, ne anksčiau, negu atlėgs kai- 
tra. Gal nematai, kad jau stovi beveik vidurdienis, [vadi- 
namas stovinčiuoju|?*? Tačiau pasilikę ir drauge pasišne- 
kėję apie tai, kas pasakyta, vos tik atvės - tuomet ir eisime. 

SOKRATAS. Dieviškas esi kalbų atžvilgiu, Faidrai, ir iš 
tikrųjų nuostabus. Juk aš manau, kad iš visų kalbų, pa- 
sakytų per tavąjį gyvenimą, niekas jų nėra privertęs atsi- 
rasti daugiau už tave: arba pats jas sakydavai, arba tam 
tikru vienatiniu būdu priversdavai kitus - juk, išskyrus 
Simiją Tebietį?!, visus kitus žymiai pralenkei - taigi dabar 
vėl atrodai esąs kaltas dėl to, kad man teks pasakyti kažin 
kokią kalbą. 

FaIDRAS. Ne karą juk skelbi. Bet kaipgi ir apie ką 
kalbėsi? 

SOKRATAS. Vos ketinau, o gerasis, perbristi upę, man 
pasirodė daimonas ir davė įprastą ženklą - jis vis sulaiko 
mane nuo to, ką ketinu daryti - ir tuojau pat pamaniau 
išgirdęs kažkokį balsą, neleidžiantį man nueiti ankščiau, 
negu nuplausiu kažin kokį prasikaltimą dievybei. Esu juk 
šioks toks pranašautojas, bet nelabai rimtas - kaip kad tie, 
kurie prastai išmano raštą, - [mat sugebu] tik tiek, kiek 
pakanka vien man pačiam. [Vis dėlto] jau aiškiai suvokiu 
savąjį prasikaltimą; mat siela, o drauge, yra kažkas, kas 

geba pranašauti: juk ir anksčiau mane, dėstantį savąją 


kalbą, kažkas trikdė ir aš kažkaip gėdijausi, [bijodamas], 


d kad, anot Ibiko, gali atsitikti, jog ką nors dieviška 


D 


243 


ableidęs į žmogišką garbę iškeisiu?* 
O dabar jaučiu, kuo esu prasikaltęs. 

FAIDRAS. Ką čia kalbi? 

SOKRATAS. Pasibaisėtiną, Faidrai, pasibaisėtiną kal- 
bą ir pats atboginai, ir mane privertei pasakyti. 

FAIDRAS. Kaip gi? 

SOKRATAS. Kvailą ir net tam tikru atžvilgiu šventva- 
gišką - o kokia būtų dar baisesnė? 

FAIDRAS. Jokia, jei tik kalbi tiesą. 

SOKRATAS. Tad ką? Nejau nelaikai Eroto Afroditės 
sūnumi ir tam tikru dievu? 

FAIDRAS. Apie jį šitaip kalbama. 

SOKRATAS. Bet taip nesako nei Lisijas, nei tu toje savo 
kalboje, kurią pasakei manąja burna, tavo užkerėta. Jei 
Erotas yra - o juk jis tikrai yra - dievas arba kažkas dieviš- 
ka, tuomet jis nera joks blogis, kaip kad jį apibūdina tiedvi 
kalbos, kurias mudu dabar apie jį pasakėme. Taigi šituo 
jiedvi ir prasikalto Erotui, be to, jų kvailumas yra labai 
miesčioniškas: mat jos, nepasakydamos nieko sveika nei 
teisinga, vaizdavosi esančios kažin kas, jei tik, apmulki- 
nusios kokius žmogelius, įstengė tarp jų įgyti šlovės. To- 
dėl man, o drauge, būtina apsivalyti. Juk tiems, kurie pra- 
sikalsta pasakodami mitus, skirta senovinė apsivalymo 
apeiga, kurios nesuvokė Homėras, bet nuvokė Stėsicho- 
ras”: mat netekęs akių už Helenos apšmeižimą, nebuvo- 

toks nesupratingas, kaip Homeras, ir, būdamas mūziškas, 
suvokė priežastį ir tuojau pat sukūrė - 

Nėra teisingas žodis šitas, 

Nesėdai į laivus gražiuosius 

Nei Trojos Pergaman vykai, - 
o sukūręs visą vadinamąją Palinodiją, kaip mat praregėjo. 
Todėl šiame dalyke būsiu išmintingesnis už juos: anks- 
čiau, nei ką nors patirsiu už Eroto apšmeižimą, pamėgin- 
siu atsipirkti palinodija, nepridengta galva, ne taip, kaip 
tąsyk - iš gėdos apsigobęs. 

FAIDRAS. Nėra, Sokratai, man nieko mieliau už šiuos 
tavo [žodžius]. 

SOKRATAS. Supranti ir tu, gerasis Faidrai, kaip begė- 
diškai buvo pasakytos aniedvi kalbos - ir ši, ir perskaityta 
iš ritinėlio. Jei atsitiktų, kad koks kilmingas ir švelnaus 
būdo žmogus, mylintis arba kada anksčiau mylėjęs kitą 
tokį pat žmogų, išgirstų mus tvirtinant, jog dėl menknie- 
kių mylėtojai užsidega didžia neapykanta ir priešiškai el- 
giasi su savo mylimais berniukais bei jiems kenkia, kaip 
tu manai - negi jis nepamanytų, kad girdi kalbant tuos, 
kurie buvo išauklėti kažin kur tarp jūrininkų ir niekada 
nėra matę laisvojo žmogaus meilės, ir nejaugi jis lengvai 
pritartų tiems mūsų žodžiams, kuriais peikiame Erotą? 

FAIDRAS. Matyt kad ne, Sokratai, prisiekiu Dzeusu. 

SOKRATAS. Taigi aš, sugėdintas štai tokio žmogaus ir 
pabūgęs paties Eroto, geidžiu tyra kaip geriamas vanduo 
kalba apvalyti klausą, užterštą jūros sūrumu. Patariu ir Li- 
sijui kuo greičiausiai parašyti apie tai, kad iš dviejų vie- 

nodų labiau reikia paklusti mylėtojui negu nemylinčiam. 

FAIDRAS. Tačiau puikiai suprask, kad šitaip ir atsitiks: 

juk tau pasakius pašlovinimą mylėtojui, man neišvengia- 
e mai teks priversti Lisiją, kad jis taipogi parašytų kalbą 
apie tą patį. 

SOKRATAS. Tikiu šituo, kol tik būsi toks, koks esi. 

FAIDRAS. Taigi drąsiai kalbek. 

SOKRATAS. Bet kur gi tas vaikas, kuriam kalbėjau? O 
kad jis ir šitai išgirstų ir kad nepaskubėtų - jei dar nebus 
išgirdęs - įsiteikti nemylinčiam... 

FAIDRAS. Jis visuomet greta tavęs, labai arti - jei tik 
tau jo prireiktų. 

SOKRATAS. Taigi, nuostabus vaike, įsidėmėk, kad pir- 

244 moji kalba buvo Faidro, mirinusiškio vyro Pitoklio sū- 
naus, o ta, kurią ketinu pasakyti, bus Stėsichoro, himeriš- 
kio Eufėmo sūnaus. Taigi ji turi tarti, kad 

Nera teisingas žodis..., 
kuris sakytų, jog, esant mylėtojui, labiau esą privalu įtik- 
ti tam, kuris nemyli, - dėl to, kad anas šėlstąs, o šis liekąs 
nuosaikus. Mat jei šėlas paprasčiausiai būtų blogis, tuomet 
būtų sakoma puikiai. O dabar didžiausios gėrybės atsi- 
randa šėlo deka, aišku, jei jis duodamas kaip dieviškas do- 
b vis. Mat Delfų pranašautoja ir pagautos šėlo Dodonės 
žynės pasitarnavo Heladai gausiai ir puikiai - tiek kiek- 
vienam [žmogui], tiek visuomenei, o būdamos blaivaus 
proto - nedaug arba nieko. Ir jei imtume kalbėti apie Si- 
bilę ir kitus, kurie, naudodamiesi dieviška pranašavimo 


[galia], daug ką daug kam išpranašavę apie ateitį, nukreipė 

juos teisinga kryptimi, tai ištęstume pasakojimą, kalbė- 
dami apie visiems aiškius dalykus"*. Tačiau verta pasiremti 
štai kuo: tie senovės žmonės, kurie nustatydavo vardus, 
šelo nelaikė nei bjauriu, nei gėdingu. Juk jie to nuostabiau- 
sio meno, kurio deko sprendžiama apie ateitį, nebūtų - 
skirdami kaip tik šį vardą - pavadinę maniškuoju. Tad, 
laikydami pranašavimą nuostabiu, kuomet jis kyla kaip 
dieviška skirtis, šitaip nusprendę ir suteikė [jam vardą], o 
dabarties [žmonės], iš nepatyrimo įterpę [raidę] „tau“, 
praminė jį mantiškuoju. O [pranašavimą] tų, kurie, būda- 
mi blaivaus proto, tyrinėja ateitį iš paukščių ir kitų ženklų, 
kadangi šie remdamiesi protu teikia žmogiškajai nuomo- 
nei suvokimą, pavadino „ojonojistika“, kurią dabar jauni- 
mas vadina „ojonistika“??, didingumo dėlei įterpę „ome- 
gą. Taigi kiek mantiškasis pranašavimas tobulesnis ir 
garbingesnis už ojonistiką - ir žodis už žodį, ir darbas už 
darbą - tiek ir šelą, kylantį iš dievo, senovės [žmones] liudi- 
ja esant nuostabesnį už blaivų protą, būdingą žmonėms. 
Ber ir nuo didžiausių ligų bei vargų, persekiodavusių kai 
kurias gimines del iš kažin kur nuo senų laikų užgriuvusio 
[dievų] pykčio, išsigelbėjimą aptikdavo šėlas, atsirasdamas 
ir išpranašaudamas [nelaimių priežastį] tiems, kam prireik- 
davo; suradęs išeitį maldose dievams ir jų garbinime, [šė- 
las] jo apimtą [žmogų] - apvalytą ir įšventintą - padarydavo 
saugų tiek dabartyje, tiek ir ateityje, aptikdamas išsigel- 
bėjimą nuo apspitusių blogybių tam, kuris yra pašėlęs ir 
apsėstas taip, kaip dera. 

Trečioji šėlo ir apsėdimo rūšis kyla iš Mūzų, apėmusi 

švelnią ir neprieinamą sielą; žadindama ir sukeldama bak- 
chiškąjį siautulį giesmėmis bei kita kūryba, ji auklėja jau- 
nąją kartą, išpuošdama nesuskaičiuojamus senolių dar- 
bus. O jei kas be Mūzų siųstojo šelo ateitų prie kūrybos 
durų, įsitikinęs būsiąs pakankamai geras poetas vien ama- 
to dėka, tuomet šelstančiųjų [kūryba] atskleis, kad blai- 
viai protaujantis tiek pats, tiek ir jo kūryba yra netobuli. 
b Štai kiek ir dar daugiau turiu tau apsakyti nuostabių 
iš šėlo kylančių darbų. Taigi nebijokime jo ir tenegąsdina 
mūsų jokia kalba, bauginamai tvirtinanti, jog vietoj suju- 
dintos sielos draugo verčiau pasirinkti blaiviai mąstantį. 
Tačiau teneša pergalės aukas įrodęs, kad meilė yra dievų 
siunčiama ne mylinčiojo ir mylimojo naudai. Mums gi 
reikia įrodyti, kad, priešingai, šitoks šėlas dievų yra skiria- 
mas didžiausiai laimei. Šis įrodymas pasirodys neįtikimas 
gabiems [postringauti], bet išmintingiems - įtikinamas. 
Taigi visų pirma reikia teisingai suvokti prigimtį dieviš- 
kos ir žmogiškos sielos, apžvelgus jos būsenas bei veiki- 
mus. O įrodymo pradžia tokia. 
Kiekviena siela nemirtinga. Juk tai, kas amžinai juda, 
yra nemirtinga. O judėjimas to, kuris suteikia judesį kam 
kitam ir kito yra judinamas, nutrūksta, taigi nutrūksta ir 

gyvastis. Vien tai, kas judina pats save, kadangi nenus- 
lopsta, niekuomet nepaliauja judėti ir būti visa ko liku- 
d sio, kas tiktai juda, judėjimo šaltiniu bei pradu. O pradas 
yra neatsiradęs. Iš prado neišvengiamai atsiranda visa, kas 
tiktai atsiranda, o jis pats neatsiranda iš nieko; mat jei 
pradas iš ko nors atsirastų, jis nebebūtų pradas, bet kadan- 

gi atsiradimo neturi, tai, aišku, jis ir nesunaikinamas. O jei 
pradas pražūtų, niekuomet neįstengtų atsirasti iš ko nors, 
kaip ir kas nors kita iš jo, - mat visa kas privalo kilti iš pra- 
do. Taigi judėjimo pradas yra tai, kas pats save judina. Jis 
negali nei pražūti, nei atsirasti, nes kitaip visas dangus ir 
visa rastis nugriuvę [žemyn] sustotų, ir jau nebebūtų iš kur 
atsirasti tam, kas, suteikęs jiems judesį, leistų užgimti iš 
naujo. Kadangi paaiškėjo, jog visa, kas tik judina pats sa- 
ve, yra nemirtinga, kas nors nesidrovėtų tą patį pasakyti 
ir apie sielos esmę bei vardą: mat kiekvienas kūnas, judi- 
namas iš išorės, yra negyvas, o judinamas iš vidaus, iš savęs, 
yra gyvas, nes tokia sielos prigimtis, o jei yra kaip tik taip, 
ir tai, kas judina pats save, yra ne kas kita, o siela, tuomet 
neišvengiama, kad siela yra neatsiradusi ir nemirtinga. 

Apie jos nemirtingumą pakaks, o apie jos pavidalą 
pasakytina štai kas: [apibrėžti], kokia [siela] yra, pareika- 
lautų visais atžvilgiais dieviško ir ištęsto pasakojimo, o [pa- 
rodyti), į ką ji panaši, pakanka ir žmogiško, glaustesnio - 
būtent šitaip mes ir kalbėsime. 

Sielą prilyginkime sparnuotos dvikinkės ir vadelio- 
tojo jungtinei galiai; dievų ir žirgai, ir vadeliotojai yra 
taurūs ir kilę iš tauriųjų, o likusių [sielų] jie yra mišrūnai. 
Pirma, kinkinį valdo mūsų [sielos] valdovas; antra, vienas 
jo žirgas yra puikus, taurus ir gimęs iš tokių pat žirgų, ki- 
tas žirgas - šio priešingybė, kilęs iš priešingų protėvių, tad 
neišvengiama, kad vadelioti yra sunkus ir nuobodus dar- 
bas. Pabandykime apsakyti ir tai, kaip atsirado mirtingos 
ir nemirtingos būtybės pavadinimas. Kiekviena siela rū- 

pinasi viskuo, kas besielis, o ji sukiojasi po visą dangų, 
kiekvienąsyk ¡gaudama kitokius pavidalus. Būdama tobu- 
la ir sparnuota, siela skrajoja aukštybėse ir tvarko visą pa- 
saulį, o numetusi sparnus ji blaškosi tol, kol atsitrenkia į 
ką nors kieta, ir tuomet ten įsikuria, gavusi žemišką kū- 
ną, josios galios dėka atrodantį judančiu savaime. Viskas 
drauge - sielos ir kūno junginys - pavadinta gyva būtybe 
ir įgijo „mirtingojo“ pavadinimą. O „nemirtinguoju“ [va- 
dinama] nesiremiant jokiu svarstymu, bet mes, neregėję 
ir mąstymu pakankamai nesuvokę dievo““, vaizduojamės 


d kažin kokią nemirtingą būtybę, turinčią ir sielą, ir kūną, 

be to, šie visiems laikams neatskiriamai suaugę. Tačiau šių 
dalykų atžvilgiu ir tebūnie laikoma, ir tebūnie kalbama 
taip, kaip patinka dievui. 

O mes panagrinėsime sparnų netekties priežastį - 
kodėl jie sielai nukrenta; matyt, priežastis šiuo atveju tokia: 
sparnui iš prigimties būdingas gebėjimas kelti aukštyn tai, 
kas sunku, - į ten, kur gyvena dievų giminė, o iš visko, 
kas tik su kūnu susieta, būtent siela turi didžiausią dalį 
to, kas dieviška, mat dieviška yra gražu, išmintinga, gera 
ir taip toliau, tad kaip tik tuo išmaitinami bei išauginami 
sielos sparnai, o nuo visko, kas priešinga, nuo to, kas netikę 
ir bloga, [siela] nyksta ir žūva. Dzeusas, didis vadas dan- 
guje, sparnuotu vežimu važiuoja pirmasis, viską sutvar- 
kydamas ir viskuo besirūpindamas, o paskui jį seka dievų 
ir daimonų kareivija, išrikiuota vienuolika būrių. Tik vie- 
nintelė Hestija nepalieka dievų buveinės, o likusieji die- 
vai, visi pagrindiniai, įeinantys į dvylikos skaičių, vado- 

vauja kiekvienam jų patikėtai rikiuotei. Danguje esama 
daug palaimingų reginių bei kelių, kuriais keliauja lai- 
mingoji dievų giminė, ir kiekvienas iš jų atlieka savąjį 
[darbą], o [paskui dievą] visuomet seka norintis ir įsten- 
giantis, nes dievų būriui pavydas yra svetimas. Vykdami į 
iškilmingą pokylį, [jie] padangės skliauto kraštu pakyla 
iki aukštybės, o ten pusiausvyros neprarandantys ir gerai 
valdomi jų vežimai jau rieda lengvai, bet likusieji juda 
sunkiai, nes į blogį linkęs žirgas visu svoriu tempia že- 
mėn ir alsina savo vadeliotoją, jei tik šis anąjį netinkamai 
išaugino - dėl to sielai tenka kentėti ir smarkiai įsitempti. 
Nemirtingomis vadinamos sielos, kai tik pasiekia viršū- 
nę, išeina išorėn ir sustoja ant dangaus keteros, rymo, o 
dangaus skliautas neša jas ratu, ir [sielos] stebi tai, kas esti 
už dangaus ribų. 

O uždangės neapgiedojo nė vienas iš čionykščių poe- 
tų ir niekuomet tinkamai neapgiedos, o ji štai kokia - juk 
reikia pagaliau išdrįsti tiesą ištarti, ypač tuomet, kai kalbi 
apie tiesą: toje vietoje tvyro bespalvė, be bruožų, neapčiuo- 
piama esybė, iš tiesų būvanti, regima tik protui - sielos 
vairininkui; būtent į ją ir krypsta teisingoji pažinimo rū- 
šis”. Dievo mintys yra maitinamos proto ir grynojo paži- 
nimo, kaip ir mintys kiekvienos sielos, kuri tik baudžiasi 
priimti deramą [maistą], pamačiusi - nors ir trumpam - 
[uždangės] esybę, pamilsta ją, maitindamasi tiesos regėji- 
mu ir patirdama palaimą, kol dangaus skliautas [sielą] 
atneša ratu į tą pačią vietą; šio apsisukimo metu ji stebi 
[gyvąjį) teisingumą, stebi pažinimą, bet ne tą, kuriam savy- 

bingas atsiradimas ir kuris yra skirtingas skirtinguose da- 
lykuose - tai mes vadiname dabar esančių dalykų [pažini- 
mu], - tačiau tikrąjį, rymantį tikroje būtyje pažinimą. Pa- 
simėgavusi regėjimu visa ko, kas tik yra tikroji būtis, siela 
vėl nusileidžia į vidinę dangaus sritį ir sugrįžta namo, o 
jai sugrįžus vadeliotojas pastato žirgus prie ėdžių, duoda 
jiems ambrozijos ir pagirdo nekraru.?* 

Taigi šitoks yra dievų gyvenimas, o iš likusių sielų 
tosios, kuri dievu sekė geriausiai ir tapo į jį panaši, vadelio- 
tojo galva pakyla į uždangę ir skrieja dangaus skliautu ap- 
linkui, tačiau ramybės jai neduoda žirgai, todėl stebėti 
[uždanges] esybę ji sunkiai pajėgia. O kita siela tai pakyla 
[uždangėn]), tai vėl nusileidžia, nes žirgai traukia taip smar- 
kiai, kad ji vienus [reginius] mato, o kitų ne; paskui šias 
tr likusios sielos godžiai veržiasi viršun, tačiau tai joms per- 
nelyg sunku, tad jos skrieja ratu giliai gilumoje, mindžioja 
vienos kitas, besistumdydamos ir mėgindamos viena kitą 
pralenkti; štai tuomet ir kyla sumaištis bei kova, o nuo 
įtampos sielas išmuša prakaitas, todėl vadeliotojai jau ne- 
beįstengia jų suvaldyti, taigi daugelis sužalojamos ir dau- 
geliui jų dažnai lūžta sparnai; nepaisant didžiausių pas- 
tangų, ne visoms pavyksta išvysti [uždangės] esybę, tad, 
atsitraukdamos šalin, sielos pasitenkina tariamu prami- 
timu. Betgi kodėl taip stengiamasi išvysti tiesos lygumą ir 
pamatyti, kur ji yra? Mat būtent ten, pievoje, ir driekiasi 
geriausiajai sielos daliai skirta ganykla, o sielą kelianti spar- 
no prigimtis tuo ir maitinasi. Adrastėjos” įstatymas toks: 
dievo palydove tapusi ir nors dalelę tiesos išvydusi siela 

bus laiminga iki kito apsisukimo, o jei nuolat tai įstengs 
atlikti, visuomet liks saugi; tačiau kuomet ji jau nebepajėgs 
lydėti ir regėti, tačiau, kokio nors atsitiktinumo užklupta, 
prisipildys užmaršties bei blogio ir apsunks, o apsunkusi 
neteks sparnų ir nupuls žemėn, tuomet esama įstatymo, 
kad siela neįsikūnytų pirmojo savo gimimo [žemėje] metu 
į jokį gyvūną. Už visas daugiausiai mačiusi siela patenka į 
būsimojo išminties bei grožio garbintojo arba į Mūzoms 
ir meilei atsidavusio žmogaus vaisių. Antroji paskui šią 
[įsikūnija] į valdovą, gerbiantį įstatymus, į karingą ir ge- 
bantį vadovauti žmogų; trečioji - į valstybininko, ūkinin- 
ko, verslininko [vaisių], ketvirtoji - į žmogų, stropiai be- 
simankštinanųį arba gydantį kūną; penktoji gyvens pra- 
našautojo arba į slėpinius įšventinto žmogaus gyvenimą, 
šeštajai teks griebtis poezijos ar kitos pamėgdžiojimo rū- 
šies. Septintajai reikės tapti amatininku arba žemdirbiu, 
aštuntoji pavirs sofistu arba demagogu, na, o devintoji - 
tironu. Visose šiose srityse geriausiąją dalį gaus tas, kuris 
amžių nugyvens sergėdamas teisingumą, o blogiausiąją 
tas, kuris jį pamins. Vis dėlto į ten, iš kur atėjusi, jokia 
siela nesugrįžta dešimt tūkstančių metų, nes iki tol ji neįs- 
tengtų užsiauginti sparnų, tačiau išskyrus sielą žmogaus, 
nuoširdžiai pamilusio išmintį arba - drauge su meile iš- 
minčiai - mylėjusio berniukus, - šitokios sielos įgyja spar- 
nus per tris tūkstantmečiūs [dangaus skliauto] apsisuki- 
mus, jei tik triskart iš eilės išsirinktų tokią gyvenimo rūšį, 
ir, suėjus trims tūkstančiams metų, iškeliauja [iš žemės]. 
O likusios sielos, pasibaigus pirmajam jų gyvenimui, būna 

teisiamos ir po teismo nuosprendžio vienos, nužengusios 
į požemių kalėjimus, atlieka ten bausmę, o kitos, kurioms 
tik Dikė® palengvino naštą, pakylėdama jas kurion nors 
dangaus vieton, gyvena panašiai kaip tada, kuomet gyve- 
no turėdamos žmogaus pavidalą. Tūkstantaisiais metais 
ir vieni, ir kiti atkeliauja, kad gautų savo naują skirtį ir 
išsirinktų - kokio tik kuris įsigeistų - antrąjį gyvenimą, 
taigi šįkart žmogaus siela gali gauti ir gyvulio gyvenimą, 
o iš kadaise žmogumi buvusio gyvulio siela vėl gali įsikū- 
nyti į žmogų. Betgi tiesos niekuomet neregėjusi siela šito- 
kio pavidalo neįgaus. Mat [tiesą] žmogus privalo suvokti . 
pagal vadinamąją „idėją“, kuri, kildama iš daugelio jus- 
linių potyrių, svarstymo yra sutelkiama į vieną daiktą, o 
tai ir yra prisiminimas to, ką mūsų siela kadaise regėjo - 
kai lydėjo dievą ir, iš aukštybių stebėdama tai, ką dabar 
mes vadiname būtimi, pati pakildavo iki tikrosios būties. 
Todel sparnus iš tiesų įgyja tiktai mąstymas filosofo, pa- 
gal išgales visuomet taip nukreipiančio savo atmintį, [kad 
prisimintų], kuo būtent dieviškas yra dievas, taigi tik žmo- 
gus, gebantis teisingai pasitelkti šitokius prisiminimus ir 
nuolat įšvenčiamas į tobulus slėpinius, pats tampa vienin- 
telis iš tiesų tobulas. Kadangi jis esti anapus žmogiškų 
rūpesčių ir krypsta į dieviškus dalykus, daugelis jam - kaip 
šelstančiam - stengiasi įkrėsti proto, nes nuo daugumos 
yra paslėpta tai, kad jis yra dievo apimtas. Tad štai kur yra 
atėjusi visa mūsų kalba apie ketvirtąją šėlo rūšį - mat kai 
tik kas nors žvelgia į čionykštį grožį, šitaip prisiminda- 
mas tikrąjį, auginasi sparnus, o kuomet, juos užsiauginęs, 

nori pakilti, bet neįstengia, jis tartum paukštis žiūri aukš- 
tyn, nesirūpindamas tuo, kas apačioje, - tai ir yra jo pašė- 
limo priežastis; iš visų dieviškojo įkvėpimo rūšių pastaroji, 
kilusi iš geriausių, yra geriausia tiek ją turinčiam, tiek ir 
tam, kuris drauge su šiuoju pasidalija, taigi mylintis gražius 
dalykus, kuris turi dalį šiame šėle, yra vadinamas mylėto- 
ju. Mat, kaip jau pasakyta, kiekviena žmogiškoji siela jau 
vien dėl savosios prigimties yra regėjusi esminius, nes ki- 
taip ji nebūtų atkeliavusi į šią gyvą būtybę. Pagal tai, kas 
čia, prisiminti“! tai, kas [buvo] ten, nelengvas darbas kiek- 
vienai sielai, nes vienos jų anuomet tik trumpą laiką regėjo 
tenykščius [vaizdus], gi kitos, nupuolusios čionai ir veikia- 
mos svetimų įtakų, palinko netieson ir savo nelaimei pa- 
miršo visa, ką šventa buvo anksčiau regėjusios; mažai lie- 
ka ir turinčių pakankamai gerą atmintį sielų - šios kiek- 
vienąsyk, vos pamačiusios ką nors panašaus į tai, kas buvo 
ten, sukrečiamos ir jau nebevaldo savęs, o koks tai poty- 
ris, jos nežino, nes nepakankamai jame susigaudo. Čio- 
nykštėse panašybėse visiškai nėra nei teisingumo, nei nuo- 
saikumo, nei ko nors kito, kas būtų sielai vertinga, atšvaito, 
tačiau, prisiartindami prie šių atvaizdų, kai kurie - nors ir 
nedaugelis - vis delto silpnais [savo juslių] įrankiais vargais 
negalais įžvelgia atvaizduotųjų rūšį. O paregėti žėrintį 
grožį buvo įmanoma tuomet, kai su laiminguoju būriu 
stebėjome palaimingą vaizdą bei reginį, mes - sekdami 
paskui Dzeusą, kiti - galbūt paskui kitą kurį iš dievų; [visi 
jie] išvydo ir patys buvo įšvenčiami į teisėtai palaimin- 
giausiais pavadintinus slėpinius, kuriuos mes šventėme 

orgijomis, būdami ir patys nesuteršti bei nepatyrę blogy- 
bių, kokios tykojo mūsų vėlesniam laikui; įšvenčiamiems 
mums buvo leista ir mes tyroje šviesoje regėjome nesuterš- 
tus, paprastus, parimusius ir laimingus reginius, patys taip 
pat būdami tyri bei nepažymėti [nelyginant antkapiu] tuo, 
ką, visur nešiodamiesi, dabar vadiname kūnu, supančioti 
juo tartum austrės [savo kiautais]. 

Atminčiai tebūnie dėkojama už ilgėjimąsi to, kas bu- 
vo anuomet ir apie ką dabar jau nemažai esame pasakoję. 


d Kaip jau sakėme, grožis žėrėjo, būdamas su anais daly- 

kais, taigi atkeliavę čionai mes jo spindėjimą ryškiausiai 
esame patyrę aiškiausia savo jusle - rega: mat iš kūno jus- 
lių aštriausia yra rega, tačiau [pats] mąstymas jąja nema- 
to, nes kitaip būtų sukurstęs mumyse baisingą meilę, jei 
tiktai būtų atsitikę taip, kad koks nors aiškus [mąstymo] 
atvaizdas taptų prieinamas mūsų regai; tas pat pasakytina 
ir apie visa kita, ką verta myleti. Tiktai vieninteliam grožiui 
teko lemtis būti vaizdžiausiam ir mieliausiam. Tas, kuris 
nėra ką tik įšventintas [į slėpinius] arba yra sugedęs, ne per- 
nelyg smarkiai iš čia veržiasi į ten, grožio grynojo link, 
taigi, šičia žvelgdamas į tai, kas vadinama tuo vardu, jis 
žiūrėdamas nepatiria pamaldžios baimės, tačiau, atsidavęs 
malonumui, keturkojo papratimu bando užlipti ir apvai- 
sinti; jis nebijo įžūliai bendrauti ir nesigėdija, vaikydamasis 
prigimčiai priešingo malonumo. O tas, kuris įšventintas 
neseniai ir daug yra regėjęs anuometinių [reginių], kai tik 
išvysta dievišką veidą, gebantį gerai atkartoti grožį arba 
kokį nors kūno pavidalą, visų pirma pašiurpsta ir ant jo 

nužengia kažin koks anuometinis [pamaldų išgąstį suke- 
liantis] siaubas, tad vėliau jis žvelgia į šį [veidą] su pamal- 
džia baime kaip į dievybę, ir jei nebūtų pabūgęs išgarsėti 
kaip visiškas paklaikėlis, savo mylimiems berniukams jis 
imtų deginti aukas kaip kokiam stabui ar dievui. Vos tik 
[mylimąjį] pamatęs, [mylėtojas] tartum išsyk pasikeičia, jį 
krečia šiurpas, išpila prakaitas, jis užsidega neįprastu karš- 
čiu. O akimis sugavęs grožio ištekėjimą, [mylėtojas] sušyla, 
ir šitaip sutvirtėja sparno prigimtis: nuo šilumos aplink 
[sparno] ūglį suminkštėja visa, kas anksčiau nuo sausumo 
buvo sukietėję ir kliudė augti, o pritekėjus maisto išbrink- 
sta plunksnų diegai, taigi plunksnos pradeda greitai nuo 
pat šaknų augti per visą sielą; mat pastaroji nuo senų laikų 
visa buvo plunksnuota. Bet kol tai vyksta, siela visa verda 
ir veržiasi lauk; kaip tuomet, kai dygsta dantys, krečia šaltis 
ir sudirgsta dantenos, tą pat patiria ir siela, pradėjus augti 
sparnams: augindama sparnus, siela tarsi užverda, sudirgs- 
ta, jai niežti. Žvelgdama į berniuko grožį ir sugerdama iš 
ten plūstančias bei srūvančias daleles, kurios kaip tik dėl 
to ir vadinamos potraukiu, ji sudrėksta ir sušyla, išsigelbs- 
ti nuo kančios ir nudžiunga. Bet kai jai tenka nutolti [nuo 
grožio ištekėjimo) ir ji sulysta, tuomet takų, kuriais kalasi 
plunksnos, angos išdžiūva, užsitraukia, o plunksnų ūgliai 
uždaromi; gi būdami įkalinti [sielos viduje] drauge su pot- 
raukiu, jie, skyrium ieškodami sau išėjimo, tvinksi tarsi 
pulsas, spaudžia ir duria, o siela, iš vidaus visa ištisai suba- 
dyta, aistringai siaučia ir kenčia, bet vis delto, prisimin- 
dama tai, kas gražu, džiūgauja. Del šių sumišusių potyrių 

keistumo ji kankinasi ir, nežinodama ką daryti, siaučia, o 
būdama pašėlusi, ji nei naktį įstengia užmigti, nei dieną 
toje pat vietoje išbūti. Ilgėdamasi ji bėga ten, kur tikisi 
pamatyti grožio turėtoją; pamačiusi ir save palaisčiusi po- 
traukiu, [siela] išlaisvina visa, kas tik anksčiau buvo joje už- 
daryta, - o tai jai tarsi atokvėpis, nes tą akimirką, kai pa- 
liauja dūriai bei kančios, [siela] ir vėl nusiraško saldžiau- 
siąjį malonumą. Savo noru ji niekuomet pastarojo neatsi- 
sakytų, grožio turėtoją ji vertina užvis labiau, o motinos, 
broliai ir visi draugai tuomet būna pamirštami, del aplai- 
dumo pražudytą turtą taip pat laiko nieku; paniekinusi 
visus papročius ir gražaus elgesio nuostatus, kurių taip stro- 
piai laikėsi, ji pasiruošusi vergauti ir gulėti, kur papuolė, 
- kad tik būtų kuo arčiau troškimo: juk drauge su gebėji- 
mu patirti pamaldžią baimę grožio turėtojo akivaizdoje, 
[siela] susiranda ir vienintelį didžiausių kančių gydytoją. 
Šį potyrį, apie kurį kalbu, nuostabus vaike, žmonės vadi- 
na Erotu, o išgirdęs, kaip jį vadina dievai, tu, matyt, nusijuok- 
tum. Bene kai kurie iš Homėridų*? pateikia - paėmę iš at- 
mestųjų epų - dvi eilutes apie Erotą, kurių viena yra įžūlo- 
ka ir nelabai taisyklinga metro požiūriu; o gieda jas taip: 
Taigi mirtingieji jį Erotu vadina sparnuotu, 
O nemirtingi Pterotu“ - dėl to, kad sparnus išaugina. 
Šiais žodžiais galima tikėti, galima ir netikėti; ir vis 
dėlto tokio mylimųjų potyrio priežastis yra kaip tik ši. 
Kuris nors Dzeuso palydovas, pagriebtas [Eroto], įs- 
rengia nešti ir sunkesnę sparnuotavardžio naštą. O tie, ku- 

rie yra Arėjo patarnautojai ir kartu su juo sukosi [dangaus 
ratu], kuomet būna sugriebiami Eroto ir pamano, kad 
mylimasis juos kaip nors skriaudžia, palinksta į žmogžu- 
dystes ir yra pasiruošę paaukoti tiek save, tiek ir mylimus 
berniukus. Šitaip esti kiekvieno dievo atveju: kurio būry- 
je buvo, tą garbindamas bei kiek pajėgia mėgdžiodamas 
ir gyvena - tol, kol būna nesugadintas ir gyvena šičia po 
pirmojo užgimimo, ir šitokiu pat būdu - [pamėgdžioda- 
mas savąjį dievą] - bendrauja bei elgiasi tiek su mylimai- 
siais, tiek ir su kitais. Kiekvienas [mylėtojas] pagal [savąjį] 
būdą išsirenka iš gražuolių nelyginant Erotą ir pastarąjį, 
tarsi jis ir būtų pats dievas, pasistato sau ir išpuošia tarsi 
stabą, lyg ketintų jį garbinti bei kelti prie jo orgijas. Taigi 
Dzeuso [palydovai] savo mylimajame ieško dzeusiškos sie- 
los: mat jie stebi, ar tas iš prigimties yra filosofas bei linkęs 
vadovauti, o šitokį suradę įsimyli ir padaro viską, kad [jų 
mylimasis] taptų kaip tik toks. Todėl, net jei anksčiau šiuo 
reikalu ir nebuvo užsiėmę, jo stveriasi ir mokosi iš visur, 
kur tik įstengia [ką sužinoti], taip pat ir patys mėgina, eida- 
mi savo pėdsakais, surasti savojo dievo prigimtį, o sėkmę 
patiria del to, kad būna priverčiami į dievą žvelgti atidžiai; 
atminties dėka prie jo prisilietę ir prisipildę dieviškojo 
įkvėpimo, perima dievo papročius bei polinkius - tiek, kiek 
tik įmanoma žmogui turėti dalį dieve. Šių [gėrybių] prie- 
žastimi laikydami mylimąjį, jaučia jam dar didesnį švel- 
numą ir, tarsi bakchantės ssmdami iš Dzeuso bei išliedami 
tai į mylimojo sielą, padaro jį kiek tik įmanoma panašesnį 
į savąjį dievą. Tie, kurie sekė paskui Hėrą, ieško valdovo 

bruožų turinčio [mylimojo], o tokį suradę su juo visais at- 
žvilgiais elgiasi taip pat. Apolono ar bet kurio kito iš die- 
vų [palydovai], eidami paskui savąjį dievą, ieško tokio vai- 
ko, kuris yra užaugęs artimas jiems [pagal savąją prigimtį], 
o tokį susiradę, jie, ir patys [savo dievą] mėgdžiodami, ir 
savo mylimus berniukus įtikinėdami [rai daryti] bei pra- 
tindami prie tvarkos, atveda juos prie savojo dievo užsiė- 
mimo bei idėjos - pagal tai, kiek kuris pajėgia; savo myli- 
miems berniukams nejausdami nei pavydo, nei nelaisvie- 
siems būdingo pykčio, jie visaip mėgina padaryti juos kuo 
panašesnius tiek į save, tiek ir į dievą, kurį garbina. Taigi, 
jei iš tiesų mylintys tai, ko siekia, daro taip, kaip sakau, jų 
siekis ir įšvestumas į slėpinius tampa puikūs bei nešantys 
laimę tam, kurį pasigauna pašėlęs iš meilės jo draugas. O 
išrinktasis yra pagaunamas štai kaip. Kaip šio mito pra- 
džioje kiekvieną sielą padalijome į tris dalis, dvi iš jų lai- 
kydami pavidalu panašiomis į žirgus, o trečiąją dalį - pa- 


d našia į vadeliotoją, taip ir dabar laikykimės [šitokio sus- 


ay 


kirstymo]. O iš žirgų vienas, sakome, yra geras, o kitas ne. 
Tačiau kokia yra gerojo dorybė ar blogojo yda, nekal- 
bėjome, todėl reikia pasakyti dabar. Taigi vienas yra gra- 
žaus stoto, iš išvaizdos tiesus ir grakštus, aukštai iškeltu 
kaklu, dailiai žemyn lenktu snukiu, baltas pažvelgti, juoda- 
akis, mylįs šlovę, bet drauge nuosaikus ir kuklus; teisingos 
nuomonės draugas, jis klauso neplakamas - vadeliojamas 
vien paliepimu ir žodžiu. Kitas - kuprotas, įmitęs, ydingo 
sudėjimo, galingo sprando, tačiau trumpo kaklo, užriestas- 
nukis, juodos spalvos, baltaakis, pasruvęs krauju, įžūlumo 

bei pagyrūniškumo draugas, aplink jo ausis prižėlę karčių, 
todėl jis kurčias ir vargiai paklūsta net rimbui bei akstinui. 
Kuomet vadeliotojas išvysta erotišką reginį, visą jo sielą 
įkaitina pojūtis, o jį patį kankina kutulys ir drasko geidu- 
lio geluonys; tuomet vadeliotojui paklusnus žirgas, kaip 
visuomet, taip ir tąsyk būna įveikiamas gėdos, taigi pristab- 
do savąjį bėgimą, idant neužlėktų ant mylimojo. O kito 
žirgo jau nei akstinais įmanoma nukreipti, nei botagu ap- 
gręžti, - jis šuoliuoja iš visų jėgų; suteikdamas visokiau- 
sių nemalonumų tiek drauge pakinkytam bičiuliui, tiek 
ir vadeliotojui, jis verčia juos artintis prie mylimų berniu- 
kų ir daryti užuominas apie [kūniškos] meilės malonumą. 
Aniedu iš pradžių priešinasi, piktindamiesi, kad yra ver- 
čiami daryti tai, kas siaubinga ir neteisėta. Bet galų gale, 
kadangi blogybei nėra jokios ribos, jiedu leidžiasi tempia- 
mi, nusileisdami ir sutikdami padaryti tai, kas liepiama. 
Štai jie priartėjo prie mylimojo ir išvydo žėrintį jo žvilgsnį. 
Šį paregėjus, vadeliotojo atmintis nešama grožio prigim- 
ties link ir vėl išvysta ją, užžengusią - drauge su nuosai- 
kumu - ant švento sosto, o išvydusi pabūgsta ir, pagauta 
pamaldžios baimės, krenta atbula, drauge neišvengiamai 
patraukdama vadeles atgal taip smarkiai, kad abudu žirgai 
pasodinami ant šlaunų - vienas savo noru, kadangi jis 
nesipriešina, tačiau įžūlusis labai jau nenoriai. Kai atšlyja 
atgal, vienas žirgas iš gėdos bei sukrėtimo visoje savo sieloje 
apsipila prakaitu, o kitas, vos aprimus žąslų bei kritimo 
skausmui, vos tik atgavęs kvapą įniršęs ima plūstis, bai- 
siausiai koneveikdamas ir vadeliotoją, ir kinkinio bičiulį, 

d kad šie bailiai ir nevyriškai palikę rikiuotę ir išdavę susi- 


r 


255 


tarimą. Versdamas juos prieš norą vėl prisiartinti [prie my- 
limojo], jis vargais negalais nusileidžia, kuomet anieji rei- 
kalauja tai atidėti kitam sykiui. Sutartam laikui atėjus, jis 
primena jiems - apsimetantiems nieko neatmenančiais - 
apie duotą žodį, vartoja prievartą, žvengia ir tempia, vers- 
damas prisiartinti prie mylimų berniukų ir kartoti tas pa- 
čias kalbas, o kai tik priartėja, išsirietęs, ištempęs uodegą 
ir įsikandęs žąslus begėdiškai tempia [pirmyn]. O vade- 
liotojas, dar stipriau patirdamas tą patį potyrį, atšlyja at- 
gal tarsi nuo ištemptos barjero virvės, dar smarkiau įrėž- 
damas žąslus įžūliajam žirgui tarp dantų, sukruvindamas 
piktžodžiaujantį jo liežuvį bei žandikaulius, o kelius ir 
šlaunis prispausdamas prie žemės ir suteikdamas skausmo. 
Kai netikęs žirgas tą pat patiria daugelį sykių ir atsisako 
savojo įžūlumo, tuomet jis jau klusniai seka vadeliotojo 
numatymu, o vos išvydęs gražuolį, - pražūva iš baimės. Tai- 
gi tuomet ir atsitinka taip, kad mylėtojo siela seka paskui 
mylimus berniukus gėdydamasi ir išgąstinga. Juk kaip 
dievui lygų garbina mylimąjį tas, kuris neapsimeta esąs 
įsimylėjęs, o iš tiesų tai patiria, tačiau ir pats [mylimasis] 
iš prigimties yra savojo garbintojo draugas, taigi, net jei 
anksčiau jis buvo smerkiamas mokyklos draugų ar kieno 
kito, kurie sakydavę, jog artimai bendrauti su mylinčių 
yra gėdinga, todėl mylimąjį ir atstumdavo, tai bėgant 
laikui jaunystės metas ir būtinybė privers jį priimti šitokį 


b bendravimą: juk niekuomet nebuvo nulemta, kad blogas 


blogam yra draugas, o geras geram - priešas, ne draugas. 

Kai [mylimasis], prisileidęs [mylimąjį], pasikalbėjęs su juo 
ir pabendravęs, iš arti pamato palankumą, būna sukrėstas, 
nes suvokia, jog visų kitų jo draugų bei namiškių draugys- 
te nesuteikia jam nė menkiausios dalies to, ką [jam duoda] 
dievo įkvėptas draugas. Kuomet ilgainiui įpranta suartėti 
[su myletoju], besiliesdamas su šiuo gimnasijuose ir kitų 
suėjimų vietose, tuomet srautas tos versmės, kurią Gani- 
mėdą“? mylintis Dzeusas pavadino potraukiu, gausiai išsi- 
liedamas ant mylėtojo, iš dalies patenka jo vidun, o iš da- 
lies - kai jis tampa perpildytas - išteka išorėn. Kaip kad 
dvelksmas ar koks nors aidas, atsimušę nuo glotnių bei 
kierų [paviršių], vėl lekia ten, iš kur atskubėjo, - taip ir 
grožio srautas vėl grįžta į gražuolį, įeidamas per akis, kaip 
kad jam įprasta patekti sielon, kuri jau įgijo sparnus; [srau- 
tas] sudrėkina sparnų kiaurymes, paspartina sparnų augi- 
mą, o mylimojo sielą pripildo meilės. [Mylimasis] nei žino, 
ką jis patiria, nei sugeba tai nusakyti, nes, panašiai kaip 
užsikrėtęs nuo kito akių liga, jis negali surasti jos priežas- 
ties: mat nuo jo paslėpta tai, kad mylinčiajame, tarsi veid- 
rodyje, jis mato pats save. Kai anas yra šalia [mylimojo], 
nurimsta tiek pastarojo, tiek pirmojo kančia, o kai [mylė- 
tojo] greta nėra, mylimasis ilgisi šio taip pat, kaip ir [mylė- 
tojas] jo, nors [mylimojo] meilė tėra tik meilės atvaizdas, 
anterotas, - todel jis ją ir vadina, ir mano esant ne meile, 
o draugyste. [Mylimasis] geidžia, nors ir silpniau, [myle- 
toją] regėti, liestis su juo, glamonėtis, gulėti kartu, taigi, 
kaip ir galima tikėtis, jis kaip mat tai ir daro. Jiems gulint 
drauge, nesutramdomasis mylėtojo žirgas suranda, ką pa- 

sakyti vadeliotojui, ir prašo nors menko malonumo už 
daugybę patirtų vargų. O mylimojo žirgas neturi ką pasa- 
kyti vadeliotojui, todėl jaudindamasis ir sutrikęs [myli- 
masis] apsikabina [mylėtoją] ir jį glamonėja, bučiuodamas 
kaip labai prielankų [draugą], o kai tik jie prigula drauge, 
[mylimasis] negali nesuteikti mylėtojui - jei tik šis to pap- 
rašytų - jam priklausančios [malonumo] dalies. Tačiau 
kinkinio bičiulis drauge su vadeliotoju tam priešinasi, be- 
sigedydami ir atsisakinėdami. Jei tik nugali geresniosios 
mąstymo galios, atvesdamos [žmogų] prie tvarkos kasdie- 
nėje buityje ir filosofijoje, tuomet [mylėtojas ir mylima- 
sis] palaimingai nugyvena čionykštį gyvenimą - sutardami, 
susitvardydami ir būdami padorūs, pavergę tai, kas sieloje 
pagimdo ydą, o tai, kas išugdo dorybę, - išlaisvinę. Nu- 
mirę ir tapę sparnuoti bei lengvi, jie vienose iš trejų tikrai 
olimpinių rungčių laimi pergalę““, už kurią didesnio gėrio 
nėra pajėgus žmogui suteikti nei žmogiškasis nuosaiku- 
mas, nei dieviškasis šėlas. Bet jei jie gyvens grubesnį ir fi- 
losotijai svetimą, bet garbės ištroškusį gyvenimą, tuomet 
galima tikėtis, kad abu nesutramdomi jų žirgai, netikėtai 
užklupę [mylėtojo ir mylimojo) sielas - apgirtimo ar kokio 
kito nerūpestingumo akimirką - suves juos draugėn ir 
privers pasirinkti bei atlikti tai, ką dauguma vadina pačia 
palaimingiausia skirtimi. Sykį tai atlikę, jie ir likusį [laiką] 
griebsis šito, tačiau tik retkarčiais, nes tai neatitinka viso 
jų mąstymo nuostatų. Šie taip pat yra vienas kitam drau- 
gai, tačiau blogesni už anuosius; [vis dėlto] jie nesiskiria 
vienas su kitu ne tik tol, kol būna įsimylėję, bet ir paliovę 

mylėti, manydami, kad, jei tik sykį vienas kitam yra davę 
didžiausios ištikimybės priesaikas, jau nevalia šių sulaužyti 
ir susipykti. Numirę jie palieka kūną ir, nors būdami be- 
sparniai, jau būna įgiję troškimą užsiauginti sparnus, tad 
ir jie už savąjį meilės šėlą gauna toli gražu ne menką per- 
galės dovaną. Mat nėra tokio įstatymo, kad nužengtų į 
tamsą bei klajotų po žeme jau įžengusieji į padangės kelio- 
nę, tačiau jiems skirtas spindintis gyvenimas ir yra lemta, 
kartu keliaujant, būti laimingiems, o kuomet [iš naujo) 
užgims, meilės dėka įgyti vienodus sparnus. 

Štai kiek daug dieviškų [dovanų] suteiks tau, vaike, 
mylėtojo draugystė. O artumas su nemylinčiu, atskiestas 
mirtingųjų nuosaikumu, šykščiai taupantis mirtingųjų 
papročiu, pagimdantis draugo sieloje nelaisviesiems įp- 
rastą būdą, kurį dauguma liaupsina kaip dorybę, nulems 
vien tai, kad siela devynis tūkstančius metų neprotingai 
blaškysis žemėje ir po žeme. 

Brangus Erotai, štai tau ir padovanota ši gražiausia 
bei geriausia - pagal mūsų jėgas - palinodija, kurią Faidro 
dėka buvau priverstas išsakyti, pasitelkdamas, be kita ko, 
poetiškus įvardijimus. Bet jei tu atleidi man už ankstes- 
niuosius žodžius ir pritari pastariesiems, būk palankus ir 
gailestingas - neatimk iš manęs ir įpykęs nepražudyk mei- 
lės meno, kurį tu man padovanojai; padaryk, kad gražuo- 
liams tapčiau dar brangesnis nei dabar. O jei ankstesnėje 
kalboje Faidras ir aš pasakėme ką nors šiurkštaus, kaltink 
dėl to Lisiją kaip anos kalbos tėvą; atitolink jį nuo šitokių 
kalbų ir nukreipk į filosofiją, kaip į ją jau pakrypęs jo bro- 

lis Polemarchas*?; [šitaip daryk), idant šis Lisijo mylėtojas 
jau nedvejotų, kaip dabar, tačiau skirtų visą savo gyvenimą 
vien Erotui ir filosofinėms kalboms. 

4 FAIDRAS. Meldžiuosi su tavimi, Sokratai; jei tai yra 


c mums geriau, tegul ir įvyksta. Seniai stebiuosi tavo kalba 


- kiek gražesnę už pirmąją sukūrei. Taigi net baiminuosi, 
kad Lisijas nepasirodytų man menkas, jei sumanytų su ja 
palyginti kokią kitą [savo kalbą]. O nuostabusis, juk kaž- 
kuris iš valstybės vyrų“ neseniai jį šitaip pat plūsdamas 
gėdino, o bardamasis visą laiką vadino logografu. Taigi 
greičiausiai (Lisijas) iš savigarbos liausis rašęs. 

SOKRATAS. Juokingą, jaunuoli, dalyką paistai ir smar- 


d kiai klysti dėl savo draugo, jei laikai jį kokiu bailiu. Gal 


258 


taip pat ir apie jį plūdusį manai, jog tai, ką kalbėjo, kalbėjo 
gėdindamas? 

FAIDRAS. Taip atrodė, Sokratai. Juk žinai ir pats, kad 
galingiausi ir gerbiamiausi poliuose žmonės gėdijasi tiek 
rašyti kalbas, tiek ir palikti savo rašinių, bijodami nešlovės 
ateityje - idant nebūtų vadinami sotistais. 

SOKRATAS. Tu nežinai, Faidrai, apie Saldųjį Vingį“? 
{kad jis buvo pavadintas pagal didįjį vingį Nile}, o be [šio] 
Vingio tu dar nežinai, jog iš valstybės vyrų geriausiai apie 
save galvojantys labiausiai trokšta rašyti kalbas ir palikti 
savo rašinius; parašę kokią kalbą, jie taip pamalonina ją 
giriančius, kad pirmiausia įrašo tuos, kurie kiekviena pa- 
sitaikiusia proga juos pagyrė. 

FAIDRAS. Kaip tai kalbi? Mat aš nesusigaudau. 

SOKRATAS. Nejau nesuvoki, kad valstybės vyro sura- 

šytame potvarkyje, jo pradžioje, pirmasis būna įrašomas 
ji pagyręs? 

FAIDRAS. Kaip? 

SOKRATAS. „Nutare“, - sako jis, - „susirinkimas“ arba 
„tauta“, arba abudu; ir „kaip pasiūlė“ - o čia labai pagarbiai 
ir šlovinančiai potvarkio surašytojas pamini save patį - po 
to išdėsto [įstatymo turinį], parodydamas savo išmintį jį 
gyrusiems, kartais visą potvarkį padarydamas labai ilgą. 
Ar šitai tau atrodo kas nors kita, negu užrašyta kalba? 

FAIDRAS. Man - ne. 

SOKRATAS. Taigi jei šis [įstatymas] būna priimamas, 
kūrėjas išeina iš teatro pradžiugintas. Bet jei būna atmeta- 
mas, jei [pateikėjas] kalbų kūrime tampa bedalis, o kalba 
neverta užrašymo - tuomet liūdi ir jis pats, ir jo draugai. 

FAIDRAS. Ir net labai. 

SOKRATAS. Taigi aišku, kad jie šios veiklos nenieki- 
na, tačiau, priešingai, žavisi ja. 

FAIDRAS. Net smarkiai. 

SOKRATAS. Ir ką? Jei tik atsiras toks gabus oratorius 
ar karalius, kad, įgijęs Likurgo, Solono ar Darijaus galią?", 
polyje taps nemirtingu logografu, ar neprilygins savęs die- 
vui dar gyvas būdamas, o gimsiantieji ateityje ar nema- 
nys apie jį taip pat, žvelgdami į jo raštus? 

FAIDRAS. Ir net labai. 

SOKRATAS. Tad negi manai, jog kas nors iš tokių žmo- 
nių, kad ir kaip smarkiai nekęsdamas Lisijo, peikia vien 
tai, kad šis rašo? 

FAIDRAS. Juk iš to, ką sakai, panašu, jog tai neįmano- 

ma; kitaip, atrodo, jis peiktų tai, ko trokšta pats. 

d SOKRATAS. Todėl kiekvienam aišku, kad pats savaime 
kalbų rašymas nėra gėdingas. 

FAIDRAS. Tai kas tuomet gėdinga? 

SOKRATAS. Taigi manau, kad gėdinga yra štai kas - 
kalbėti ir rašyti ne gražiai, tačiau bjauriai ir blogai. 

FAIDRAS. Tai aišku. 

SOKRATAS. Kokio tad esama būdo rašyti gerai arba, 
priešingai, blogai? Gal reikia mums Faidrai, apie tai iš- 
klausinėti Lisiją ar ką kitą, kadaise rašiusį arba rašysianųį, 
ir nesvarbu, parašys jis ką nors apie visuomenės ar privačius 
reikalus, eilėmis, kaip poetas, ar be metro - kaip kiekvie- 
nas iš mūsų? 

e FAIDRAS. Tu klausi, ar reikia, o juk, tiesą sakant, kam 
ir gyventi, jei ne dėl šios rūšies malonumų; juk ne dėl tų 
malonumų, pirma kurių eina kentėjimas - mat kitaip jų 
nė nepajustum, o juk šitaip esti vos ne su visais kūno ma- 
lonumais, todėl juos teisėtai ir vadina vergiškais. 

SOKRATAS. Taip, laisvo laiko mes turime, o ir cikados 

259 virš mūsų galvų gieda, šnekasi tarpusavy, kaip įprasta per 
patį karštį; beje, man regis, jos ir žvelgia į mus, tad pas- 
tebėjusios, kad ir mes, kaip daugelis, vidurdienį nesikal- 
bame, o dėl minčių tingumo jų užliūliuoti snūduriuojame, 
tuomet teisėtai mus išjuoks, manydamos, jog čia, jų prieg- 
lobstin, atėjo ir - tarsi avys vidury dienos - prie šaltinio 
miega kažin kokie vergai. Bet jei pamatys, kad mes šnekė- 
damiesi nepasiduodame jų žavesiui ir plaukiame pro jas 

b tarsi pro Seirėnas?!, tuomet sužavėtos, ko gero, skirs mums 

tą garbingą dovaną, kurią gavo iš dievų tam, kad išdalytų 
žmonėms. 

FAIDRAS. Bet ką gi tokio jos gavo? Aš, matyt, apie tai 
nė negirdėjau. 

SOKRATAS. Nedera Mūzas?* mylinčiam žmogui būti 
apie tai net negirdėjus! Anot padavimo, cikados kadaise 
buvo žmonės - dar prieš Mūzų gimimą. O kai užgimė 
Mūzos ir atsirado giedojimas, kai kurie tuometiniai 
žmonės buvo taip apžavėti šio malonumo, jog dėl giesmių 
užmiršdavo valgį bei gėrimą ir užsimiršę mirdavo, - iš jų 
tad vėliau ir kilo cikadų gentis; mat jie iš Mūzų gavo štai 
kokią dovaną: užgimus jiems nereikia maisto, tačiau jie 
išsyk, be valgio ir gėrimo, pradeda giedoti - tol, kol nu- 
mirs, o jau tuomet keliauja pas Mūzas pranešti, kas iš že- 
mėje gyvenančių žmonių kurią jų garbina; Terpsichorei 
pranešę apie tuos, kurie pagerbė ją rateliais, laimi aniems 
jos palankumą; o Eratò malonę laimi tiems, kurie išaukš- 
tino ją meilės dainomis; ir šitaip visų kitų Mūzų palanku- 
mą - pagal kiekvienos garbinimo būdą. Vyriausiajai Mū- 
zai, Kaliopei, ir einančiai po jos Uranijai jie praneša apie 
žmones, savo gyvenimą skyrusius filosofijai ir garbinančius 
tai, ką šios Mūzos globoja: mat tarp Mūzų šios dvi labiau 
už visas kitas susijusios su dangumi ir dieviškais bei žmo- 
giškais mokymais, todel ir jų balsas visų nuostabiausias - 
taigi del daugelio priežasčių mudviem dera kalbėtis, o ne 
miegoti vidurdienį.?? 

FAIDRAS. Tad, aišku, kalbėsimės. 

SOKRATAS. Vadinasi, mums teks išnagrinėti - tai mes 

ką tik ir ketinome padaryti - nuo ko priklauso kalbėjimas 
bei rašymas gerai arba blogai. 

FAIDRAS. Be abejo. 

SOKRATAS. Idant kalba būtų gera ir puiki, nejau ora- 
toriaus protas neprivalo suvokti tiesos apie dalyką, kurį 
ruošiasi aptarti? 

FAIDRAS. Štai ką apie tai girdėjau, brangus Sokratai: 
besirengiančiam tapti oratoriumi nebūtina suprasti, kas 
iš tiesų yra teisinga - pakanka žinoti vien tai, kas atrodo 
teisinga daugumai, kuri ir spręs; tą pat galima pasakyti ir 
apie tai, kas iš tiesų gera ir puiku - pakanka vien žinoti, 
kas tokiu laikoma. Tik taip įmanoma įtikinti, o ne tiesos 
padedamam. = 

SOKRATAS. Tai turėtų būti „žodis neatmestinas“?*, 
Faidrai, jei taip kalba išmintingi žmonės, bet vis dėlto 
reikia išnagrinėti, ar jame esama prasmės, todėl nevalia 
neatkreipti dėmesio į tai, ką dabar pasakei. 

FAIDRAS. Tu teisus. 

SOKRATAS. Išnagrinėkime tai štai kaip. 

FAIDRAS. Kaip? 

SOKRATAS. Tarkime, įtikinėčiau tave įsigyti žirgą ko- 
vai su priešu, tačiau mes abu nežinotume, kas yra žirgas; 
beje, ir apie tave žinočiau vien tai, kad Faidras žirgu laiko 
prijaukintą gyvulį su didelėmis ausimis. 

FAIDRAS. Tai, Sokratai, būtų juokinga. 

SOKRATAS. Kol kas dar nebūtų juokinga, bet šitaip 
atsitiktų, jei rimtai griebčiausi tave įtikinėti - sukūręs liaup- 
sinančią kalbą asilui, vadindamas jį žirgu, - kad tikrai verta 

šį padarą įsigyti ne tik namams, bet ir karo žygiui, nes jis 
pravers mūšyje, gabenant krovinį ir dar daug kur kitur... 

FAIDRAS. Štai tai jau būtų iš tiesų juokinga. 

SOKRATAS. Bet ar nėra geriau tai, kas juokinga, negu 
tai, kas baisu ir priešiška? 

FAIDRAS. Akivaizdu. 

SOKRATAS. Tad štai, kai oratorius, nežinantis, kas yra 
gėris, o kas - blogis, kreipsis į tokius pat neišmanančius 
piliečius, idant juos įtikintų, bet šįsyk ims liaupsinti ne 
asilo šešėlį, pateikdamas jį kaip žirgą, bet blogį, pateik- 
damas jį kaip gėrį; be to, atsižvelgdamas į minios nuomo- 
nę, įtikins ją atlikti ką nors bloga vietoj gera, kokių vaisių, 
tavo manymu, vėliau atneš jo gražbylystės sėja? 

FAIDRAS. Ne itin tinkamų. 

SOKRATAS. Beje, mano mielas, ar ne pernelyg smar- 
kiai užsipuolame iškalbos meną? O jis, ko gero, šitaip 
mums papriešrarautų: „Kokius niekus čia tauškiate, keis- 
tuoliai? Nė vieno, nežinančio tiesos, neverčiu mokytis 
kalbėti, bet, priešingai, jei mano patarimas ko nors ver- 
tas, tegul vien suradęs tiesą vėliau pas mane ateina, nes aš 
drįstu [teigti] štai ką: net žinantis tiesą be manęs nesuras 
geresnės priemonės paveikiai įtikinėti . 

FAIDRAS. O ar jis, šitaip kalbėdamas, nebūtų teisus? 

SOKRATAS. Sutinku, jei šiam atvejui tinkantys įrody- 
mai paliudys, kad tai - menas. Mat justi, tarsi girdėčiau 
kai kuriuos iš jų čia prisiartinant ir liudijant, jog gražby- 
lystė nėra menas, o tik tolimas jam įgūdis. Kaip yra pasakęs 
lakonietis, be tiesos suvokimo tikro kalbos meno pasiekti 

neįmanoma, ir šito niekuomet nebus galima padaryti. 

FAIDRAS. Šie įrodymai, Sokratai, yra būtini, todėl at- 
vesk juos čionai ir ištardyk, ką ir kaip jie tvirtina.” 

SOKRATAS. Taigi ateikite, kilnieji tvariniai, čionai ir 
įtikinkite nuostabių vaikų tėvą Faidrą, kad, jeigu šis pa- 
sirodys nepakankamai patyręs filosofijoje, niekuomet ne- 
sugebės ir apie ką nors kalbėti; o Faidras tegul jums atsa- 
kinėja. 

FAIDRAS. Klausinėkite. 

SOKRATAS. Ar iškalbos menas nėra, apskritai paėmus, 
menas suvilioti sielas žodžiais - ne tiktai teismuose ir ki- 
tuose piliečių susirinkimuose, bet ir privačiai? Jis visuomet 
tas pat, nesvarbu, ar kalbėtume apie smulkmenas, ar apie 
svarbius dalykus, be to, kam tik iškalbos meną teisingai 
taikytumei - svarbiems reikalams ar nesvarbiems - jis nuo 
to nepavirsta nei labiau, nei mažiau vertingu; o gal tu apie 
tai esi girdėjęs ne taip? 

FAIDRAS. Prisiekiu Dzeusu, ne visiškai taip: mat įgu- 
dusiai kalba ir rašo visų pirma bylinėdamiesi, be to, įgu- 
dusiai kalba tautos susirinkime, tačiau daugiau negirdė- 
jau, [kur tai būtų taikoma]. 

SOKRATAS. Vadinasi, tu girdėjai tiktai apie tuos graž- 
bylystės patarimus, kuriuos Ilijone parašė Nestoras ir Odi- 
sėjas, idant turėtų ką veikti laisvalaikiu, o apie Palamė- 
do?“ priesakus nesi girdėjęs? 

FAIDRAS. Bet aš, prisiekiu Dzeusu, nesu girdėjęs ir apie 
Nestoro patarimus, jei tik iš Gorgijo?" nepadarysi kokio nors 
Nestoro, o iš kokio Trasimacho?* ar Teodoro” - Odisėjo. 

SOKRATAS. Galbūt, bet palikime juos. Tu man pasa- 
kyk, ką teisme veikia besibylinėjančios pusės: ar jos ne- 
siginčija, o gal tai pavadintume kaip kitaip? 

FAIDRAS. Ne, kaip tik taip. 

SOKRATAS. Jos ginčijasi apie tai, kas teisinga ir kas 
neteisinga? 

FAIDRAS. Taip. 

SOKRATAS. Ir tas, kuris tai atlieka įgudusiai, įstengs 
tą patį dalyką tiems patiems klausytojams pateikti vienąsyk 
kaip teisingą, o kitąsyk - jei tik įsigeis - kaip neteisingą? 

FAIDRAS. Na ir ką? 

SOKRATAS. Beje, ir tautos susirinkime tas pats dalykas 
pasirodys piliečiams kartais kaip geras, o kartais - atvirkš- 
čiai. 

FAIDRAS. Taip. 

SOKRATAS. Nejaugi mes nežinome, kaip paveikiai kal- 
ba Elėjos Palamėdas“*: mat jo klausytojams tas pats daly- 
kas pasirodo panašus ir nepanašus, vienis ir daugybė, ry- 
mantis ir lekiantis. 

FAIDRAS. Taip, be abejo. 

SOKRATAS. Vadinasi, ginčo menas yra pritaikomas 
ne tiktai teisme ir tautos susirinkime, bet, matyt, tai yra 
kažin koks vieningas menas (jeigu jau tai yra menas), vie- 
nodai pritaikomas viskam, apie ką tik kalbėtume: juk jo 
dėka kiekvienas pajėgs viską, kas tik įmanoma, padaryti 
panašų į viską, kas tik įmanoma, ir išvesti dienos švieson 
kitą [kalbėtoją] su jo miglotais prilyginimais. 

FAIDRAS. Kaip tu tai sakai? 

SOKRATAS. Geidžiantiems suvokti, man regis, galima 
išaiškinti taip: ar lengviau apsigauti, tarp daiktų esant dide- 
liam ar mažam skirtumui? 

262 FAIDRAS. Esant mažam. 

SOKRATAS. Ar perėjimas prie priešybės nebus mažiau 
pastebimas, jeigu jį atliksime laipsniškai, o ne išsyk? 

FAIDRAS. O kaipgi kitaip? 

SOKRATAS. Vadinasi, besiruošiantis apgauti kitą, ne- 
apsigaudamas pats, privalo puikiai išmanyti visko, kas tik 
būva, panašumą ir nepanašumą. 

FAIDRAS. Tai būtina. 

SOKRATAS. O ar įstengia neišmanąs tiesos nė apie vieną 
iš dalykų atskirti nepažinto dalyko panašumą į kitus daly- 

b kus - nesvarbu, ar šis [panašumas] būtų mažas, ar didelis? 

FAIDRAS. Tai neįmanoma. 

SOKRATAS. Taigi aišku, jog tų, kurių nuomonė apie 
tai, kas būva, neteisinga ir kurie leidžiasi apgaunami, ne- 
laimės priežastis yra kažin koks panašumas tarp daiktų. 

FAIDRAS. Taip, šitaip būna. 

SOKRATAS. O ar įmanoma, jog kiekvienąkart nuklys- 
tantis nuo esamybės prie jos priešybės įstengtų įgudusiai 
pasitelkti laipsniškus perėjimus, remdamasis panašumu 
tarp daiktų, ir ar jis pats išvengs klaidos, jei nežino, kas yra 
tas ar kitas iš tų daiktų, kurie esti? 

FAIDRAS. Šitai yra neįmanoma. 

c SOKRATAS. Taigi, mano drauge, kas nežino tiesos, o 
tik vaikosi nuomonių, to, matyt, kalbos menas bus juo- 
kingas ir nevykęs. 

FAIDRAS. Ko gero, taip. 

SOKRATAS. Gal nori pažvelgti, kas, mūsų sprendimu, 
tavo čionai atsineštoje Lisijo kalboje ir mūsų čia pasaky- 
tose kalbose buvo nevykę, o kas - meistriška? 

FAIDRAS. Kuo labiausiai geidžiu, nes kol kas mudu 
šnekame tartum tuščiažodžiaudami, nepateikdami pakan- 
kamų pavyzdžių. 

SOKRATAS. Regis, tai tik atsitiktinumas, kad abidvi 
kalbos parodo, kaip žmogus, nors ir žinantis tiesą, vis dėl- 
to, kalbas paversdamas pramoga, gali savo klausytojus 
[nuo jos] nuvilioti; dėl to, Faidrai, kaltinu čionykščius 
dievus, o galbūt ir šie Mūzų šaukliai - giesmininkai mums 
virš galvų - mums įkvėpė šį sugebėjimą: mat bent jau aš 
visiškai neturiu dalies iškalbos mene. 

FAIDRAS. Tebūnie taip, kaip sakai, bet vis dėlto savo 
mintį paaiškink. 

SOKRATAS. Nagi, perskaityk man Lisijo kalbos pradžią. 

FAIDRAS. „Žinai mano ketinimus, taip pat jau girdėjai 
ir apie tai, ką laikau mudviem naudinga, jeigu jie bus įvykdy- 
ti. Tad manau, jog tai, kad nesu tavęs įsimylėjęs, nesukliu- 
dys manajam prašymui: mat įsimylėję vėliau gailisi...“ 

SOKRATAS. Palauk - juk mudu norėjome parodyti, 
kur (Lisijas] klysta ir ką jis daro nevykusiai, ar ne? 

FAIDRAS. Taip. 

SoKRATAS. Tad nejaugi nėra kiekvienam aišku, kad 
su kai kuo čia sutinkame, o kai kas mus piktina? 

FAIDRAS. Tavo mintį, regis, pagaunu, tačiau kalbėk 
aiškiau. 

SOKRATAS. Kuomet kas nors užsimena apie geležį ar 
sidabrą, ar mes visi nemąstome apie vieną ir tą patį da- 
lyką? 

FAIDRAS. Aišku, kad apie vieną ir tą patį. 

SOKRATAS. O jei kas pamini teisingumą ir gėrį - ar 
kiekvienas neaiškina jų savaip ir ar čia mes nesiskiriame 
tiek vienas nuo kito, tiek patys nuo savęs? 

FAIDRAS. Ir net labai. 

SOKRATAS. Vadinasi, kai kuriais atžvilgiais mes suta- 
riame, o kai kuriais - ne. 

FAIDRAS. Taip, tikrai. 

SoKRATAS. Tad kur mus lengviau apgauti ir kur iškal- 
bos galia didesnė? 

FAIDRAS. Aišku, ten, kur klaidžiojame be tako. 

SOKRATAS. Vadinasi, ketinantis stvertis iškalbos meno 
visų pirma privalo atlikti teisingą perskyrą ir susivokti, 
kur slypi kiekvienos iš [šio meno] atmainų požymis - tiek 
tos, kurioje dauguma neišvengiamai klaidžioja, tiek tos, 
kurioje ne. 

FAIDRAS. Kas šitai suvoktų, Sokratai, perprastų įsta- 
bią atmainą... 

SOKRATAS. Vėliau, manyčiau, kiekvienu atskiru atveju 
jis neturi išleisti iš akių, bet - priešingai - kiek tik įmano- 
ma ryškiau pajusti, kokiai rūšiai priklauso tai, apie ką jis 
rengiasi šnekėti. 

FAIDRAS. Akivaizdu. 

SOKRATAS. Na ir ką, ar meilę priskirsime tiems daly- 
kams, dėl kurių nesutariama, o gal ne? 

FAIDRAS. Ir dar kaip nesutariama - juk kaip, tavo ma- 
nymu, priešingu atveju tau būtų pavykę apie ją išsakyti 
viską, ką tik neseniai prikalbėjai: kad ji - pražūtis ir mylė- 
tojui, ir jo mylimajam, o, kita vertus, ji - didžiausias gėris? 

SOKRATAS. Esi visiškai teisus, bet atsakyk dar štai ką, 
nes aš, būdamas dievo apimtas, ne visiškai armenu, ar sa- 
vo kalbos pradžioje pateikiau meilės apibrėžimą? 

FAIDRAS. Taip, prisiekiu Dzeusu, ir dar ypač vykusį. 

SOKRATAS. Na matai! Tad štai kaip smarkiai, remian- 
tis šiais tavo žodžiais, Achelojo dukterys nimfos ir Her- 
mio sūnus Panas“! viršesni iškalboje už Kefalo sūnų Lisiją: 
arba klystu, arba Lisijas savo meilės kalbos pradžioje pri- 
vertė mus Erotą palaikyti viena iš būtybių - be abejo, tokia, 
kokia jam pačiam buvo paranki, ir šitaip surentė visą savo 
kalbą nuo pradžios ligi pabaigos; nori, mes dar sykį pers- 
kaitysime kalbos pradžią? 

FAIDRAS. Jei tik tau norisi, tačiau to, ko tu ieškai, 
joje nėra. 

SOKRATAS. Perskaityk, idant išgirsčiau jį patį. 

FAIDRAS. „Žinai mano ketinimus, taip pat jau girdėjai 
ir apie tai, ką laikau mudviem naudinga, jeigu jie bus 
įvykdyti. Tad manau, jog tai, kad nesu tavęs įsimylėjęs, ne- 
sukliudys manajam prašymui: mat įsimylėję vėliau, kuo- 
met išblėsta jų aistra, gailisi dėl savo prielankaus požiūrio“. 

SOKRATAS. Kaip matyti, jo [rašinyje] visiškai nėra to, 
ko mes ieškome: juk jis stengiasi, kad samprotavimas 
plauktų ne nuo pradžios, o nuo galo - ant nugaros atbu- 
lai; jis pradeda tuo, kuo įsimylėjėlis pabaigtų savo aiški- 


69 


264 


Faidras 264b - 264d 


nimąsi su mylimuoju. O gal aš, brangus mano Faidrai, 
esu neteisus? 

b FAIDRAS. Iš tikrųjų, Sokratai; tai, apie ką jis čia šne- 
ka, yra kalbos pabaiga. 

SOKRATAS. O visa kita? Ar neatrodo, kad šioje kal- 
boje viskas yra išbarstyta kaip papuolę, ir nejau akivaiz- 
du, kad būtent tai, kas pasakyta antroje vietoje - o ne kiti 
teiginiai - būtinai ir privalo užimti antrąją vietą; man, 
kaip nemokšai, pasirodė, kad šis rašytojas drąsiai kalbėjo 
viską, kas tik jam šaudavo į galvą. Ar įžvelgi kokią nors 
būtinybę, kad [kalbų] rašytojai viską sudėliorų tokia tvar- 

c ka, kaip Lisijo? 

FAIDRAS. Tu pernelyg malonus, jei laikai mane geban- 
čiu šitaip kruopščiai išnagrinėti visas jo rašinio ypatybes. 

SOKRATAS. Tačiau galėtumei pasakyti nors štai ką - 
kad kiekviena kalba privalo būti sustatyta tarsi gyva bū- 
tybė: jai būtina turėti kūną su galva bei kojomis, o stuo- 
muo ir galūnės turi tarpusavyje derėti ir atitikti visumą. 

FAIDRAS. O kaip kitaip! 

SOKRATAS. Tad ir pažvelk, ar šitaip esti ir tavojo bičiu- 
lio kalbos atveju - aptiksi ją niekuo nesiskiriant nuo įrašo, 

d kuris, kaip pasakojama, buvo ant frygo Mido“* antkapio. 

FAIDRAS. Koks tai įrašas ir kuo jis ypatingas? 

SOKRATAS. Štai koks: 

Vario mergelė esu, parimusi ant Mido kapo. 

Vandenys kolei sruvens ir kol medžiai kupliai sužydėję, 

Čia likdama visados - ant kauburio šio apraudoto - 


Skelbiu praeinantiems aš, kad Midas palaidotas šičia. 

Manau, pastebėjai, kad čia nesvarbu, kurią eilutę 
skaitytum pirmą, o kurią - paskutinę. 

FAIDRAS. Tu, Sokratai, išjuoki mūsų kalbą? 

SOKRATAS. Palikime tad ją, idant tavęs nepykintume; 
nors, kaip man regis, joje esama daug pavyzdžių, į kuriuos 
praverstų atkreipti dėmesį, vis dėlto juos mėgdžioti nela- 
bai derėtų. Pereikime tad prie kitų kalbų - jose, man at- 
rodo, būta kažin ko ypataus, į ką reikėtų atsižvelgti norin- 
tiems tyrinėti iškalbos meną. 

FAIDRAS. Ką turi omenyje? 

SOKRATAS. Šios dvi kalbos buvo priešingos viena ki- 
tai: vienoje iš jų buvo tvirtinama, kad reikia pataikauti 
mylinčiam, o kitoje - nemylinčiam. 

FAIDRAS. Ir net ypač smarkiai tvirtinama. 

SOKRATAS. Aš maniau tave pasakysiant „pašėlusiai“, 
nes tai būtų tiesa, o būtent jos aš ir siekiau: juk mes teigėme 
meilę esant kažin kokiu šėlu - nejaugi ne? 

FAIDRAS. Taip. 

SOKRATAS. O šėlo esama dviejų rūšių - vienas kyla 
kaip žmogiškų susirgimų pasekmė, o kitas dėl dieviško 
nukrypimo nuo to, kas visuotinai priimta. 

FAIDRAS. Taip, be abejonės. 

SOKRATAS. Keturių dievų sukeliamą dieviškąjį šėlą 
mes padalijome į keturias dalis: pranašišką įkvėpimą pris- 
kyrėme Apolonui, įšventinimą į slėpinius - Dionisui, kūry- 
binį šėlą - Mūzoms, o ketvirtąją dalį - Afroditei ir Erotui, 
ir tvirtinome [šį] meilės šėlą esant visų geriausią; o kaip mes 

pavaizdavome meilės būseną, aš nežinau - galbūt prisilie- | 

tėme prie kažin ko, būdingo tiesai, o gal ir nukrypome į šalį, 
tačiau, prijungę ne tokį jau neįtikimą svarstymą, mes su de- 
c ramu pamaldumu pašlovinome mitišku himnu nuostabių 
jaunuolių globėją Erotą - mano ir tavo, Faidrai, viešpatį... 

FAIDRAS. O klausytis man buvo tikrai malonu! 

SOKRATAS. Iš viso to pamėginkime suvokti vieną da- 
lyką - kaip mūsų svarstymas nuo peikimo galėjo pereiti į 
gyrių. 

FAIDRAS. O kaipgi tai, tavo manymu, [įvyko]? 

SOKRATAS. Man regis, kiti dalykai iš tiesų tebuvo 
pasakyti kaip pokštas, o jei kas pajėgtų meno dėka su- 

d vokti štai šių dviejų kažkaip atsitiktinai paminėtų rūšių 
reikšmę, tai padaryti itin pageidaujama. 

FAIDRAS. Kokių gi [rūšių]? 

SOKRATAS. Aprėpdami vieningu žvilgsniu daug kur 
išsibarsčiusius dalykus, [siekėme] sujungti į vieną idėją, 
idant, kiekvienam iš jų suteikiant apibrėžimą, taptų aiš- 
kus pamokymo turinys - juk šitaip mes ką tik ir darėme, 
kalbėdami apie Erotą: pirmiausia apibrėžėme, kas jis yra, 
o jau po to - neaišku, blogai ar gerai, - ėmėme svarstyti; 
kaip tik todėl mūsų samprotavimas ir tapo aiškus bei pats 
su savimi sutinkantis. 

e FAIDRAS. O ką, Sokratai, tu vadini antrąja rūšimi? 

SOKRATAS. Tai - priešingai - yra gebėjimas visa ką 
skirstyti į rūšis, pagal prigimtinius narius, siekiant šiuo 
veiksmu nesuardyti nė vienos iš dalių, kaip kad pasitaiko 
nevykusiems virėjams; pavyzdžiui, abiejose neseniai mūsų 
pasakytose kalbose mes nemąstančiąją sielos dalį pris- 

kyrėme kažin kokiai vienai bendrai rūšiai: panašiai kaip 
vieningame žmogaus kūne iš prigimties esama dviejų ben- 
dravardžių dalių, kurios vien tik vadinamos „kairiąja“ arba 
„dešiniąja“, taip esti ir su beprotybės būsena, mumyse su- 
darančia - kaip pripažino abidvi mūsų kalbos - iš prigim- 
ties vieningą rūšį, tačiau viena kalba šioje [rūšyje] išskyrė 
kairėn nukreiptą dalį ir tol nesustojo šitaip skirstydama, 
kol neaptiko ten kažin kokios „kairiąja“ vadinamos meilės, 
pastarąją visiškai teisėtai pasmerkdama, tuo tarpu kita mū- 
sų kalba arveda mus prie „dešiniosios“ šėlo dalies, bendra- 
vardės pirmajai [tos pačios rūšies daliai], ir aptinka ten 
tam tikrą dieviškąją meilę, atiduodama šiai pirmenybę ir 
išgirdama ją kaip didžiausių mums tenkančių gėrybių 
priežastį. 

FAIDRAS. Kalbi kuo teisingiausiai. 

SOKRATAS. Aš ir pars, Faidrai, esu šitokių perskyrų 
bei apibendrinimų mėgėjas, idant pajėgus būčiau ir kal- 
bėti, ir mąstyti. Jei pamatau, kad kas nors kitas iš prigim- 
ties įstengia visa ką apžvelgti, [sutelkdamas tai] į vieną 
daiktą ir [suskirstydamas] į daugybę [rūšių], šitokį sekio- 
ju „pėdsakais jo iš paskos - tarsi dievą “?. Taigi ar teisingai 
šaukiu tuos, kurie sugeba šitai daryti, ar neteisingai, težino 
dievas, o iki šiol aš juos vadinu dialektikais. Dabar pasa- 
kyk, kaip pavadinti tuos, kurie išsimokslino pas tave ir pas 
Lisiją: ar tai ir yra būtent tas iškalbos menas, kurio dėka 
Trasimachas ir kiti tiek patys yra tapę išmintingi kalbėti, 
tiek ir kitus šitokiais daro, jei šie panori jiems nešti dova- 
nas kaip valdovams? 

FAIDRAS. Vyrai jie karališki, tačiau neišmanantys to, 
apie ką klausinėji. Bet manau, jog tu teisingai anąją [daik- 
tų tyrinėjimo] rūšį pavadinai dialektine. Tuo tarpu iškalbą 
atitinkanti [tyrinėjimo rūšis], man atrodo, kol kas vis dar 


d pasprunka nuo mūsų. 


ay 

SOKRATAS. Kaip sakai? Nejau galėtų būti dar kas nors 
gražaus, kas, atmetus šiuos (dialektikos įrankius], vis tiek 
būtų laikoma menu; Šiaip ar taip, nei man, nei tau nede- 
ra į tai nepagarbiai numoti ranka, todėl ir pravartu likusį 
laiką pakalbėti apie tai, kas gi yra tas iškalbos menas. 

FAIDRAS. [Šnekama apie tai], Sokratai, netgi labai daug - 
knygose, kurios parašytos apie iškalbos meną. 

SOKRATAS. Ir gerai priminei. Manau, kad visų pirma, 
kalbos pradžioje, privalo būti įžanga. Juk šitai tu vadini 
[iškalbos] meno subtilybėmis - ar ne? 

FAIDRAS. Taip. 

SOKRATAS. O antroje vietoje - koks nors išdėstymas, 
o po jo - paliudijimai, trečioje - įrodymai, ketvirtoje - 
tikėtini samprotavimai. Manau, kad šauniausiasis kalbų 
Daidalas, tas vyras iš Bizantijo“*, mini dar ir patvirtinimą 
bei pakartotinį patvirtinimą. 

FAIDRAS. Tu kalbi apie dorybingąjį Teodorą? 

SOKRATAS. O kodėl gi ne? [Jis dar teigia, jog] ir kal- 
tinimo kalboje, ir gynimosi kalboje reikia pasitelkti pa- 
neigimą ir pakartotinį paneigimą. Nejaugi viešumon 
pagarbiai neišvesime gražiausiojo Euėno iš Paroso“?, kuris 
pirmasis išrado šalutinį paaiškinimą bei netiesioginius 
pagyrimus; sakoma, kad jis, idant būtų lengviau atsimin- 

ti, savo netiesioginius papeikimus išdėstė eilėmis - mat 
išmintingas buvo vyras. Teisijui““ ir Gorgijui leisime mie- 
goti, nes jie manė, jog tai, kas tikėtina, yra labiau gerbti- 
na už tai, kas teisinga, o savojo žodžio galia jie menkus 
dalykus priverčia atrodyti didžiais, o didžius - menkais, 
naujus dalykus atrodyti senoviškai, o senus - naujai; vi- 
siems [gyvenimo atvejams] jie išrado tiek kalbų sutrum- 
pinimą, tiek beribį jų ilgį. Kartą visa tai iš manęs girdė- 
damas, Prodikas“? nusijuokė ir pasakė, kad tik jis vienas 
yra atradęs, kas yra privalu iškalbos menui: mat kalbos 
turį būti nei ilgos, nei trumpos, o saikingo ilgumo. 

FAIDRAS. Kuo išmintingiausiai [kalbi], Prodikai. 

SOKRATAS. O apie Hipiją“* nekalbėsime? Aš manau, 
jog tos pačios nuomonės, kaip jis, laikytųsi ir mūsų svečias 
iš Ėlidės. 

FAIDRAS. Kodėl gi ne? 

SOKRATAS. O kaip apsakyrume Polo“? kalbų mūziš- 
kumą - kalbėjimą sudvigubinant, kalbėjimą ištaromis, kal- 
bėjimą įvaizdžiais, taip pat įvardijimus, kuriuos Likim- 
nijas”? padovanojo Polui, idant šis suteiktų [savo kalboms] 
skambumo. 

FAIDRAS. O ar Protagoras”, Sokratai, nebuvo pasitel- 
kęs tokių pačių [iškalbos meno priemonių)? 

SOKRATAS. [Jis minėjo), vaikeli, kažkokį kalbos tai- 
syklingumą ir daug kitų gražių dalykų. Tačiau graudžiai 
dejuojančiomis kalbomis apie senatvę bei skurdą, man 
atrodo, visus savo meistriškumu yra nugalėjusi chalkė- 
doniškio” jėga: mat jis yra tapęs baisiai sumanus vyras, 

kai tik reikia įsiutinti minią, o supykusius užkerėdamas 
įstengia ir vėl numaldyti - kaip kad sakosi [pats]. Štai kodėl 
jis yra stipriausias, kuomet reikia šmeižti ir paneigti 
šmeižtus. O apie kalbų pabaigą reikia pasakyti, jog visi, 
regis, apie ją yra vieningos nuomonės, tik vieni tai vadina 
glaustu pakartojimu, o kiti suteikia kitokį pavadinimą. 

FAIDRAS. Sakai, kad pabaigoje reikia pagrindiniais 
bruožais priminti klausytojams apie kiekvieną iš pasakytų 
dalykų? 

SOKRATAS. Taip, aš šitaip sakau, bet ar tu neturi dar 
ko nors pridurti apie iškalbos meną? 

FAIDRAS. Tai menkniekiai ir neverta apie juos kalbėti. 

SOKRATAS. Taigi menkniekius praleiskime. Verčiau 
ryškioje šviesoje įžvelkime štai ką: kokia yra iškalbos meno 
jėga ir kuomet ji pasireiškia? 

FAIDRAS. Ji yra baisiai galinga, Sokratai, ypač minios 
susiėjimuose. 

SOKRATAS. Taip, iš tiesų. Tačiau, o daimoniškasis, 
pažvelk - ar neatrodo tau, kaip kad man, jog jų [audžiamo) 
audeklo pagrindas yra išklibęs? 

FAIDRAS. Tu tik parodyk. 

SOKRATAS. Pasakyk man, jei kas nors, priėjęs prie tavo 
draugo Eriksimacho arba prie jo tėvo Akumeno, tartų: 
„Aš gebu tam tikru būdu taip paveikti [žmonių] kūnus, 


b kad šie pagal mano norą įkaista ir atvėsta, o jei tik įsi- 


geisčiau, galėčiau sukelti vėmimą ir viduriavimą ir labai 
daug kitų panašių dalykų. Sitai išmanydamas, laikau save 
gydytoju, o ir kitą įstengčiau šitokiu padaryti, jei tik per- 

duočiau savo išmanymą“, - kaip manai, ką atsakytų anieji, 
šitai išgirdę? 

FAIDRAS. Ką gi kita jie galėtų tarti, nebent tik pak- 
laustų, ar jis dar išmano ir tai, kam, kuomet ir kaip smar- 
kiai reikia taikyti kiekvieną [iš jo nurodytų priemonių). 

SOKRATAS. O jei anas [apsimetėlis] pasakytų: „Visiškai 
[neišmanau], tačiau esu įsitikinęs, jog tas, kuris pas mane iš- 
moko visų tų dalykų, pats sugebės padaryti tai, ko klausi“? 

FAIDRAS. Šie [gydytojai], man regis, pasakytų, jog 
tas žmogus kvailioja, nes, visa tai nugirdęs iš kažkokios 
knygos arba į jo rankas netikėtai pakliuvus vaistams, jis 
štai jau ir manosi patapęs gydytoju, nors visiškai nieko 
nenutuokia apie šį meną. 

SOKRATAS. O jei vėl kas nors, atėjęs pas Sofoklį ir 
Euripidą, tartų, jog geba apie menką dalykėlį kurti il- 
giausias kalbas, o apie didį dalyką - labai glaustas, ir 
pagal savo įgeidį padaryti jas tai graudžias, tai, priešingai, 
baisias, gąsdinančias bei panašiai visokias kitokias, ir viso 
to mokydamas mano išgalįs perduoti kitiems gebėjimą 
kurti tragedijas? 

FAIDRAS. Aš manau, Sokratai, kad šie vyrai išjuoktų 
tą, kuris tik pamanytų, jog tragedija nėra kas nors kita, 
negu tinkamas šių kalbų sudėliojimas, priderinant jas vie- 
nas prie kitų ir sustatant į vieningą visumą. 

SOKRATAS. Vis dėlto manyčiau, kad [Sofoklis ir Eu- 
ripidas] šiurkščiai jų nebartų ir, kaip kad muzikas, susiti- 
kęs su žmogumi, kuris manosi išmanąs harmoniją vien 


dėl to, kad žino, kaip priversti stygą skambėti aukščiau ar 

e žemiau, šiurkščiai nepasakytų: „O nelaimėli, tau išsilie- 


269 


jusi juodoji tulžis“, tačiau, kadangi jis yra muzikas, tartų 
švelniau: „O kilniausiasis, būtina ir šiuos dalykus išma- 
nyti tam, kuris ketina griebtis harmonijos, tačiau niekas 
nekliudo, kad tavo padėtyje esantysis visiškai nieko ne- 
nutuokia apie harmoniją; juk tu išmanai vien mokslus, 
kurie yra būtini kaip harmonijos prieigos, tačiau harmo- 
nijos mokslų tų neišmanai“. 

FAIDRAS. Tikra tiesa. 

SOKRATAS. Vadinasi, ir Sofoklis tam, kuris panorėtų 
pasirodyti prieš juos, pasakytų, kad visa tai tėra tik trage- 
dijos prieigos, tačiau ne tragedijos [menas], o ir Akume- 
nas [tartų], jog tai tik gydymo meno prieigos, bet ne [pats] 
gydymo menas. 

FAIDRAS. Visiškai taip. 

SOKRATAS. O kaip manome, ką ištartų saldžiabalsis 
Adrastas arba kad ir Periklis, jei tik jie išgirstų apie ką tik 
mūsų minėtas gudrybes - apie kalbėjimą glaustai, apie 
kalbėjimą vaizdingai ir taip toliau, apie tai, ką, kaip sakė- 
me, reikia apžiūrinėti ryškioje šviesoje. Ar jie nesupyktų, 
kaip aš ir tu, ir ar del būdo šiurkštumo neišsprūstų jiems 
žodis, kurį nemandagu pasakyti, skirtas tiems, kurie yra 
visa tai parašę ir dabar to moko kaip iškalbos meno”? O 
galbūt jie - mat už mus yra išmintingesni - mus tik supeik- 
tų, pasakę: „Faidrai ir Sokratai, reikia ne pykti, o užjausti, 
jei kurie nors žmonės, nesugebantys samprotauti, nėra 
pajėgūs apibrėžti, kas yra tas iškalbos menas; mat dėl šios 
negalios, turėdami vien tai, kas būtina šiam menui [vien 

kaip įžanga į jį], manosi esą išradę iškalbos meną, o mo- 
kydami jo kitus, tariasi išmoką tobulo iškalbos meno, gi 
apie kiekvieną iš šių dalykų kalbėti įtikinamai ir visa tai 
sudelioti į vientisą daiktą, - tai, jų manymu, nekelia jokio 
vargo, todėl mokiniai patys savaime privalo šito pasiekti 
savo kalbose“. 

FAIDRAS. Tačiau, Sokratai, atrodo, jog kaip tik toks 
yra tas [užsiėmimas], kurio moko ir apie kurį rašo šitie vy- 
rai, laikydami jį menu. Man regis, tu teisingai jį nusakei. 
Tačiau kaip ir iš kur kas nors galėtų išmokti tikrojo ir 
gebančio įtikinti iškalbos meno? 

SOKRATAS. Pajėgti tai padaryti, Faidrai, yra tas pat, 
kaip tapti tobulu rungtynininku; tikėtina, o gal vienaip ar 
kitaip net neišvengiama, kad šitaip esti ir visais kitais atve- 
jais; mat jei tau iš prigimties skirta tapti oratoriumi, tu ir 
tapsi garsus oratorius, pasitelkęs žinias bei pratybas, o kurio 
iš šių dalykų stokosi, tuo atžvilgiu ir būsi netobulas. Kiek 
čia lemia menas, tai man neatrodo, jog šį dalyką atskleistų 
tas takas, kuriuo žygiuoja Lisijas ir Trasimachas. 

FAIDRAS. O koks gi? 

SOKRATAS. Matyt, o kilniausiasai, iškalbos mene Pe- 
riklis vertai tapo visų tobuliausias. 

FAIDRAS. Kodėl? 

SOKRATAS. Visi, kiek tik esama didžių menų, reika- 
lauja ilgų svarstymų ir samprotavimų apie prigimtį. Iš čia, 
regis, kažkaip ir atsiranda mąstymo pakilumas bei tobu- 
lybė visame kame. Šitai, be įgimtų gabumų, ir įgijo Perik- 
lis. Manau, kad susibičiuliavęs su Anaksagoru“, kuris yra 

kaip tik toks, ir širokiu būdu prisipildęs samprotavimų, 
Periklis suvokė proto ir beprotybės prigimtį, apie kurią 
daug kalbėjo Anaksagoras; būtent iš čia jis ir įgijo tai, kas 
teikia naudos kalbėjimo menui. 

b FAIDRAS. Ką tu tuo nori pasakyti? 

SOKRATAS. Gydymo meno pobūdis tam tikru požiū- 
riu yra toks pat, kaip ir iškalbos meno. 

FAIDRAS. Kaip tai? 

SOKRATAS. Abiejuose reikia išmanyti prigimtį, pir- 
mu atveju - kūno, o antru - sielos, jei ketini pasitelkti ne 
vien įgudimą bei patyrimą, bet ir meistriškumą, gydymo 
mene griebdamasis vaistų ir mitybos sveikatai ir jėgai grą- 
žinti, o iškalbos mene - kalbomis ir tinkamais užsiėmimais 
suteikdamas [taip] trokštamą gebėjimą įtikinti, taip pat 
dorybę. 

FAIDRAS. Sokratai, panašu, kad yra būtent taip. 

SOKRATAS. Tad negi manai, kad sielos prigimtį įma- 
noma vertai perprasti, nesuvokus visa ko prigimties? 

FAIDRAS. Jei privalėtume nors kiek patikėti Hipok- 
ratu”, vienu iš Asklepiadų, tai net ir kūno [prigimties ne- 
įmanoma pažinti] kitokiu būdu. 

SOKRATAS. Jis gražiai kalba, bičiuli; bet vis dėlto reikia, 
be Hipokrato tardant dar ir svarstymą, pažiūrėti, ar pasta- 
rasis sutinka [su Hipokracu]. 

FAIDRAS. Ir aš taip sakau. 

SOKRATAS. Taigi pažiūrėk, ką apie prigimtį kalba Hi- 
pokratas, o ką - teisingas svarstymas. Argi ne taip reikia 
d mąstyti apie kiekvieno [daikto] prigimtį: pirma, paprastas 

jis ar daugiarūšis - mes norėtume, kad ir patys taptume 
meistrais [įžvelgti šią perskyrą] ir kitus įstengtume pada- 
ryti tokius pat; paskui, jeigu tai paprastas [daiktas], reikia 
ištirti jo pajėgumą: ką ir kaip pagal savo prigimtį jis gali 
paveikti ir, priešingai, kas ir kaip gali paveikti jį; o jei [ras 
daiktas] turi daug rūšių, tuomet, jas suskaičiavus, būtina 
įžvelgti kiekvienos savybes - taip pat, kaip ir tuo atveju, 
kai daiktas yra paprastas: ką ir kaip kiekviena rūšis gali 
pagal savąją prigimtį paveikti, taip pat kas ir kaip gali 
paveikti ją. 

FAIDRAS. Atrodo, kad taip, Sokratai. 

SOKRATAS. Juk be šių [perskyrų] nagrinėjimo būdas 
taptų panašus į aklojo klaidžiojimą. O prisilietusiam prie 
meno tikrai netinka supanašėti į akląjį ar kurčiąjį, tačiau 
aišku, jog tas, kuris, vadovaudamasis menu, kam nors sa- 
kys kalbas, tiksliai parodys prigimties esmę to, į ką nuk- 
reips pokalbius, - juk tai kaip tik ir bus siela. 

FAIDRAS. Na ir ką? 

SOKRATAS. Juk tam eikvojamos visos jo pastangos - 
mat jis mėgina įtikinti sielą. O gal ne? 

FAIDRAS. Taip. 

SOKRATAS. Vadinasi, aišku, kad Trasimachas arba kas 
nors kitas, jei tik rimtai moko iškalbos meno, visų pirma 
su didžiausiu kruopštumu rašys apie sielą ir pasistengs 
parodyti, ar ji iš prigimties yra užgimusi kaip vienis ir pa- 
našumas, ar yra kažkas tokio, kas, atitikdamas kūno 
pavidalą, turi daug rūšių. Mes ir sakome, jog [ištirti šį 
dalyką] - tai parodyti prigimtį. 

FAIDRAS. Visiškai taip. 

SOKRATAS. Antra, [toks tyrinėtojas atskleis], kaip ir 
ką būtent [sielai] yra prigimta veikti ar patirti. 

FAIDRAS. Na ir ką? 

b SOKRATAS. Trečia, išrikiavęs kalbų ir sielos rūšis bei jų 
kęsmus, išnagrinės visas priežastis, kiekvieną [kalbos rūšį) 
priderindamas prie kiekvienos [sielos rūšies] ir išmokyda- 
mas, kokia siela kokiomis kalbomis dėl kokios priežasties 
neišvengiamai leidžiasi įtikinama, o kokia - nejtiki. 

FAIDRAS. Panašu, jog tai būtų kuo puikiausia. 

SOKRATAS. Juk iš tiesų, bičiuli, jei kas nors bus įrodi- 
nėjama ar aptarinėjama kitaip, tai nei kokio kito, nei kaip 
tik šio [dalyko] niekuomet nebus įmanoma meistriškai 

c nei apsakyti, nei aprašyti. Tuo tarpu dabar rašantieji [apie 
iškalbos meną], kurių esi prisiklausęs, išmanymo apie kal- 
bų meistriškumą atžvilgiu yra sukčiai ir apsimetinėja 
puikiausiai išmaną apie sielą. Taigi anksčiau, nei jie ims 
kalbėti bei rašyti būtent šiuo būdu, mes nepatikėsime, 
kad jie rašo meistriškai. 

FAIDRAS. Kokiu tad [būdu]? 

SokRATAS. Nėra lengva nusakyti žodis žodin, tačiau 
noriu tarti, kaip reikia rašyti, idant šitai - kiek tik įmano- 
ma - būtų [parašyta] meistriškai. 

FAIDRAS. Taigi sakyk. 

SOKRATAS. Kadangi kalbos galiai yra lemtas sugebė- 

d jimas vesti sielas, tai ketinančiam tapti oratoriumi būtina 
žinoti, kiek siela turi rūšių: jų mat esti tiek ir tiek, jos 
tokios ir tokios, todėl vieni tampa tokie, o kiti - kitokie. 

Šitokiu tad būdu visa tai išnagrinėjus, [parodoma, jog] ir 
kalbų rūšių esama tiek ir tiek, o kiekviena iš jų - tokia ir 
tokia. Todėl kaip tik tokie žmonės dėl kaip tik tokios 
priežasties yra lengvai įtikinami tuo ir tuo tokiomis kal- 
bomis, o tokie ir tokie dėl tokių ir tokių [priežasčių] yra 
neįtikinami. Tai pakankamai apmąsčius, vėliau reikia ste- 
bėti, kaip šitie dalykai atsiskleidžia veikloje ir yra atlieka- 
mi jos metu, be to, privalu būti pajėgiam skvarbiai sekti 
jusliniu potyriu, nes kitaip [tyrinėtojas] nepasieks nieko 
daugiau nei tuomet, kai klausėsi anuometinių kalbų. Kai 
tik jis įstengs nustatyti, kokiomis kalbomis koks žmogus 
įtikės, tuomet, tokį [žmogų] sutikęs, jis pajėgs jį atpažinti 
ir sau pačiam įrodyti, jog tai ir yra būtent tas (žmogus) ir 
ta prigimtis, apie kurią buvo anuomet kalbėta. Dabar ji 
iš tiesų atsirado priešais jį, todėl jai reikia pritaikyti tokias 
ir tokias kalbas, idant ji būtų įtikinta tuo ir tuo. Visa tai 
suvokęs, privalo nutaikyti metą, kuomet jam parankiau 
kalbėti, o kada - susilaikyti, nes visas, kiek tik jų išmoko, 
kalbų rūšis - glaustąją kalbą, graudinančiąją kalbą ir gąs- 
dinančiąją kalbą - jis turi taikyti, sužinojęs, ar tinkama 
proga, ar netinkama, nes tik tuomet jo menas taps pui- 
kiai ir tobulai atbaigtas, bet jokiu būdu ne anksčiau. O 
jei kuris nors iš jų, ar sakydamas [kalbą], ar mokydamas 
[sakyti], ar [kalbą] rašydamas, praleistų ką nors iš to ir vis 
dėlto tvirtintų kalbąs meistriškai, teisus būtų juo netikin- 
tis. „Na ką, Faidrai ir Sokratai, - vienaip ar kitaip pasakytų 
toks rašinėtojas, - ar [tik] šitaip, ar dar kaip nors kitaip 
reikėtų apibrėžti tai, kas yra vadinama iškalbos menu?“ 

FAIDRAS. Niekaip kitaip, Sokratai, apibrėžti nejma- 
noma, vis dėlto net ir tai atlikti neatrodo esąs menkutis 
darbas. 

SOKRATAS. Sakai tiesą. Būtent todėl, sukiojant kalbą 
kaip ritinėlį aukštyn ir žemyn, reikia žiūrėti, ar neatsiras 
koks nors lengvesnis bei trumpesnis kelias, idant netektų 
bergždžiai eiti ilgu ir šiurkščiu, kuomet įmanoma keliau- 
ti trumpu ir lygiu keliu. Jei tu, kuris esi klausęsis Lisijo ar 
kurio kito, gali atskubėti mums į pagalbą, pamėgink pri- 
siminęs tai papasakoti. 

FAIDRAS. Galėčiau pamėginti, tačiau dabar neturiu 
ūpo. 

SOKRATAS. Tad gal nori, kad apsakyčiau tau vieną 
dalyką, kurį esu išgirdęs iš besidominčių [iškalbos gudry- 
bėmis|? 

FAIDRAS. Ką gi? 

SOKRATAS. Mat kalbama, Faidrai, jog yra teisėta pa- 
d sakyti ir vilko žodžius.” 

FAIDRAS. Šitaip tu ir padaryk. 

SOKRATAS. Taigi sako, jog [kalbant] visiškai nebūti- 
na puikuotis ir išvedžioti ilgus samprotavimus. Mat, jų 
manymu, kaip [ir mes patys] pasakėme šio mūsų pokal- 
bio pradžioje, ketinančiam tapti geru kalbėtoju visai nebū- 
tina išmanyti tiesą apie teisingus bei gerus dalykus, arba 
apie žmones, kurie yra [teisingi ir geri] iš prigimties ar 
dėl išauklėjimo: juk teismuose tiesa visiškai niekam nerūpi, 

e svarbus tik įtikimumas. O šis yra [būtent] panašumas, tad 
jo ir turįs laikytis tas, kuris nori [ką nors] papasakoti meist- 

riškai. Kartais kaltinamojoje arba ginamojoje kalboje 
reikia netgi nepasakoti to, kas iš tikrųjų vyko, jei tik tai 
nepanašu į tiesą, o kalbėti vien apie tai, kas į ją panašu; 
[kalbėtojas] privalo iš visų jėgų vytis panašumą, atsisvei- 
kinęs su tuo, kas teisinga. Šitaip elgdamasis visos kalbos 
metu jis ir įstengs atskleisti visą savo meną. 

FAIDRAS. Tu, Sokratai, priėjai kaip tik prie to, apie ką 
šneka apsimetėliai [iškalbos] meistrai. Atsimenu, kad mes 
su tavim ir anksčiau trumpam prisilietėme prie šitokių 
[klausimų], o juk tai ypač svarbu tiems, kurie domisi [iš- 
kalbos dalykais). 

SOKRATAS. Bet juk tu kruopščiai išnagrinėjai patį Tei- 
siją; taigi Teisijas tegul ir pasako mums, ar panašumas nėra 
kas nors kita nei vien tai, kas atrodo daugumai. 

FAIDRAS. O kas gi kita? 

SOKRATAS. Štai kokį, regis, išmintingą bei meistrišką 
[Teisijas] apraše [atvejį]: jei silpnas, bet narsus žmogus pri- 
kultų stiprų, bet bailų, atimtų iš jo apsiaustą ar ką kita, 
tai tuomet, kai juos atves į teismą, būtina, kad nė vienas 
iš jų nesakytų tiesos: bailiui nereikia prisipažinti, kad jį pri- 
mušė vienas žmogus, pasirodęs esąs narsuolis. O anajam 
reikia įrodinėti, kad jie susitiko vienu du ir pasitelkti tik- 
tai šitokį [svarstymą]: „Kaip gi aš, būdamas šitoks, galė- 
jau pasikėsinti į štai tokį?!“ Stiprusis neprisipažins savosios 
ydos, tačiau, pamėginęs ką nors sumeluoti, galbūt net- 
rukus savo priešininko bus nutvertas kalbant netiesą. Ir 
kitais [atvejais] esama panašių meistriškų kalbų. Ar ne 
taip, Faidrai? 

FAIDRAS. Ir ką gi? 

SOKRATAS. Vai, na ir klastingai paslėptą meną išrado 
Teisijas ar kas nors kitas, kad ir kaip ten jis būtų vadina- 
mas. Betgi, bičiuli, ar mes pasakykime jam ar ne?.. 

FAIDRAS. Ką tokio? 

SOKRATAS. [Ogi štai ką]: „Teisijau, jau seniai, anks- 
čiau nei tu čia atsiradai, kalbėdavome, kad daugumai žmo- 
nių kas nors atrodo tikėtina del to, kad panašu į tiesą. Tad 
štai dabar mes nagrinėjome įvairius panašumus ir paro- 
dėme, kad juos visur kur geriausiai pajėgia surasti žinantis 
tiesą. Taigi jei apie iškalbos meną tvirtini ką nors nau- 
ja, mes pasiklausysime, o jei ne, mes taip ir paliksime įsiti- 
kinę tuo, prie ko mus atvedė mūsų tyrinėjimas, [parodęs], 


e jog tas, kuris neatsižvelgs į būsimųjų savo klausytojų pri- 

gimtį, kuris neįstengs esinių suskirstyti į rūšis ir viena idėja 
aprėpti visų pavienių [daiktų], tas niekuomet netaps kal- 
bų meistru tiek, kiek tai yra įstengiama žmogui. Be didžių 
pastangų šito pasiekti nebus įmanoma, tačiau išmintin- 
gajam del šio tikslo vertėtų vargti ne dėl to, kad galėtų 
kalbėtis su žmonėmis ir veikti drauge su jais, o tam, kad 
įstengtų kalbėti tai, kas patinka dievams, ir pagal savo 
išgales visa atliktų taip, kad šiems būtų miela. Juk, Teisi- 
jau, ar tie, kurie už mus išmintingesni, netvirtina, kad 
proto turintis žmogus privalo rūpintis ne tuo, kaip įtikti 
vergijos draugams, nebent šitai atsitiktų savaime, tačiau 
geriesiems savo viešpačiams, kilusiems iš gerųjų. Tad jei 
aplinkinis kelias ilgas”, nenustebk: jį verta nukeliauti dėl 
didžių [tikslų], ir ne taip, kaip tu manai. Juk, kaip teigia 

priežodis, [visa tai] išsipildys, jei tiktai kas nors to pano- 
rės, ir tai bus puikiausia, kas iš to gali atsirasti“. 

FAIDRAS. Man regis, Sokratai, kad pasakyta yra nuo- 
stabiai, jei tik kas nors pajėgtų [tai atlikti]. 

SOKRATAS. Bet jei mėginančiam imtis puikių [darbų] 
ir tektų ką nors iškentėti, tai juk taip pat būtų puiku. 

FAIDRAS. Ir net labai. 

SOKRATAS. Tad užteks kalbėti apie kalbų [kūrimo] 
meistriškumą ir nemeistriškumą. 

FAIDRAS. Kodėl gi ne. 

SOKRATAS. Liko pakalbėti apie tinkamą ir netinkamą 
[kalbų] užrašymą: kuriuo atžvilgiu tai puiku, o kuriuo - 
nepriimtina. Ar ne taip? 

FAIDRAS. Taip. 

SOKRATAS. Ar žinai - [jei ir vėl šnekėsimės] apie kal- 
bas - kuo labiausiai patiktumei dievui, [ką nors] daryda- 
mas ar kalbėdamas? 

FAIDRAS. Tikrai nežinau, o tu? 

SOKRATAS. Aš galiu papasakoti vien protėvių pada- 
vimą, o ar tai tiesa, [tik] jie patys žino. Juk jeigu mes savo 
jėgomis surastume [tiesą], argi mums rūpėtų kokios nors 
žmonių nuomonės? 

FAIDRAS. Juokingai paklausei, tačiau papasakok tai, 
ką sakaisi girdėjęs. 

SOKRATAS. Taigi girdėjau, kad netoli Egipto [miesto] 
Naukračio'* užgimė vienas iš senųjų tenykščių dievų, ku- 
riam [priskirtas] šventas paukštis Ibis. O paties šio daimono 
vardas yra Teutas'?. Jis pirmasis išrado skaičių ir skaičia- 

4 vimą, geometriją ir astronomiją, dar žaidimą šaškėmis bei 


kauleliais, taip pat rašmenis. Viso Egipto valdovas tada bu- 
vo Tamusas, viešpatavęs didžiame aukštutinės srities mies- 
te, kurį helėnai vadina Tėbais, o [šio miesto] dievą - Amo- 
nu®; taigi atėjęs pas jį Teutas atskleidė jam savo menus ir 
pasakė, kad juos reikia perduoti ir kitiems egiptiečiams. 
Anas klausinėjo, kokią kuris [iš menų] teikia naudą, o 
[Teutui] aiškinant, valdovas pagal tai, kaip - gerai ar ne- 
gerai - jo manymu, kalbėjo [daimonas], vienus [jo išradi- 
mus] peikė, o kitus - gyrė. Sakoma, kad apie kiekvieną iš 
menų Tamusas Teutui atskleidė daug ir gero, ir blogo, 
tačiau papasakoti apie tai būtų ilga kalba. Kai atėjo eilė 
rašmenims, Teutas pasakė: „Šis mokslas, valdove, padarys 
egiptiečius išmintingesnius ir geresnės atminties: juk yra 
atrastas atminties bei išminties vaistas“. O anas atsakė: „Iš- 
radingiausiasis Teutai, vienas įstengia pagimdyti įvairius 
menus, o kitas - spręsti apie tai, kokią žalos ar naudos da- 
lį [šie menai] suteiks juos vartosiantiems. Ir dabar tu, bū- 
damas rašmenų tėvas, iš palankumo jiems [visiškai] prie- 
šingai papasakojai apie tai, ką jie pajėgia. Juos išmokusių 
sieloms [rašmenys] atneš užmaršų, nes nebus rūpinama- 
si atminties [lavinimu] - juk prisiminti ims pasitikėdami 
raštu, iš išorės, svetimų ženklų dėka, o ne iš vidaus, patys 
iš savęs. Taigi suradai vaistą ne atminčiai, o priminimui; 
taigi mokiniams teiki nuomonę, bet ne tiesą. Jie, daug ką 
išgirdę be mokymo, manys esą daug žinantys, tačiau dau- 
guma iš jų liks nemokšos ir nesugebą bendrauti, nes vie- 
toj išminčių bus pasidarę vien tariamai išmintingais“. 

FAIDRAS. Sokratai, tu lengvai kuri egiptietiškus ir ko- 
kius tik nori padavimus. 

SOKRATAS. Bičiuli, juk [žyniai] Dodonės Dzeuso 
šventovėje pasakojo, kad pirmieji pranašingi žodžiai bu- 
vç ąžuolo. To meto žmonėms, kadangi nebuvo tokie pro- 
tingi kaip jūs, dabartiniai, užteko - dėl jų patiklumo - 
klausytis ąžuolo ar uolos, svarbu tik, kad šie kalbėtų tiesą. c 
O tau, regis, visai ne tas pat, kas [būtent] kalba ir iš kur jis 
yra kilęs. Juk tu žiūri ne vien to, ar iš tiesų yra taip, [kaip 
sakoma], ar kitaip. 

FAIDRAS. Pelnytai mane supeikei, o su rašmenimis, 
man atrodo, yra kaip tik taip, kaip sako anas tėbietis. 

SOKRATAS. Taigi ir tas, kuris tikisi palikti savo meną 
rašmenyse, ir tas, kuris savo ruožtu perima [tą meną iš raš- 
menų], nes šie esą aiškiai ir tvirtai išsaugojo jį ateičiai, abu 
yra patiklūs ir iš tikrųjų nežino Amono pranašystės, jei 4 
užrašytas kalbas vertina labiau nei priminimą žmogaus, 
išmanančio tai, kas parašyta. 

FAIDRAS. Kuo teisingiausiai [pasakyta]. 

SOKRATAS. Raštas, Faidrai, turi kažką siaubinga, kuo 
jis iš tiesų yra panašus į tapybą - mat jos palikuonys sto- 
vi kaip gyvi, o jei jų ko nors paklaustumei, jie labai iš- 
kilmingai tyli. Taip pat esti ir su [užrašytomis] kalbomis: 
galėtum pamanyti, kad jos šneka ką nors suvokdamos, 
bet jei tik kas jų paklausia apie ką nors iš to, ką jos pasa- 
koja, norėdamas pasimokyti, jos nuolat nurodo kažką vie- 
na ir visuomet tą pat. Kiekviena kalba, kartą užrašyta, yra e 
mėtoma ir vėtoma visur kur - tiek tarp išmanančių žmo- 

nių, tiek tarp tų, kuriems visiškai nedera [jos skaityti], 
tad ji nežino, su kuo privalo kalbėtis, o su kuo - ne. O jei 
tąja kalba nesirūpina ar neteisėtai ją peikia, jai visuomet 
reikia savo tėvo pagalbos, nes pati neįstengia nei apsigin- 
ti, nei atskubėti sau pačiai į pagalbą. 

FAIDRAS. Ir apie tai kalbi kuo teisingiausiai. 

SOKRATAS. Nagi, ar nevertėtų mums pažvelgti, kaip at- 
siranda kitas rašinys, tikras pirmojo [rašinio] brolis, ir kiek 
jis pagal savąją prigimtį yra geresnis bei pajėgesnis už anąjį? 

FAIDRAS. Koks gi tai rašinys ir kaip, tavo manymu, 
jis atsiranda? 

SOKRATAS. Tai rašinys, kuris - kuomet įgyjama vis 
naujų žinių - rašomas į besimokančiojo sielą; jis įstengia 
apsiginti, be to, moka kalbėtis [būtent] su tuo, su kuriuo 
dera, tačiau moka ir patylėti. 

FAIDRAS. Tu kalbi apie išmanančio žmogaus gyvą ir 
turinčią sielą kalbą, kurios atvaizdu teisėtai galima pava- 
dinti užrašytąją [kalbą]? 

SOKRATAS. Visiškai taip. Bet pasakyk man štai ką: ar 
turintis proto žemdirbys, besirūpinantis pasėliu ir norin- 
tis užsiauginti vaisių, vasarą rimtai imtųsi arti Adonio so- 
dus*! dėl malonumo aštuonias dienas gėrėtis puikiais žel- 
menimis? Jei retsykiais jis tai ir daro, tai vien dėl žaidimo 
ir šventės, o rimtai sėja ten, kur dera, griebdamasis žem- 
dirbystės meno, ir būna patenkintas, kai jo pasėlis aštuntąjį 
mėnesį subręsta. 

FAIDRAS. Aišku, Sokrarai, kad viena jis darys rimtai, 
o kita kitoniškai - taip, kaip sakai. 

SOKRATAS. O nejaugi žmogus, išmanantis tai, kas tei- 
singa, nuostabu ir gera, savo pasėliu rūpinasi prasčiau už 
žemdirbį? 

FAIDRAS. Jokiu būdu. 

SOKRATAS. Vadinasi, jis rimtai nesiims rašyti rašalu 
vandenyje, nendriniu rašikliu sėdamas rašinius, neįsten- 
giančius pagelbėti sau žodžiu ir deramai [kitus] išmokyti 
tiesos? 

FAIDRAS. Tikrai neatrodo, kad jis to imtųsi. 

SOKRATAS. Taigi. Bet panašu, kad paišdykavimo dėlei 
jis vis dėlto užsės rašmenų sodus ir rašys: mat rašydamas 
jis sukaupia prisiminimų lobius ir sau pačiam - tam me- 
tui, kai atslinks senatvė, užmaršties amžius, - ir kiekvie- 
nam, kuris norėtų sekti jo pėdomis; jis apsidžiaugs, ste- 
bedamas sudygstančius švelnius želmenis. Tuo metu, kai 
kiti žmonės smaginasi kitaip besilinksmindami - keldami 
puotas ir panašias pramogas, jis, galima tikėtis, laiką pra- 
leis žaisdamas būtent taip, kaip aš sakau. 

FAIDRAS. Pramoga, apie kurią tu, Sokratai, kalbi, yra 
nuostabi, lyginant su anais niekingais pasilinksminimais, 
nes ji prieinama tik tam, kuris moka, žaisdamas su raši- 
niais, pasakoti mitus apie teisingumą ir kitus tavo mini- 
mus dalykus. 

SOKRATAS. Tad štai kaip yra, brangus Faidrai; tačiau, 
man regis, ši veikla taptų dar puikesnė, pasitelkus dialek- 
tikos meną: mat kai tik kas nors, pasirinkęs tinkamą sielą, 
su išmanymu pasodina ir pasėja joje kalbų, gebančių pagel- 
bėti ir sau pačioms, ir sėjėjui, nes jos nėra nevaisingos, 

tačiau turi savyje sėklą, tuomet pastaroji pagimdo kitų 
žmonių sielose naujas kalbas, kurios bus pakankamai pa- 
jegios padaryti tą sėklą amžinai nemirtingą, o šios turė- 
toją - tokį laimingą, koks tik įstengia būti žmogus. 

FAIDRAS. Šįsyk dar nuostabiau kalbi. 

SokRATAS. Dabar, Faidrai, kadangi mudu sutariame, 
mes jau pajėgiame spręsti ir apie anuos dalykus. 

FAIDRAS. Kokius? 

SOKRATAS. Apie tai, ką mes [anksčiau] norėjome iš- 
nagrinėti ir kas mus atvedė prie ką tik pasakytų [minčių]; 
juk privalu ištirti mūsų priekaištą Lisijui dėl to, kad šis 
rašo kalbas, taip pat [aptarti] ir pačias kalbas - kurios jų 
parašytos meistriškai, o kurios be meistriškumo. Tuo tarpu 
kas šiam meistriškumui savybinga, o kas ne, mes jau pa- 
kankamai išsiaiškinome. 

FAIDRAS. [Ir man] taip atrodo; bet primink, kaip bū- 
tent [turime tai išnagrinėti]? 

SOKRATAS. Visų pirma būtina sužinoti tiesą apie kiek- 
vieną aptariamą ar aprašomą dalyką, po to - pajėgti visa 
ką apibrėžti, remiantis kaip tik šia tiesa, o apibrėžus iš- 
manyti, kaip toliau [tą dalyką] skirstyti į rūšis - tol, kol 
bus [aptikta] tai, ko jau negalima suskirstyti; sielos prigimtį 
būtina nagrinėti šitokiu pat būdu: ieškant kalbos rūšies, 
atitinkančios kiekvieną [tos] prigimties sanklodą, būtent 
taip ir ręsti bei sutvarkyti savąją kalbą; taigi sudėtingai 
sielai būtina teikti sudėtingas kalbas, o paprastai sielai - 
paprastas, nes kitaip neįmanoma meistriškai, kiek tik lei- 
džia prigimtis, įvaldyti visos kalbų giminės: nei tų iš jų, 

kurios skirtos mokyti, nei tų, kurios skirtos įtikinėti, kaip 
kad ir parodė visas ankstesnis mūsų svarstymas. 

FAIDRAS. Šitai kažin kokiu būdu [man] išaiškėjo vi- 
siškai. 

SOKRATAS. O ar tai, ką esame pasakę kiek anksčiau, 
mums neišgiškino tokio [klausimo] - puiku ar gėdinga 
sakyti bei užrašinėti kalbas, ir kuomet tai nusipelno pa- 
peikimo, o kuomet - ne? 

FAIDRAS. O kas [buvo pasakyta]? 

SOKRATAS. Jei Lisijas ar kas kitas kada nors parašė ar 
parašys - privatiems [asmenims] arba visuomenei - rašinį 
apie valstybės santvarką, manydamas, kad jame viskas aiš- 
kiai išdėstyta ir neklaidingai pagrįsta, tuomet toks rašan- 
tysis vertas supeikimo - nesvarbu, ar pastarąjį kas pasakytų, 
ar ne. Neišmanymas - būdraujant ar sapnuojant - to, kas 
teisinga ir neteisinga, bloga ir gera, iš tiesų negali pasilik- 
ti nesugėdintas, net jei visa minia tai girtų. 

FAIDRAS. Tikrai negali. 

SOKRATAS. Žmogus, manantis, kad kalboje, parašy- 
toje apie bet ką, neišvengiamai bus daug išdykavimo ir 
kad niekuomet nebuvo nei parašyta, nei pasakyta nė vie- 
nos kalbos - sueiliuotos ar be metro - kuri būtų verta di- 
džiai rimto požiūrio, - mat [kalbos] yra sakomos taip, kaip 
kad gieda rapsodai, be įvertinimo ir pamokymo, skirtų 
įtikinti, nes iš tikrųjų geriausius [savo kūrinius] jie, [iš 
anksto] juos išmokę, atlieka mintinai, - taigi [toks žmo- 
gus] aptinka, jog tik tose kalbose, kurios ko nors moko bei 


yra sakomos mokslo dėlei ir todėl iš tiesų yra įrašomos į 

sielą, tiktai kalbose apie teisingumą, grožį bei gėrį esama 
aiškumo ir tobulumo, kurie verti rimtų pastangų. Apie 
tokias kalbas jis turėtų pasakyti, kad jos yra [tartum] tikri 
jo paties sūnūs, visų pirma apie tą, kurią jis pats yra išra- 
b des, o po to - apie pastarosios palikuonis ir brolius, kurie 
tik vertai sudygsta kitose kitų [žmonių] sielose. O su 
likusiomis [kalbomis] jis atsisveikins. Štai koks, Faidrai, 
yra tas vyras, kuriuo ir aš, ir tu trokštame tapti. 
FAIDRAS. Ir aš meldžiuosi, geisdamas visiškai to pa- 
ties, apie ką tu kalbi. 
SOKRATAS. Taigi mums jau pakaks smagintis [samp- 
rotavimais] apie kalbas. Na, o tu nueik ir pranešk Lisijui, 
c kad mes, atėję prie nimfų šaltinio ir Mūzų šventovėn, iš- 
girdome ten kalbančius [balsus], mums paliepusius, kad 
mes štai ką pasakytume Lisijui ir bet kuriam kitam, kurian- 
čiam kalbas, taip pat Homėrui ir kiekvienam, rašiusiam 
tiek paprastas eiles, tiek skirtas giedoti, o trečia - Solonui 
ir kiekvienam, kuris tiktai rašė rašinius, vardydamas įsta- 
tymus kalbose apie valstybės santvarką: jei [bet kuris iš 
jų] visa tai sukūrė, žinodamas, kur slypi tiesa, ir gali ats- 
kubėti [savo rašiniams] į pagalbą, jei tik kas nors imtų 
šiuos tikrinti, be to, jeigu jis pajėgus pats nurodyti to, ką 
parašė, netikusias vietas, tai šitokį žmogų reikia įvardyti 
d ne pagal jo kūrinius, o pagal tai, ką jis, juos rašydamas, 
stengėsi pasiekti. 
FAIDRAS. Tad kaip siūlytumei jį pavadinti? 
SOKRATAS. Faidrai, pavadinti jį išminčiumi būtų, man 
regis, pernelyg didu ir tinkama vien dievui. Jam labiau 

tiktų ir geriau skambėtų išminties mylėtojo ar koks nors 
panašus pavadinimas. 

FAIDRAS. Nieko negalima prikišti [tokiam pavadinimui). 

SOKRATAS. Tuomet tą, kuris neturi nieko vertingesnio 
už tai, ką yra sukūręs ar parašęs, ilgai sukinėdamas [savo 
kūrinius] aukštyn žemyn, suklijuodamas vienas jų dalis su 
kitomis ar jas panaikindamas, tu teisėtai pavadinsi arba 
poetu, arba kalbų bei įstatymų surašytoju? 

FAIDRAS. O kaip gi? 

SOKRATAS. Tad ir pasakyk šitai savo draugui. 

FAIDRAS. O tu? Kaip pasielgsi? Mat ir tavojo draugo 
nereikia praeiti nepastebėjus. 

SOKRATAS. Kokio [draugo]? 

FAIDRAS. Gražuolio Isokrato“*; ką tu jam praneši, 
Sokrarai? Kuo tarsime jį esant? 

SOKRATAS. Isokratas dar jaunas, Faidrai; tačiau vis 
dėlto noriu pasakyti, ką aš jam pranašauju. 

FAIDRAS. Tad ką gi? 

SOKRATAS. Man atrodo, kad jo prigimčiai būdinga 
kažkas tauresnio nei Lisijo kalbos, o ir savo būdu jis kil- 
nesnis. Todėl nieko stebėtina nebus, jeigu augdamas savo 
kalbomis, kurias rašyti dar tik mėgina, pralenks visus, kurie 
tik kada nors buvo jų ėmęsi, ir pralenks labiau, negu da- 
bar pralenkia vaikus. O jei nepasitenkins jomis, koks nors 
dieviškesnis polėkis teveda jį prie dar didingesnių dalykų. 


Mat šio vyro mąstyme, bičiuli, iš prigimties esama kažin | 


kokios išminties meilės. Tad štai ką, čionykščių dievų ve- 
damas, pranašauju savo mylimam berniukui Isokratui, o 

tu anuosius [mūsų svarstymus perteik] Lisijui, nes jis yra 
tavo numylėtinis. 

FAIDRAS. Šitaip ir bus. Tačiau eime, nes karštis jau at- 
lėgęs. 

SOKRATAS. O ar nederėtų, prieš išeinant iš čia, pasi- 
melsti? 

FAIDRAS. Kodėl gi ne? 

SoKRATAS. Brangus Panai ir kiti dievai, kiek tik čia 
jūsų esama, leiskite man tapti gražiu iš vidaus. O visa, ką 
tik turiu išorėje, tebūnie draugiška tam, kas yra mano 
viduje. Turtingu aš telaikau išmintingą. O aukso krūvos 
sau linkiu turėti tiktai tiek, kiek nei išsinešti, nei išsivežti 
nepajėgtų niekas kitas, o tik nuosaikusis. 

Ar dar ko nors stokojame, Faidrai? Man atrodo, kad 
pasimelsta pakankamai. 

FAIDRAS. Šiuos žodžius pridėk [ir nuo manęs] - kaip 
manąją maldą. Mat draugų viskas yra bendra.*? 

SOKRATAS. Eime. 

RODYKLĖ 


ScHoOLIJOS „FAIDRUI“ ` 


1. Scbolijų hermeneutika 


Komentuoti „Faidrą“ pradėta jau Antikos laikais. Ne vien 
todėl, kad šis kūrinys yra toks mįslingas. Antikos filologai pa- 
aiškinimus rašė ne tik iškiliems tekstams ir ne tik keblioms 
tekstų vietoms: graikiškas žodis cxdM10v „scholija, paaiškini- 
mas“ yra tos pat šaknies, kaip iroyoAn „laisvalaikis“, tad margi- 
nalijų (pastabų ritinėlių paraštėse), kurios ir buvo vadinamos 
scholijomis, filologai rašė beveik visiems tekstams, kurie pa- 
puldavo į jų rankas, šitaip rodydami erudiciją, daugžinystę 
(nohvuaBia) ir graikiškąjį daugiažodžiavimą (noħvioyía). 
Erudicija ypač vertinta vėlyvosios Antikos laikais, ir šimtai vals- 
tybės išlaikomų tyrinėtojų maloniai leisdavo „laisvalaikį“, rašy- 
dami scholijas turtingose Aleksandrijos, Pergamo ir kitų miestų 
bibliotekose sukauptiems kūriniams. 

Antikinės scholijos toli gražu nėra komentarai šiuolai- 
kine prasme. Šiuolaikiniai paaiškinimai rašomi taip, kad būtų 
funkcionalūs - t.y. aiškintų keblias teksto vietas, ieškotų to 
teksto „bendrojo vardiklio“, mėgintų apčiuopti struktūrinius 
ir semantinius teksto kontūrus. Šiuolaikiniai paaiškinimai sie- 
kia „supaprastinti“, redukuoti teksto semantinį audinį į skaid- 
resnį, skaitytojui geriau suvokiamą bei receptuojamą pavidalą. 
Todėl mūsų laikais filologų ir filosofų rašomus komentarus 
galima laikyti orientuorais paradigminės hermeneutikos link- 
me; kitaip sakant, mėginama „moksliškai“ ieškoti referencijos 
taškų už paties teksto, bandoma surasti suvokimo plotmę, esan- 
čią „už“ ar „virš komentuojamo teksto. Tai atlikti nera labai 

sunku jau vien todel, kad šiuolaikinis komentatorius natūra- 
liai egzistuoja kitoje kultūrinėje erdvėje palyginti su jo aiški- 
namu Antikos tekstu. Mes jau turime istorinės perspektyvos 
sampratą ir esame susidūrę su daugeliu labai skirtingų kultūrų, 
gyvavusių skirtingose epochose ir skirtinguose kontinentuose, 
todėl esame savaime „susvetimėję“ Antikos (t.y. graikų ir romė- 
nų) kultūros atžvilgiu, natūraliai būdami „už“ jos ir „virš“ jos. 
Šis „susvetimėjimas“ ir lemia paradigminį šiuolaikinių komen- 
tarų Antikos tekstams pobūdį. 

Antikos scholiastų padėtis buvo kitokia. Istorinė pers- 
pektyva (jei nekreipsime dėmesio į gan paviršutinišką susipa- 
žinimą su Senovės Egipto, Babilono ir kitomis Rytų kultū- 
romis) tesiekė vos kelis šimtmečius, o Homėro epe aprašomi 
„Įvykiai“ tebuvo priešistorė, interpretuojama mitologinėje plot- 
mėje. Taigi Antikos scholiastai iš esmės gyveno „amžinoje da- 
bartyje“, o jų patirtis buvo monokultūrinė. Gal kaip tik todėl 
savąją kultūrą graikai išgyveno labai intensyviai ir autentiškai, 
jie visuomet buvo jos viduje, o ne „už“ jos ar „virš“ jos. Apgy- 
venta žemė (oixovuėvn yñ) - tai ne tik geografinis Antikos 
horizontas, juosiantis Viduržemio jūros šalis, bet ir kultūrinis 
horizontas, Antikos tekstų visumą atskiriantis nuo visko, kas 
svetima. Šiuolaikinis žmogus, į kultūrą įpratęs žiūrėti gan at- 
sainiai, dažnai negali atsistebėti tuo, kaip puikiai Antikos auto- 
riai išmanė ne tik „apgyventos žemės“ geografiją ir mitologiją, 
bet ir vieni kitų tekstus. Ir Antikos laikais tekstų būta daug, 
net labai daug, bet vis dėlto ne tiek, kiek šiais laikais, ir ne tiek, 
kad jų neįstengtų aprėpti visą savo „laisvalaikį“ (iš esmės - visą 
savo laiką) tų tekstų tyrinėjimui skiriantis graikų filologas. Tad 
visi Antikos tekstai funkcionuoja kaip stilistiškai ir semantiš- 
kai vieningas Tekstas, o jo vieningumą ir koherenciją nulemia 


100 


Scholijos 


monokultūrinė Tekstą sudarančius tekstus kūrusių autorių 
patirtis. Šie tekstai gali prieštarauti vienas kitam, bet priešta- 
ravimai skleidžiasi toje pačioje poleminėje plokštumoje, del 
kurios relevantiškumo ir aktualumo nesiginčijama. Kultūrinės 
pasaulio recepcijos ir mentalumo lygmeniu Antikos tekstai 
vieningi. Kaip tik todėl iš tekstų sudaryto Teksto egzistavimas 
nulemia specifinę antikinių scholijų hermeneutiką: scholijos 
orientuotos sintagminio tekstų aiškinimosi linkme. Bet kuris 
tekstas komentuojamas visais kitais Tekstą sudarančiais teks- 
tais, laikomasi vidinės Teksto logikos, nes šis Tekstas išsisk- 
leidžia kaip milžiniška sintagma. Komentavimo procesas vyks- 
ta neišeinant už šios sintagmos ribų, t.y. „horizontalioje“ ašyje, 
nemėginant projektuoti kokios nors „vertikalios“ ašies, kuri 
galėtų kreipti paradigminio suvokimo linkme ir indukuoti tran- 
skultūrinės teksto recepcijos galimybę. Paradigminė plotmė 
visuomet suponuoja teksto metalygmenį, leidžiantį nagrinėja- 
mą tekstą redukuoti į skaidresnius semantinius sandus ir aiš- 
kinti tuo, ko neimplikuoja pati teksto sintagmatika. Taigi tik- 
rasis aiškinimas ir komentavimas visuomet yra (arba turėtų 
būti) paradigminis. Štai čia ir atsiskleidžia antikinių scholijų 
hermeneutikos paradoksas: kadangi scholijos kiekvienam ku- 
riam nors tekstui neišeina už Teksto, funkcionuojančio kaip 
sintagma, ribų, jos negali būti laikomos paaiškinimais ar ko- 
mentarais šiuolaikine prasme. Tai akivaizdu jau vien iš to fak- 
to, kad antikinės scholijos neretai būna painesnės ir miglotes- 
nės už patį „komentuojamą“ tekstą, kitaip tariant, neaiškūs 
dalykai aiškinami dar neaiškesniais. Kadangi nuskaidrinantis, 
redukcinis judesys nėra atliekamas, antikinės scholijos tarsi 
pačios šaukiasi naujų scholijų, kurios mėgintų aiškinti pirmą- 
sias, taigi antikiniai „komentarai“ dažnai auga vieni ant kitų, 

proliferuoja, savaime suprantama, nepaaiškindami - kaip to 
norėtume mes - pirminio teksto. Kaip komentarai antikinės 
scholijos nėra funkcionalios, jomis Antikos filologai ne tiek 
aiškina nagrinėjamą tekstą, kiek demonstruoja savo erudiciją, 
parašydami viską, ką žino jiems įdomiu klausimu, bet nepa- 
teikdami to, kas galėtų reikiamą vietą semantiškai nuskaidrin- 
ti. Nebūdamos funkcionalios, antikinės scholijos vis dėlto yra 
įdomios, tad į jas galime žvelgti kaip į intelektualius anekdo- 
tus bei digresijas, daugiau ar mažiau primenančias paradok- 
sografines pikanterijas. Pastebėjęs nagrinėjamame tekste jam 
įdomią vietą, scholiastas kreipiasi į jam gerai pažįstamą Tek- 
stą-sintagmą kaip į referencijos lauką ir suranda šiame lauke re- 
levantiškus referencijos taškus, dažniausiai nė nemėgindamas 
atskleisti savo asmenybės ar mąstymo originalumo, kuris įs- 
tengtų „paradigmiškai“ peržengti Teksto-sintagmos apibrėž- 
tą referencijos lauką. Tad scholijos tampa nuorodomis į kitus 
tekstus, tradicijos akceptuotus mitų variantus, neretai pavirsda- 
mos realijų kratiniu, besišaukiančiu hermeneutinio išganymo 
daug labiau nei pirminis scholiasto nagrinėjamas tekstas. Tai 
regime ir scholijose „Faidrui“: scholiastas (ar scholiastai) neban- 
do atskleisti giluminės Platono dialogo prasmės, o mėgaujasi 
realijų vardijimu; ilgiausi pasažai skiriami atsitiktinėms deta- 
lėms, o svarbūs teksto segmentai lieka nepaaiškinti. 

Kaip pastebime, antikinių scholijų estetika visai kitokia 
- bent ne tokia, kokios galėtume norėti, todėl jas skaitydami 
turime kreipti dėmesį į scholijų įdomumo, o ne funkcionalu- 
mo modusą. Scholijos, net ir nesiejamos su tuo tekstu, kuriam 
jos skirtos, gali būti įdomios kaip intelektualūs anekdotai ar 
paradoksografinės digresijos. Tad skaitytojui pateikiame keletą 
„Faidrui“ parašytų scholijų pavyzdžių, naudingų ne tiek Plato- 

no tekstui suprasti, kiek supažindinti su pačiu scholijų žanru. 

Scholijos „Faidrui“ verstos iš: Platonis Dialogi. Recogn. 
C. Fr. Hermann. Vol VI. Lipsiae: Teubner, 1927. - P. 262- 
276. Skaičiai kairėje pusėje yra nuorodos į „Faidro“ fragmentų 
numeraciją. 


2. Schbolijų „Faidrui“ pavyzdžiai 


227a. Pastaboje „Alkibiadui I“ Olimpiodoras sako, kad 


„Faidras“ esąs pirmasis dialogas, kurį parašė Platonas. 


227a. [Čia norima pasakyti], jog dromai buvo tokios vie- 
tos, kur bėgiojo jaunuoliai. Vaikštynės šiuose dromuose esan- 
čių gimnasijų takeliais ne tokios varginančios, nes leidžiantys 
laisvalaikį ir trumpam pasimankštinantys čia pat netoliese turi 


ir atokvėpį: mat kai tik kas nors įsigeidžia, gali prisėsti. 


227a. [... tavo ir mano draugui |: Akumeną Faidras va- 
dina ir Sokrato, ir savo paties draugu; Sokrato [draugu vadina 
Akumeną] todel, kad abu jie (Sokratas ir Akumenas - N. K.) 
yra gydytojai: mat kaip Sokratas gydo sielą, taip Akumenas - 
kūną; o Faidro [draugu vadina Akumeną] todėl, kad abu jie 
(Faidras ir Akumenas - N. K.) veržiasi prie to, kas rodosi (tò 
gpaiwvouevov): juk ir Faidras veržiasi prie besirodančio grožio, 
kuris glūdi žodžiuose, ir Akumenas yra gydytojas to, kas rodo- 
si, tai yra kūno. 


227b. [... vaišino žodžiais (\óyæv)). Atiška sintaksė... kal- 
bėti apie dalį. Juk Atikos gyventojai sako „valgė duonos“, ne 

„duoną“, ir „gėrė vyno“, o ne „vyną“. Tad ir šičia [sakoma] 
4 gere vy vyną 

„jus vaišino žodžių“ (tæv Adyov). Bendrine kalba (tò xovóv) 
būtų sakoma „jus vaišino žodžiais“ (Toic Adyorg). 


227b. Veikla (ėoxo0lia) yra užsiėmimas žmogiškais 
reikalais ir mirtingo gyvaliojimo vilkimas. O laisvalaikis 
(oxoàń) yra šių dalykų atidėjimas šalin ir pasitraukimas link 
to, kas labiau susiję su mąstymu ir labiau apvalyta. Štai kodėl 
ir tyrinėtojas (oxoAaoT1x066) šitaip vadinamas - dėl atsigręžimo 
į save patį arba dėl žmogiškų dalykų atmetimo, kaip kad sako 
ir Aristotelis. 


229b. Artemidės Agrietės šventyklą atėniečiai pastatė 
todel, kad ši deivė yra visa ko laukinio prižiūrėtoja ir tvarko 
visa, kas tik yra laukinis ir neprijaukintas. 


229e. [... užrašas]. [Turimas mintyje] užrašas „pažink sa- 
ve patį“, įrašytas ant Delfų šventyklos propilėjų. O Delfai yra 


miestas Fokidėje, Parnaso pašlaitėje. 


230a. Tifonas yra Gajos ir Tartaro sūnus, pagimdytas 
Sicilijoje, turįs išvaizdą, kurioje sumišę vyro ir žvėries bruožai 


(...). 


230b. Avinėlio medis (dyvoc) yra toks panašus į krūmą 
augalas, o tai yra žilvitis (AGyoc). 


236b. Kipselas buvo Periandro tėvas, o iš jo sūnų, tapu- 
sių Korinto tironais, korintiečiai atėmė valdžią. Taigi šie [Kip- 
selidai] davė įžadą, jog tuo atveju, jei ir vėl įgytų valdžią, 

Olimpijoje pastatys dievui auksinę pilnavidurę statulą. Tad 
jie, užvaldę Korintą, pastatė ten (Olimpijoje - N. K.) kuo 
didžiausią auksinę Dzeuso statulą (...). 


237a. Apie kažin kokią Vakaruose gyvenančią sausumos 
tautą, ligūrus, teigiama, kad šie esą tiek muzikalūs, jog net per 
karus nesikauna visa kariuomene, tačiau viena kariuomenės 


dalis kovoja, o kita - likusiai daliai kaunantis - gieda. 


242a. otaðegóv (acc. - N. K.) reiškia „labai karštą“ - taip 
kalbama apie vasaros vidurdienį. Ir Antimachas [sako]: „kait- 
rios vasaros“ (Ožoz06 otaðegoio (gen. - N. K.)). Bet ir apie sus- 
tojusį bei sustingusį vietoje sakoma otaðegóv. 


243a. [... ko Homėras nesuvokė, suprato Stėsichoras ). Apie 
Homėro apakimą klajoja skirtingos istorijos: mat vieni sako, 
jog jis buvo aklas nuo gimimo ir šitoks buvęs pagimdytas, o 
kiti teigia, kad jis, ganydamas prie Achilo kapo, atliko herojui 
daugybę nuliejimų ir padėjo daug vainikų, prašydamas jo, kad 
šis jam pasirodytų. Tuomet herojus pasirodė jam, spindėdamas 
visa savo ginkluote, ir Homėras, neištvėręs reginio didybės ir 
ginklų žėrėjimo, apako. Dar kiti [teigia], jog apsakiusį apie 
Heleną, kad ši buvusi pagrobta ir kad ją Aleksandras išsivežė į 
Ilijoną ir turėjo kaip žmoną, Homėrą ši herojė apakino iš 
pykčio, kad jis ją įžūliai pažemino. O apie Stėsichorą pasakoja 
taip. Lokriškiai ir krotoniškiai kariavo vieni su kitais, ir lokriš- 
kiai turėjo paprotį vieną kariuomenės dalį palikti neprideng- 
tais sparnais ir patiketi ją herojams - taip, esą šie herojai ją [iš 
tiesų] saugotų. Tad krotoniškių karvedys Leonimas ir užpuolė 
kaip tik šią [lokriškių kariuomenes] dalį kaip esą nepridengrą, 

tačiau nepastebimai sužeistas pasitraukė iš mūšio lauko, vos 
besilaikydamas nuo savo žaizdos. Jis nuvyko į Delfų pranaša- 
vietę, idant būtų išgydytas, ir išgirdo ištarmę, kad jį sužeidęs ir 
išgydys. Jam toliau teiraujantis, kas jį sužeidęs - juk tai ir buvo 
neaišku - išgirdo, jog Achilas. Taigi nuvykęs į Leukės salą jis 
maldavo herojaus [jį išgydyti], išvydo kai kuriuos iš numi- 
rusių herojų ir buvo Achilo išgydytas; herojų jam buvo liepra 
pasakyti žmonėms, kad „niekas nepaslėpta nuo dievų ir herojų 
iš to, ką jūs, žmonės, darote“. Atėjo ir Helena ir pasakė pra- 
nešti Stesichorui, kad šis sugiedotų palinodiją - idant prare- 
gėtų. „Ir Homeras buvo apakintas dėl to paties - kad mane 
apšmeižė“, [kalbėjo Helena]. Šitaip Stėsichoras, išgirdęs tai iš 
Leonimo, parašė palinodiją ir praregėjo. 


243b. [Palinodija) - priešinga, negu pirmoji, giesmė ar 
ištara. 


244b. Dodonė - tai Molosidės miestas, kuriame yra Dzeu- 
so pranašavietė. Apie Dodonės pranašavietę pasakojama įvai- 
riai. Vieni sako, jog ten yra pranašaujantis ąžuolas, kiti - jog 
[pranašaujančios] balandės, tačiau teisinga tai, jog ten būta 
žynių, kurios pranašavo pasipuošusios galvas ąžuolo lapų vai- 
nikais ir buvo vadinamos peleijadėmis (paž. „laukinėmis ba- 
landėmis“ - N. K). Šiaip ar taip, aišku, jog [pasakojusieji], 
suklaidinti [žynių] vardo, įtarė, jog pranašaudavo balandės. 
Be to, kadangi galvas žynės puošdavosi ąžuolo lapų vainikais, 
yra pasakojama ir tai, kad pranašauja ąžuolas. Ši pranašavietė 
yra Dzeuso, o Apolono - Delfuose. 


244b. Sibilių esama dešimt. Pirmosios iš jų vardas yra 

Sambėtė. Senovės pasakojimai teigia ją buvus chaldėje, o kiti - 
kad galbūt greičiau žyde: sujungta su vienu iš Nojaus sūnų ir 
atiduota šiam į žmonas, ji su juo ir kitais įžengė į [Nojaus] 
laivą. (Toliau ilgiausioje scholijoje aprašomos kitos devynios 
Sibilės, jų pranašavimo menas ir pan. - N. K.). 


248a. [Adrastėjos įstatymas |: Adrastėja yra viena iš tų 
deivių, kurios pasilieka naktį, o gimė ji iš Meliso ir Amaltėjos. 
Mar Melisas šiuo vardu vadinamas dėl numatymo galios (tò 
éd iov - „ateitis“), o Amaltėja - dėl savo nepalenkiamumo ir 
todel, kad jos neįmanoma suminkštinti (uoidTTO - „suminkš- 


tinti“). Taigi iš nepalenkiamo numatymo ir gimė Adrastėja (...). 


257c. Logografais senoliai vadindavo tuos, kurie kalbas 
rašydavo už užmokestį ir nusisamdydavo į teismus, o oratoriais 
tuos, kurie kalbėdavo taip, kaip norėdavo patys (Ši žauTūv - 
paž. „patys iš savęs“, „patys per save“ - N. K). 


257d. [Saldusis Vingis |: šitaip jis buvo vadinamas ironiš- 
kai. Memfidėje yra vieta, plaukiančiųjų vadinama [Saldžiuoju) 
Vingiu, akivaizdu, kad antifrastiškai - dėl jos nelemtumo. 


258b. Likurgas lakedaimoniečių, o Solonas - atėniečių 
įstatymdaviai, gi Darijas - trečias, skaičiuojant nuo Kiro, per- 


sų valdovas. 


260e. [... teisingas menas |: be gėrio ir be tiesos, sako lako- 
niškis oratorius, negali būti meno. 

! Šiame Platono dialoge yra du dalyviai - Sokratas ir Faid- 
ras. Sokratas (470-399 m. pr. Kr.) - žymus Atėnų filosofas, 
pagrindinis Platono veikėjas. Faidras - jaunas turtingas reto- 
rikos ir filosofijos mylėtojas, laikomas Hipijo iš Ėlidės pasekė- 
ju. Dialoge pateikiamas Sokrato ir Faidro pokalbis turėjo vykti 
apie 416 m. pr. Kr., taip manoma remiantis tuo, kad „Faidras“ 
savo stilistika ir problematika artimas Platono dialogui „Puo- 
ta“, o pastarajame aprašoma minėtais metais surengta puota 
tragedijų kūrėjo turtuolio Agatono garbei. 

2 Kefalo sūnus Lisijas (apie 445-378 m. pr. Kr.) - žymus 
oratorius ir logografas, garsus tuo, kad, rašydamas savo klien- 
tams teismų procesams skirtas kalbas, stengdavosi jose perteikti 
ne tiek savo kalbos bei mąstymo stilių, kiek užsakovų mintijimo 
specifiką, kalbėjimo manieras, išsilavinimo ypatybes bei po- 
būdį, temperamento bruožus ir kitas idiosinkrazijas. 

> Akumenas - žinomas to meto gydytojas, aukštinęs sai- 
kingumą valgant ir geriant. Dromai - dengtos galerijos pasi- 
vaikščiojimams. 

* Epikratas - galbūt tas pat kyšininkas ir demagogas, kurį 
mini Aristofanas komedijoje „Moterys tautos susirinkime“. 
Epikratas buvo pajuokiamas del milžiniškos barzdos. 

> Morichas - turtingas atėnietis, puotautojas ir mecenatas, 
rengdavęs savo namuose intelektualų pobūvius. Komedijose 
ir scholijose dėl rajumo vadinamas pilvažmogiu. 

“ Nuoroda į garsaus poeto Pindaro (522 ar 518 - 446 (?) 
m. pr. Kr.) „Pirmąją Istmo odę“. 

F Žmogus, keliaudamas nuo Atėnų iki Megarų ir atgal, 

sukartų apie 80 kilometrų (tokį atstumą neskubant, tačiau ir 
nesustojant galima nužygiuoti per 14-16 valandų). Šioje dia- 
logo vietoje šaipomasi iš gydytojo Hėrodiko, pabrėždavusio 
rūstaus ir asketiško gyvenimo svarbą sveikatai ir visiems savo 
pacientams skirdavusio gausybę fizinių pratimų, kurie virsda- 
vę tikra kankyne. Atėnuose Hėrodikas turėjo gimnasiją ir yra 
laikomas gydomosios gimnastikos kūrėju. Apie jį sakoma, kad 
jis negydydavęs pačios ligos, t.y. neieškodavęs ligos priežasties, 
o fiziniais pratimais sustiprindavęs organizmą, padidindavęs 
jo atsparumą alinančiam ligos poveikiui ir šitaip prailgindavęs 
paciento gyvenimą. 

8 Ilisas - upė Atikoje, tekėjusi įpiečiau senovės Atėnų. 

? Borėjas - šiaurės vėjas, Oreitija - Atikos valdovo Erech- 
tėjo duktė. Pasak mito, Borėjas pamilęs Oreitiją, pagrobęs ją 
ir nusinešęs į Trakiją. 

10 Agroje buvo pastatyta šventyklėlė Artemidei. 

1 Farmakėja - upokšnio nimfa (najadė). 

12 Arėjo kalva (Areopagas) Atėnuose garsėjo kaip seniau- 
sia posėdžių ir teismo vieta, kurioje buvo nagrinėjamos žmog- 
žudysčių ir šventvagysčių bylos. 

3 Hipokentaurai - kitas kentaurų (pusiau žmonių, pu- 
siau žirgų) pavadinimas. 

14 Chimaira - būtybė su ožkos liemeniu, liūto galva ir 
gyvatės uodega. 

> Gorgonos - trys požemio pabaisos, garsiausia iš jų bu- 
vo Medūza. 

16 Pegasas - sparnuotas žirgas, gimęs iš Medūzos kraujo, 
kuomet Persėjas jai nukirto galvą. 

7” Tifonas, Tifoėjas - Gajos ir Tartaro sūnus, ugnimi al- 
suojantis siaubūnas su šimtu drakono galvų, sukilęs prieš 

Dzeusą, pastarojo nugalėtas ir nusviestas į Tartarą. 

'š Avinėlio medis (kitaip dar vadinamas Abraomo medžiu, 
abraommedžiu) - vitex castus, gr. čyvoc. 

1? Achelojas - Graikijos upė, personifikuotai įsivaizduo- 
jama kaip Okeano ir Tėtidės sūnus. 

2 Patogus įsitaisymas ant žolės kiek ironiškai primena 
patogų atsisėdimą teatre prieš vaidinimo (šiuo atveju - kalbos 
sakymo) pradžią. 

21 Sėslumas jau nuo Antikos laikų buvo laikytas tikro 
filosofo bruožu, o keliavimas, jei nesusijęs su išminties ieško- 
jimu bei mokymusi, - tuštybe. 

22 Lisijo kalba greičiausiai yra Platono išgalvota kaip 
sofistinės retorikos parodija. Joje daug minties šuolių, elipsių, 
nenuoseklumo ir pompastikos; nors ši kalba neilga, ją ir vers- 
ti, ir skaityti yra sunku (skaitytoją ypač gali erzinti kvailokos 
užuominos ir besaikis maivymasis). 

3 Gr. żgaotńç verčiame „mylėtojas“, o ėgėv - „mylinty- 
sis“, „įsimylėjusysis“. Žodis „mylėtojas“ yra stipresnis žodis ir 
apibūdina, vaizdžiai sakant, „profesionalą“, kurio pagrindinė 
veikla - nuolatinis ir įkyrus sekiojimas paskui „meilės objek- 
tą“ - „mylimąjį“ (berniuką ar jaunuolį). Žodisėęaotńç sinoni- 
miškai vartojamas greta Tai6egaoT L „berniukų mylėtojas“. 
Įkyriai subtilus santykių tarp „mylėtojo“ ir „mylimojo“ temos 
vystymas „Faidre“ šiuolaikiniam skaitytojui gali sukelti kul- 
tūrinį šoką; būtent del to Aleksejus Losevas šį Platono dialogą 
(kaip ir „Puotą“) kiek persūdydamas pavadino vienu nešvan- 
kiausių kūrinių literatūros istorijoje. 

4 Sapfo - garsi VII-VI a. pr. Kr. lyrikė iš Lesbo salos. 

2 Anakreontas - žymus VI a. pr. Kr. Jonijos lyrikas. 


% Plutarcho liudijimu, Atėnų tesmotetai (teisme pirmi- 

ninkavusieji archontai) prisiekdavę, kad tuo atveju, jeigu pažeis 
kurį nors iš Solono įstatymų, pastatys Delfuose auksinę statulą, 
lygią savo ūgiui. 

*/ Korinto tironas Kipselas Olimpijoje buvo pastatęs auk- 
sinę Dzeusui skirtą statulą. 

28 Tai viena iš komiškesnių dialogo vietų, kurioje persi- 
pina ironija, koketavimas, nepiktybiški grasinimai ir barnio 
imitacija. 

2 Ligūrai - paslaptingos gentys, gyvenusios plačiame pa- 
jūrio ruože nuo Pirėnų iki Alpių. Ligūrai esą pasižymėję ypa- 
tingu muzikalumu. Del jų kilmės ir giminystės su kitomis tau- 
tomis tebesiginčijama. 

 Vidurdienis vadinamas „stovinčiuoju“ (otaðegá), nes 
tuo metu atrodo, kad kepinanti saulė nejudėdama pakimba 
zenite. 

31! Simijas Tebietis - pitagoriko Filolajo mokinys, ypač 
pasižymėjęs dialektikos subtilybėmis. 

32 Ši eilutė priskiriama VI a. pr. Kr. Didžiosios Graikijos 
(Pietų Italijos) poetui Ibikui (fragm. 22 Diehl). 

3 Stėsichoras - VII - VI a. pr. Kr. lyrikas iš Sicilijos, ypač 
pagarsėjęs chorams skirtomis giesmėmis. Apie jį kalbama, kad 
jis, apšmeižęs Heleną, apako, bet vėliau, paklusęs sapnuojant 
gautam įsakymui, parašė gyrių Helenai - vad. „atbulinę giesmę“ 
(raluvočia) ir vel praregėjo. Cituojamos eilutės - fragm. 11 
Diehl. 

* Delfuose buvo Apolono orakulas (jame ateitį spėdavo 
nuo nuodingų garų apsvaigusi Pitija), o Dodonėje - Dzeuso 
pranašavietė (joje žynės pranašaudavo iš ąžuolo lapų šlamė- 
jimo). Sibilė - Dzeuso duktė, legendinė Delfų pranašautoja. 
Veliau vardas „Sibilė“ tapo bendrinis ir ėmė reikšti kiekvieną 

seną labai autoritetingą pranašę. 

35 Šios etimologijos - liaudiškos, neturi ryšio su tikrąja 
šių žodžių kilme, bet, nežiūrint to, įdomiai iliustruoja žaismą 
sąvokomis ir netikėtomis asociacijomis (tai ypač būdinga ki- 
tam Platono dialogui - „Kratilui“). 

26 Įdomios apofatinio kalbėjimo, kuomet nuneigiami vi- 
si dievybei priskiriami predikatai, užuomazgos. 

3 Nuostabus apofatinis uždangės (bnegovgáviog tónog) 
apibūdinimas. 

38 Antroje Sokrato kalboje kalbama ne apie tai, kokia yra 
siela, o apie tai, į ką ji panaši. Tai nėra alegorinis sielos struktū- 
ros nupasakojimas, kur kiekvienas tos struktūros narys turėtų 
tikslų ontologinį atitikmenį. Trinarės (ar dvinarės) sielos įvaiz- 
dis nenurodo jos struktūros, o tik paaiškina sielos funkcijas, 
sielos tobulėjimo ar nuopuolio priežastis. Be to, vienos teksto 
vietos labiau suponuoja trijų dalių, o kitos - dviejų dalių sielos 
vaizdavimąsi, taigi šiuo požiūriu didelio nuoseklumo neišlaiko 
(ar nė nesiekia) ir pats Platonas. 246a siela vaizduojama esanti 
trijų dalių: vadeliotojas + kilnusis žirgas + geidulingasis žirgas. 
Bet kai kurie kiti pasažai rodo, jog vadeliotojas labiau suvokia- 
mas ne kaip sielos dalis, o kaip tai, kas valdo, vairuoja, kreipia 
sielą, t.y. iš esmės ne kaip siela (pvxnį), o kaip protas (vobę). 
Jei pasitelktume „Timajo“ vaizdinius, tuomet vadeliotojas ati- 
tiktų nemirtingąjį (dieviškąjį) sielos sandą, kilnusis Žirgas - 
aukštesniąją mirtingojo sielos sando dalį, siejamą visų pirma 
su narsu (Ovnoc), o geidulingasis žirgas - žemesniąją mirtingo- 
jo sielos sando dalį, pirmiausia siejamą su įvairiausiais kūno 
geiduliais (ė7100pi01). 

3 Adrastėja (paž. „ta, nuo kurios neįmanoma pabėgti = ne- 
išvengiamoji ) - likimo deivės Nemesidės epitetas. 

* Dikė - teisingumo deivė. 

4l Prisiminimas (vėuvnotę) - viena kertinių Platono 
idėjų teorijos sąvokų. Visa žmogaus patirtis iš pat pradžių yra 
įrašyta žmogaus sieloje, o šio pasaulio objektai (visų pirma tai, 
kas gražu) tik padeda aktyvuoti (t.y. prisiminti) tą patirtį. 

42 Sielos sparnų augimo aprašymas - vienas gražiausių ir 
ekspresyviausių „Faidro“ pasažų. 

* Homėridai - Chijo saloje gyvenę rapsodai, saugoję Ho- 
mero palikimą ir iš tradicijos laikyti jo palikuonimis. Homėri- 
dais galėjo būti vadinami ir šiaip jo gerbėjai bei imituotojai. 

“ Pterotas - paž. „sparnuotasis“ (iš gr. TTEgOV „sparnas“). 
Dvejopi dievų vardai (vienas profaniškas, egzoterinis, kitas 
sakralinis, ezoterinis) atspindi seną indoeuropiečių mitologi- 
jos bei poetikos nuostatą, pagal kurią egzistuoja dvi kalbos 
rūšys - žmonių kalba ir dievų kalba. 

* Ganimėdas - labai gražus jaunikaitis, karaliaus Troso 
sūnus, kurį pamilęs Dzeusas pasiėmė į Olimpą ir padarė vyno 
pilstytoju. 

* Siela laikoma laimėjusia tris olimpines rungtis tuomet, 
kai tris kartus iš eilės (vienas kartas - tai vienas dangaus skliau- 
to apsisukimas, trunkantis tūkstantį metų) pasirenka kilniausią, 
t.y. filosofo, gyvenimą. 

4 Polemarchas - Kefalo sūnus, vyresnysis Lisijo brolis. 

* „Kažkuris iš valstybės vyrų“ - galbūt politikas ir orato- 
rius Archinas, kuris pasisakė prieš Atėnų pilietybės suteikimą 
iš Sicilijos kilusiam Lisijui. 

* „Saldusis Vingis“ - Nilo vingis, sutrumpindavęs kelią 
tarp Naukračio ir Memfio. Ši vieta buvusi ypač pavojinga lai- 
vams, taigi šis pavadinimas yra eufemizmas. 

*? Likurgas - legendinis Spartos valdovas ir įstatymų lei- 

dėjas (apie IX a. pr. Kr.). Solonas - Atėnų įstatymų leidėjas, 
vienas iš septynių išminčių (apie 640 - 560 m. pr. Kr.). Dari- 
jas - Persijos valdovas Darijas I (522-486 m. pr. Kr.), pradėjęs 
graikų-persų karą. 

5! Seirėnos minimos dvyliktojoje „Odisėjos“ giesmėje: sa- 
vo nuostabiu giedojimu jos sugundydavusios ir pražudydavu- 
sios jūreivius; idant išgirstų jų giesmes, pro jas praplaukdamas 
Odisėjas liepė savo draugams pririšti jį prie laivo stiebo, o jiems 
patiems vašku užkimšo ausis, kad šie Seirėnų negirdėtų ir lai- 
vas ramiai pro jas praplauktų. 

22 Mūzos - Dzeuso ir atminties deivės Mnėmosinės duk- 
terys. Jų buvo devynios, kiekviena valdė atskirą meno ar mokslo 
sritį, o jų vadovu laikytas Apolonas. Mūzos buvo poetų įkvė- 
pėjos, į jas būdavo kreipiamasi kiekvieno reikšmingesnio kūri- 
nio pradžioje, prašant užtarimo. Savo laisvalaikio užsiėmimus 
senovės graikai skirstydavo į „mūziškuosius“ (visi intelektua- 
lūs užsiėmimai, t.y. menai bei mokslai) ir „gimnastiškuosius“ 
(įvairios fizinių pratimų rūšys). Taigi Mūzos iš esmės valdė visą 
dvasinį, intelektualųjį gyvenimą. Savo prigimtimi Mūzos bu- 
vo nimfos (kai kurie tyrinėtojai, nurodydami į tai, kad Mūzos 
gyvenusios kalnuose - Helikone ar Olimpe, taip pat jų vardą 
siedami su lot. mons „kalnas“, aiškina jas kaip kalnų nimfas); 
taigi nimfolepsijos (ekstazės, kurią sukelia nimfos), kaip kūry- 
bos šaltinio, aiškinimas yra ypač svarbus kaip tik Mūzų atveju. 

?2 Mitą apie cikadas yra išgalvojęs pats Platonas. 

* Kiek modifikuoti Nestoro žodžiai Agamemnonui iš 
„Iliados“ antrosios giesmės (eil. 361-363). 

?? Įrodymai personifikuojami kaip gyvi liudytojai, kurie 
„išsikviečiami“ ir „tardomi“. 


* Palamėdas - Trojos karo dalyvis, pagarsėjęs tuo, kad 

demaskavo tariamą Odisėjo pamišimą; būdamas be galo gud- 
rus ir išradingas, jis išrado raides, skaitmenis, matus bei saikus, 
žaidimus kauleliais ir šaškėmis. 

%7 Gorgijas iš Leontinų (Sicilija) (485-380 m. pr. Kr.) - 
vienas garsiausių oratorių ir sofistų, vartojęs itin daug tropų ir 
figūrų, todėl jo stilius buvęs labai pompastiškas. 

?8 Trasimachas iš Chalkėdono (antroji V a. pr. Kr. pusė) 
- sofistas, Atėnuose dėstęs retoriką. Platono priešas. Trasima- 
chas garsėjo savo atviru cinizmu, atmetė religiją. 

5’ Teodoras iš Bizantijo - oratorius ir sofistas, Lisijo mo- 
kytojas. 

60 Elėjos Palamėdu vaizdingai vadinamas Zenonas iš Elė- 
jos (apie 490 - apie 430 m. pr. Kr.), Parmenido mokinys, vie- 
nas žymiausių Didžiosios Graikijos (Pietų Italija) filosofų, ypač 
pagarsėjęs savo aporijomis. 

6! Panas - Hermio sūnus, dievas ožio kojomis, miškų ir 
laukų valdovas, gyvulių kaimenių sergėtojas, vienas iš Dioni- 
so palydovų. Tikėta, kad Panas įvarydavęs baisią baimę, kuri 
dėl to ir vadinta „paniška baime“. 

62 Midas - legendinis Frygijos valdovas, gavęs asilo ausis 
už tai, kad muzikos varžybose nugalėtoju pripažino ne Apo- 
loną, kuris grojo kitara, o Paną, grojusį birbyne (vad. Pano 
fleita). Pateikiamą epitafiją, manoma, yra sukūręs Kleobulas 
iš Lindo arba Homėras. 

6 Parafrazuojama eilutė iš „Odisėjos“ (V-oji giesmė, 193 
eil.), kur Odisėjas žingsniuoja paskui nimfą Kalipsę „jos pė- 
domis“. 

6 Daidalas iš Bizantijo - tai Teodoras iš Bizantijo, šitaip 
vadinamas del išradingumo retorikos mene. 

65 Euėnas iš Paroso - elegijų kūrėjas, reiškęsis ir kaip sofistas. 

66 Teisijas iš Sirakūzų (V a. pr. Kr.) - oratorius, Gorgijo 
mokytojas. Laikomas antikinės retorikos, suvokiamos kaip ti- 
kimybėmis paremto „įtikinimo meno“, mažai tesusijusio su 
tiesa kaip tokia, kūrėju. 

€ Prodikas iš Koso (apie 470 m. pr. Kr. - V a. pr. Kr. 
pab.) - garsus sofistas ir kalbos tyrinėtojas, domėjęsis sinoni- 
mika. Savo kalbomis propagavo moralumą. 

68 Hipijas iš Ėlidės (g. apie 460 m. pr. Kr.) - garsus sofis- 
tas, pasižymėjęs fenomenalia atmintimi, plačiomis tiksliųjų 
mokslų žiniomis, muzikos ir gramatikos išmanymu ir didele 
tuštybe. Už savo pamokas ėmė labai didelius pinigus. 

© Polas iš Akraganto - sofistas, Gorgijo mokinys. 

” Likimnijas - sofistas, Polo iš Akraganto mokytojas, gar- 
sėjęs taip pat kalbos dalių tyrinėjimais. 

7! Protagoras iš Abdėrų (apie 480 - apie 410 m. pr. Kr.) 
- vienas garsiausių sofistų, pasižymėjęs kraštutiniu reliatyvizmu, 
už laisvamanybę išvytas iš Atėnų, o jo knygos šiame mieste 
sudegintos. Teigė, jog žmogus yra visų daiktų matas. 

"2 T. y. Trasimachas iš Chalkėdono. 

"3 Pašiepiamas, matyt, sofistas Antifontas; Adrastas - iš- 
mintimi garsėjęs legendinis Tebų karvedys. 

” Anaksagoras iš Klazomenų (apie 500-428 m. pr. Kr.) - 
žymus filosofas, Periklio draugas ir mokytojas. Pagarsėjo savo 
„daiktų sėklų“ teorija ir teiginiu „viskas viskame“. 

3 Hipokratas iš Koso (460-377 m. pr. Kr.) - žymiausias 
senovės Graikijos gydytojas, medicinos tėvas. 

"6 Galbūt tai nuoroda į Ezopo pasakėčias. Scholija teigia, 
esą vilkas, išvydęs piemenį valgant avies mėsą, pasakęs: „Kas 
atsitiktų, jei šitai būčiau padaręs aš...“ 

7” Nuoroda į Hesiodą („Darbai ir dienos“, 288-292 eil.). 

78 Naukratis - miestas Žemutiniame Egipte. 

"? Teutas, matyt, atitinka senovės egiptiečių išminties bei 
rašto dievą Totą. 

*0 Senovės egiptiečių dievas Amonas buvo garbinamas Tė- 
bų mieste (Aukštutiniame Egipte). Vaizduotas su avino galva. 

81 Adonio sodais buvo vadinami želmenys, kuriuos mirš- 
tančio ir prisikeliančio dievo Adonio garbei prieš pavasarį vyk- 
stančią jam skirtą šventę pasodindavo puoduose. Šie želmenys 
greitai nuvysdavo, todėl simbolizuoja visa, kas laikina. Tokiu 
pat nepatvariu dalyku laikoma tai, kas užrašoma ne į sielą, o 
ant vaško lentelės, t.y. užrašytas tekstas. 

82 Isokratas (436-338 m. pr. Kr.) - vienas žymiausių ora- 
torių ir moralinių savojo meto autoritetų. Įkūrė savąją retorikos 
mokyklą. Dėl silpno balso kalbų nesakydavo, o vien jas užra- 
šinėdavo. 


83 Šis posakis priklauso pitagorikams. 

Skaitymai ir datos 


Kasdienišku klausimu „Kur gi ir iš kur?“ Platonas susis- 
tabdo skaitytoją ir pradeda rutulioti vieną iš labiausiai trikdan- 
čių savo dialogų. Jaunas intelektualus Faidras išsiveda Sokratą 
už miesto, viliodamas mąstytoją „kalbų (A6yo1) vaišėmis“, ar 
tikriau žymaus kalbų rašytojo Lisijo prakalbos ritinėliu. Užkal- 
bintajam prieš akis skleidžiasi ne tik šis ritinėlis (Aóyog), bet ir 
viso dialogo ritinys, teksto kūnas, pajungiantis skaitytoją. (Iš 
antikinių atvaizdų nesunku suprasti, kad skaitomą ritinį reikia 
laikyti abiem rankom, beveik neįmanoma tuo pat metu daryti 
įrašus ar išrašus; skaitytoją sąlygiškai išvaduoja tik krikščionybę 
lydintis kodekso atradimas.) 

„Keistos sandaros ir keisto stiliaus“! tekstas dėmesio nesto- 
kojo niekada. Paskutinis aleksandrietis Platono komentatorius 
Olimpiodoras (VI a.) teigia, kad Platonas keturis kartus ke- 
turiuose dialoguose kalbėjęs dieviškai įkvėptas: Timajuje, Vals- 
tybėje, Teaitete ir Faidre (Olymp. Vita). Jei filosofijos istorikai 
šiandien turėtų sutarti dėl keturių penkių svarbiausių Platono 
kūrinių, „Faidras“ tarp jų tikrai vėl atsidurtų*. Tačiau sutari- 
mas baigiasi, kai tenka nurodyti, „apie ką“ šis tekstas. Nesunku 
pastebėti, kad dialoge dominuoja dvi temos: Adyog ir šgac. 
Tačiau atskleisti jų jungtį, neužmirštant kitų dialogo motyvų, 

! Plg. Thesleff H. Studies in Platonic chronology. - Helsinki: Societas 
Scientiarum Fennica, 1982. - P. 171. 


2 Šį konsensą mini Pieper J. Begeisterung und göttlicher Wahnsinn. Über 
den platonischen „Phaidros“. - München: Kösel-Verlag, 1962. - S. 11. 

ir yra didžiausia interpretatoriaus užduotis. Skiriasi jau senųjų 
aiškintojų nuomonės. Rankraščių paantraštės skelbia: „Faid- 
ras, arba Apie grožį, etinis“; „Faidras, arba Apie Erotą®. V a. 
neoplatonikas Hermijas Faidro komentaro‘ įžanginiame sky- 
riuje liudija vienus sakius, kad tai pokalbis „apie meilę“, kitus 
- „apie retoriką“, dar kitus - „apie gėrį arba „apie pirmučiausią 
(nEGTOv) grožį ; vienintelis iš jų įvardytas - Jamblichas - pokal- 
bio objektu laiko „visokeriopą grožį“. Jam pritaria ir pats Her- 
mijas. Sumišimas tęsiasi ir vėliau. „Ar tai, - klausia klasikinės 
Platono apžvalgos autorius, - kaip galėtų atrodyti, diskusija 
apie principus, kuriais ‘retorika’ (prozos stilius) galėtų būti pa- 
versta ‘mokslu’, ar jos tikrasis subjektas - Erotas? Ar Platonas 
labiausiai rūpinasi lytinės aistros naudojimu ir piktnaudojimu, 
ar Sokrato prakalbos šia tema tėra vien įtikinamosios iškalbos 
teisingo ir blogo vartojimo pavyzdžiai?“? Pastarųjų dešimtme- 
čių tyrėjai dialogo temą nusako taip, kad gali susidaryti įspūdis, 
jog prieš akis jie turėjo visiškai skirtingus tekstus. Pateiksiu tik 
vieną kitą pavyzdį. Werneris Jaegeris fundamentaliame graikų 
kultūros paradigmos tyrime „Paideia“ kategoriškai teigė: „Ir 
pirmoje, ir antroje [dialogo] dalyje svarstoma retorika. Jo skai- 
tytojams daugiausia painiavos sukelia nesugebėjimas įžvelgti 
šį ryšį *. Bene paskutinio mūsų laikų neoplatoniko Aleksejaus 
Losevo manymu, „pagrindinė Faidro užduotis - atskleisti am- 
žiną idėjų ir daiktų cirkuliaciją, kurioje aktyvūs ir daiktai, ir 

3 Žr. kritinį aparatą: Platonis Parmenides. Phedrus I Rec. Moreschini C. 
- Edizioni dell’ Ateneo, 1966. 

*Hermiae Alexandrini Zn Platonis Phedrum scholia | Ed. P. Couvreur. - 
Paris, 1901. 

‘Taylor A. E. Plato. The Man and His Work. - London, 1937. - P. 299. 


6 Jaeger W. Paidea. The Ideals of Greek Culture. - Vol. III - Oxford 
University Press, 1986. - P. 184. 

amžini jų provaizdžiai“". Autoritetingoji Martha Nussbaum 
tvirtina: „Tai dialogas apie beprotystę, arba mania“, ir: „Tai 
dialogas apie nuostabių kalbų rengimą“. Išsamios studijos 
autorius savo ruožtu pareiškia: šiame dialoge Platonas atlieka 
„kompetentingą filosofinės kompetencijos analizę”. 

Ne mažiau keblu rasti dialogo vietą Platono kūrybos vi- 
sumoje. Antikoje manyta, kad Faidras yra pirmas Platono 
veikalas (Diog. L. III 38), „ditirambiniu“ stiliumi atspindintis 
jaunystės poetinius mėginimus (Olymp. Vīta 3). Gaivus emo- 
cingumas ir stiliaus lyrizmas, Eroto išaukštinimas, regis, rėmė 
šią nuomonę, išsilaikiusią iki XIX a. Dar Schleiermacheris bei 
jo sekėjai Faidrą laikė „jaunatvišku“ bei „mitiniu“ ir suprato jį 
kaip visos Platono kūrybos įvadą. Vėlesni stiliaus ir turinio tyri- 
mai parodė, kad tai gana vėlyvas kūrinys. Entuziastiška kalba 
apie meilę, sielą ir jos nemarumą, antdangiškas sritis ir eidosus 
Faidrą jungia su Faidonu ir Puota, bet, antra vertus, jame įve- 
damas dialektinės diairezės (skirstymo) metodas pasirodo So- 
fiste, Politike, Filebe, o savijuda pagrįstas sielos nemirtingumo 
įrodymas svetimas Faidonui, bet vėl aptariamas Įstatymuose. 


"ILraToH. C06paHHe COUHHEHHH B UETBIPEX TOMAX. — T. 2. — M.: 
Mbic, 1993. - C. 455. Plg. dar: „Pagrindinis Faidro filosofinis-teorinis 
turinys - mokymas apie idėjos ir materijos abipusį persiskverbimą (vzaimo- 
proniknovenie), taip pat apie realią galimybę pažeisti tą vienybę ir įvairių jos 
tobulumo laipsnių buvimą“ (ten. par, p. 458). 

* Nussbaum M. The fragility of goodness. Luck and ethics in Greek trag- 
edy and philosophy. - Cambridge University Press,1986. -P. 203; 223. Matyt, 
Nussbaum formuluotėms pritartų ir Pieperis, nors jo intencijos ir tolesnė 
interpretacijos eiga skiriasi (plg. Pieper J. Dievo įkvėpia manija // Naujasis 
židinys, 1994, Nr. 12, p. 16-24). 

? Ferrari G. R. F. Listening to the Cicadas. A study of Plato's Phaedrus. - 
Cambridge University Press, 1987. - P. 35. 

Pagarba Mūzoms atiduotam gyvenimui ir poetiniam šėlui bei 
pati poetinė kalbėsena kontrastuoja su griežta poezijos kriti- 
ka Valstybėje. Tad dialogas, matyt, datuotinas po Valstybės, Puo- 
tos ir arti Teaiteto, parašyto netrukus po 369 m. Saugiausia da- 
ta būtų apie 365 m. Sudėtinga Faidro kompozicija, negali- 
mumas nurodyti vieną temą, savitas pasakojimas, kai tiesio- 
giniame pokalbyje gyvai pavaizduojama aplinka, siužeto ir 
samprotavimo nenuoseklumai nuo seno gundė priimti dialo- 
go „revizijos“ teoriją. Po 388 m. Platonas esą parašęs pirmą va- 
riantą, sudarytą iš trumpo Sokrato pasakojimo, kaip šis suti- 
kęs iš Lisijo grįžtantį Faidrą; pastarasis atpasakojęs Sokratui 
Lisijo kalbos turinį, Sokratas pasakęs savo pirmą kalbą, bet, 
įspėtas daimono, atšaukęs ją palinodija, kuri buvusi daug 
trumpesnė už dabartinę. Vėliau, apie 360 m., dialogas buvęs 
perdirbtas: jam suteikta draminė forma, išplėsta palinodija 
(įtrauktas sielos nemirtingumo įrodymas, tridalė sielos sanda- 
ra, metafizinės ir kosmologinės įžvalgos), pridėta diskusija apie 
dialektiką ir retoriką (galbūt atsižvelgiant į Aristotelio dėmesį 
retorikai). Vis dėlto dviejų redakcijų teorijos šalininkai pripa- 
Žįsta, kad tokia teorija yra tik spėjimas!!. Kad ir kaip būtų buvę, 
Platono veikalo interpretacijos ji nepalęngvina; dialogą turime 
skaityti remdamiesi prasmingumo prezumpcija, kaip visumą, 
kurios vidinės įtampos negali būti aiškinamos formaliai, suver- 
čiant kaltę spėjamam autoriaus nepajėgumui pasiekti patenki- 
namą teksto koherenciją. 


'9 Plg. Nussbaum M. Op. cit., p. 471, n. 5. 

!! Dviejų redakcijų teoriją plačiai dėsto ir įrodymus pateikia Thesleff 
H. Op. cit., p. 171-180; Illuuanun IO. /Įsa BapHaHTa I1ATOHOBCKOIO 
„Dezpa“ // Iliaron. Denp. — M.: THo3nc, 1989. — C. VIII-LXXIII. 

Ką regėjo cikados 


Žmogus, trokštantis Tikrosios Filosofijos, Faidro įžan- 
ginį pokalbį paliks antikinės literatūros istorikui!, o pastarasis 
nesigins: tai tikrai išskirtinės Antikos prozos pastraipos (jų 
analogija ar greičiau vėlyvas aidas galėtų būti nebent Minuci- 
jaus Felikso „Oktavijaus“ pradžia). Tačiau Platonas, apgauda- 
mas neatidų skaitytoją, pagrindines dialogo sąvokas, o drauge 
ir pagrindines įtampas suaudžia jau į teksto pradžią. Faidras - 
vienintelis dialogas, Sokratą vaizduojantis kitapus miesto sie- 
nos, gamtos prieglobstyje. Jis, audringai besižavintis vietovės 
vaizdais, kvapais ir garsais, jaunajam pakeleiviui panašus į 
„vedlio reikalingą kitatautį, o ne vietos gyventoją“. Miesto 
iškeitimas į gamtą turi simbolinę reikšmę. Neįprastoje aplin- 
koje, veikiamas anksčiau nepatirtų įspūdžių, Sokratas tampa 
kitoks, negu jį pažįsta įprastiniai draugai arba Apologijos ir 
Eutifrono skaitytojai: vietoj ironiško dialektiko pasirodo įkvėp- 
tas Mūzų tarnautojas". Tačiau dalykų padėtis gana dvipras- 
miška. Ar tikrai Platonas čia mums atskleidžia „kitą“ Sokratą? 
O gal greičiau persergsti mus nepasitikėti vien jaunuolio verti- 
nimu? Faidras, vadindamas Sokratą apylinkių nepažįstančiu 
keistuoliu (230c), užmiršta, kad ką tik pats, remdamasis vien 
išoriniu tinkamumu („užtakiai čia atrodo malonūs, švarūs ir 
perregimi, tinkami mergaitėms šalia jų žaisti“), klaidingai nuro- 
dė vietą, kur Borėjas pagrobė Atėnų karaliaus dukrą Oreitiją. 
Tuo tarpu Sokratas nurodo Faidro klaidą ir gana tiksliai nusa- 

12 Šiuo požiūriu būdingos Losevo pastabos jau cituorame komentare. 
5 Cornford F. M. Principium Sapientiae. The Origins of Greek philo- 


sophical Thought. - Cambridge, ar the University Press, 1952. - P. 66-67; 
dėl Eutifrono žr. p. 137-140. 

ko vietą, kur stovi aukuras Borėjui (229b). Išsamus ir vaizdus 
vietovės aptarimas, lyg ir panašus į svetimšalio kelionės užrašą, 
ne tik primena retorinę panegiriką - tai yra pastebėjęs jau Her- 
mijas, - bet turi ir sunkiau pamatomų ryšių. Ferrari bene pir- 
mas čia įžvelgė neabejotiną panašumą į hipokratinio traktato 
Orai, vandenys, vietovės įžangą. Joje patariama gydytojui, at- 
vykus į jam naują vietovę, pirmiausia ištirti vyraujančius vėjus 
(Sokratas: „vėjelis palaimingas ir mielas“), vandens („gaivus ir 
labai šaltas“), dirvos (gerai drėkinama), augmenijos (vešlus pla- 
tanas, avinėlio medis, žolė) pobūdį, ir pagaliau gyventojų (nim- 
fos, Achelojas, cikados) būdą. Tokiame kontekste nebe svetim- 
kūnė detalė atrodo ir pedantiškas vandens šaltumo tyrimas „pa- 
nardinant koją“!*. Sokratas greičiau parodijuoja profešionalo 
atliekamą nežinomos vietovės metodišką tyrimą, negu reiškia 
nuoširdų atvykėlio entuziazmą. Tad ir įkvėptas - „šėlstantis“ - 
Sokratas lieka ironiškas ir vikriai išvengiąs vienprasmių apibū- 
dinimų. Kurlink šiuo kartu kreipia sokratiškoji ironija? Jau vie- 
name iš pirmų rašinių, Apologijoje, Platonas filosofo teikiamą 
paideia atribojo ir nuo profesionalaus sofistų mokymo (20a- 
c), ir nuo Atėnų visuomenės (atstovaujamos pirmiausia poli- 
tikų) ugdymo projekto (24d-25c). Filosofas vienodai nutolęs 
nuo abiejų. Distancija tiek profesionalaus, tiek polinio ugdymo 
atžvilgiu kuriama visai tais pačiais ironiškais klausimais apie 
arklių auginimą. Sokrato byla Platonui parodė, jog filosofas 
negali tilpti į polio sandarą, nors drauge paradoksaliai be jo 
negali egzistuoti'?. Faidro ir Sokrato pokalbio fone šmėžuoja 


du profesionalai. Galima sakyti, jie kuria dialogo galimybės są- 


“4 Ferrari G. R. F. Op. cit., p. 16-17. 
'> Plarėliau tai aprariau pastabose kn.: Platonas. Sokrato apologija. Kri- 
tonas | Vertė A. Smetona. - V.: Aidai, 1995. - P. 70-75. 

lygas. Faidro pasivaikščiojimo priežastis - gydytojo Akumeno 
nurodymai; pokalbiui užuomazgą teikia retorius Lisijas. Abu 
šie asmenys, tikriau jų profesionalumas, Faidrui kelia besą- 
lygišką pagarbą ir paakina jį veikti. Tolesniame pokalbyje Sok- 
ratas sugretins medicinos ir iškalbos meną (270b), o čia jis tie- 
siogiai kuria ironišką retoriaus-gydytojo įvaizdį, kurio neper- 
pranta naivusis Faidras, bet kurį retrospektyviai, t.y. grįždamas 
į teksto pradžią, gali atpažinti skaitytojas. Tad Faidras, palikęs 
miesto profesionalų pasaulį, susitinka išties retą būtybę - nei 
profesionalą, nei megėją (ar, tiksliau sakant, profaną)'“. Sokratas 
čia negali būti priskirtas prie profesionalų, nes jo kalbėjimo ir 
elgesio neįmanoma sutapatinti su iš anksto nustatyta teorinių 
taisyklių ar praktinių veiksmų sistema, bet drauge jis veikia su 
profesionalo tikslumu ir orumu. Skaitytojui gali atrodyti, kad 
šiuo atveju filosofas (Sokratas) reiškiasi kaip profesionalo at- 
stovas. Tačiau Sokrato mėginimas varžytis su Lisiju jo primes- 
tomis sąlygomis atskleis esminį filosofo nepajėgumą imituoti 
profesionalą: tai baigiasi formalia Sokrato pergale ir vidiniu jo 
pralaimėjimu. Filosofo tapatumas išlaikomas liekant me7/žr mė- 
gėju, mei/ir profesionalu. Skaitytojas turi pakankamą pagrindą 
jaustis nepatenkintas. Profesionalai, be kurių skaitomasis teks- 
tas būtų neįmanomas, jame parodijuojami, ironizuojami, galų 
gale iškeičiami į keistą padarą, nesugriebiamą įprastų opozicijų 
gniaužtais. Jei pagrindiniu profesionalumo požymiu laikysime 
rašymą, tai šis dialogas be profesionalo bus neįmanomas dar 
pamatiškesne prasme: paties teksto rašytojas, tekstą įgalinantis 


1'6 Mintis apie filosofo (Sokrato) kaip neprofesionalo statusą priklauso 
Ferrari (Op. cit., p. 18). Dėl antikinio gydytojo kaip profesionalo (šnpio- 
vEYÓG, xE196vaE) supriešinimo su profanais (išioTNĘ, šnuoTN5) žr. Jaeger 
W. Op. cit, p. 11-12. 

ir drauge jam visiškai išoriškas, turi būti pripažintas profesio- 
nalu par excellence; jam geriausiai tinka demiurgo vardas. Dar 
prieš pradėdamas svarstyti rašymo bylą, Platonas yra įrašęs save 
kaip neregimą, tekste (bet ne tekstu) nepasirodančią priešybę 
nerašančiam Sokratui, be kurios nebūtų galima ne tik jo rašy- 
mo kritika, bet ir pats jo nerašymas. Tačiau skaitytojas žino, kad 
Platonas yra filosofas, kad pastarasis parašė šį dialogą, ir spren- 
džia, jog aukščiau išdėstytas samprotavimas negali patenkinti 
noro gauti atsakymą į klausimą: kas yra filosofas? 

Puotoje visų gyvų būtybių gyvensena apibūdinama kaip 
erotiškumo - stokos ir iš jos kylančio geismo - padarinys. Filo- 
sofas nėra išimtis. Atvirkščiai, tarp jo ir Eroto esama visiškos 
simetrijos (Symp. 204b). Ir jam būdinga pagrindinė stokos for- 
ma - troškimas amžinai turėti gēra (+5:4. 206a) bei iš to kylan- 
tis nemirtingumo siekis, pasireiškiantis gimdymu, „ta amži- 
nybės ir nemirtingumo dalimi, kuri teko mirtingiesiems“ (ibid. 
206e-207a). Faidro dialoge stokos-geismo (patenkinimo) struk- 
tūra pritaikyta filosofo egzistencijos savitumui išryškinti. Pla- 
tonas kiek netikėtai parodo, jog tai, kas visiems geistina, gali 
reprezentuoti pakaitas. Sokratas save apibūdina kaip Adyov 
ėguoTnc (228c), žodžių/kalbų/svarstymų/tekstų mydėtoją. 
Šitaip Aóyoç ir čgwç susiejami jau įžanginėje dialogo dalyje. 
Sokrato ir Faidro pokalbyje Adyoc įgauna įvairius geistino ob- 
jekto pavidalus: jis malšina alkį - pas Lisiją „nuo pat ankstaus 
ryto“ susirinkę gerbėjai daugybę laiko praleidžia vaišindamie- 
si „kalbomis“ (227b), tapęs Lisijo kalbos ritinėliu slypi po Faid- 
ro apsiaustu, arti kūno (erotinis atspalvis ypač išryškėja paly- 
ginus su Charmido 155cd), galų gale virsta pågpaxov - vaistu 
nuodu/kerėjimo priemone, keliančia nesuvaldomą ir visiškai 


neracionalų troškimą: „Kaip kad paskui save veda alkanus gy- 

vulius, mojuodami žalia šakele ar kokiu nors vaisiumi, taip ir 
tu, [Faidrai], tiesdamas man kalbų ritinėlius, atrodai gebėsiąs 
pervesti mane per visą Atiką“ (230d). Pirmąsyk šiame dialoge 
kalba, Adyoc, įgavusi ritinio-rašinio pavidalą, parodoma kaip 
dviprasmiškas, viliojantis ir pavojų keliantis dalykas. Skaity- 
tojas netiesiogiai perspėjamas, kad vyniojamas dialogo ritinys 
(ir skleidžiamas kodeksas?) sukels jam nuolat atsinaujinanų her- 
meneutinį geismą, ženklinantį nuotolį tarp interpretatoriaus 
pastangos perskverbti interpretavimo objektą ir paties objekto, 
erosą, besireiškiantį prasmės atradimo ir netekties, praregėjimo 
ir aptemimo įtampa, nes „interpretacija suponuoja supratimo 


stoką kaip savo pačios veikimo sąlygą“!?. 


Autoriai tr vardai 


Apmetęs pagrindinius dialogo motyvus, trijose kalbose 
Platonas pateikia erotikos fenomenologiją. Kiekvienoje kal- 
boje vaizduojama vis kita santykio su erotiškumu galimybė. At- 
rodytų, skaitantysis tose kalbose turėtų atrasti save ir išgyventi 
jų brėžiamą išgyvenimo dinamiką. Tačiau interpretatoriaus 
susitapatinimui su interpretuojamuoju objektu iškeliama ne- 
tiketa kliūtis. Į virtualųjį teksto pasaulį įvedamas papildomas 
irealumo elementas. Nė vienas iš trijų Aóyo1 neturi tikro, nea- 
bejotinai sau pačiam tapataus autoriaus: pirma kalba parašyta 
Lisijo, tačiau įsitikrovina tik skaitoma Faidro, o rašytinio teksto 


" Plg. Halperin D. Plato and the Erotics of Narrativity II Methods of 
Interpreting Plato and His Dialogues / Ed. by J. C. Klagge; N. D. Simrh. 
(Oxford Studies in Ancient Philosophy. Suppl. Vol. 1992). - Oxford: Cla- 
rendon Press, 1992. - P. 123; 120. 

tarpininkaujamas autoriaus artumas (nragóvtoç ôe xat Avoíov; 
228e) galų gale pasirodo neveiksmingas, nes rašytos kalbos 
„tėvas“ negali apginti savo „vaiko“. Baigiamieji kalbos žodžiai 
(234c) iškyla tik kaip tuščia pretenzija. Antros kalbos, pasaky- 
tos Sokrato, galop išsižada pats sakytojas ir priskiria ją šalimais 
prigulusiam Faidrui, Pitoklio sūnui, mirinusiškiui; trečioji, tu- 
rinti (tai nuostabiausia) išreikšti „tikrąją“ Sokrato mintį, atiduo- 
dama seniai mirusiam Stėsichorui, Eufėmo sūnui, himeriečiui 
(244a). Tiek Faidras, tiek Stėsichoras įvardijami neįprastai iš- 
samiai, tad skaitytojui aišku, jog norima pabrėžti etimologinę 
vardų reikšmę!?; šitaip ir abiejų naujai nurodytų autorių vardai, 
atgaudami pirmapradę prasmę, palieka savo savininkus ir iš 
individualumo bei tapatumo ženklų virsta neidentifikuojamais 
slapyvardžiais. Jacgues Derrida, analizuodamas šį dialogą, 
brėžia perskyrą tarp gyvo ir rašytinio Aóyoç nurodydamas, kad 
gyvasis, sakytinis Aóyoç gyvena savo tėvo akivaizdoje, pripažin- 
damas savo skolą jam ir drausdamas sau patricidines mintis; 
tai priklausoma egzistencija, atsakomybę už Adyoc padarinius 
ir poveikį perkelianti jo autoriui; tuo tarpu rašytinis Xóyoç tu- 
ri našlaičio statusą, jam neteikia tikrumo jokia išorės pagalba 
ar parama; troškimą rašyti Derrida apibūdina kaip našlaitystės 
troškimą, o užrašymo momentu Adyoc vargu ar lieka sūnumi 
apskritai, nes jau nebepažįsta savo kilmės". Regis, šis Derrida 

1'8 Del to sutaria visi svarbesni komentatoriai; Faidras reiškia „giedrasis“, 
Muėdivovotoc nurodo tikrą Faidro dėmo vardą, tačiau turi stiprias erotines 
konotacijas graikų mitologijoje, Stėsichoras - choro pasirodymo vadovas, 
Eufėmas - pagarbiakalbis, iuegoc - geismas, troškimas. Šie vardai nėra tiesio- 
giai susieti su kalbų turiniu. 

19 Derrida J. Le Dissemination. - Paris: Editions de Seuil, 1972. Čia naudo- 


juosi anglišku vertimu (Dissemination / Tr. B. Johnson. - The University of 


Chicago Press, 1981, p. 77). 

samprotavimas (čia neliesiu psichoanalitinio interpretacijos 
atžvilgio) neprievartauja dialogo intencijų, vis dėlto, žvelgiant iš 
antrosios dialogo dalies (ypač 275) į pirmąją, interpretatoriui 
nelauktai „našlaitystės“ metafora turėtų būti išplėsta ir kitoms 
dviem kalboms. Ir jos nebetenka kilmės, ištakų - ir, likusios 
betėvės, ieško prie ko glaustųsi, tačiau jų patėviai virsta (ar, tik- 
riau, paaiškėja esą) pamėnai. Tad Adyog yra našlaitis ne dėl to, 
kad neperteikia sakytojo ar rašytojo nuomonės, ir ne dėl to, kad 
yra užrašytas. Greičiau Platonas daro užuominą, kad natūraliai 
besiperšanti ir vėliau plėtosima tevo-sžnaus/autoriaus-teksto 
analogija nėra nei tokia natūrali, nei vienintelė. Autoriaus san- 
tykis su jo veikalu nėra vienpusio dominavimo santykis, nes 
teksto prasme nėra jam besąlygiškai pavaldi. Negana to, Adyog, 
kaip trokštamas ir pavojingas objektas, sulygina autorių ir skai- 
tytoją: autorius nebeturi privilegijuotos padėties skaitytojo at- 
žvilgiu, pats paklūsta „supratimo stokos“ keliamam hermeneu- 
tiniam geismui, o drauge atsiveria pavojui suklysti. 


Lisijo påguaxov 


Po šių įžanginių pastabų galime pereiti prie dialogo pir- 
mos dalies - Lisijo ir Sokrato kalbų. Rašytiniam registrui atsto- 
vaujančios Lisijo kalbos (230e-234c) turinį Faidras gana tiks- 
liai perteikia viena fraze: „įsiteikti reikią labiau nemylinčiam, 
negu mylinčiam“ (227c). Iš esmės tai pagiriamasis žodis ne- 
įsimylėjusiam mylėtojui (ėgaoTc). Lisijo kalboje pirmiausia 
į akis krenta dėstymo dirbtinumas ir paviršutiniškumas. Anot 
Hackfortho komentaro, tai „nykus retorikos pavyzdys“; kalbos 


kompozicija lėkšta, monotoniška, pasikartojanti; tai kompo- 

zicija, kurioje „negalima išskirti beveik jokio ar visai jokio pla- 
no, o argumentai pridaigstyti ar sulipdyti vienas prie kito [...] 
mechaninėmis jungimo formulėmis“. Tariamai paradoksa- 
li samprotavimo mintis gali būti išsakyta labai paprastai. Tai, 
kaip lakoniškai sako Tayloras, raginimas įvertinti „naudin- 
gumą" šiurkščiausia žodžio prasme '*!. Vis dėlto Lisijo kūrinys 
neturėtų būti suprantamas vien kaip atvira utilitarizmo apo- 
logija. Jis siekia toliau. Antikinė tradicija šią kalbą, nors ir nuk- 
reiptą prieš meilės aistrą, vieningai priskiria ¿g@tıxoí, t.y. 
meilės kalbų žanrui, o patį jos autorių (čia nesvarbu, ar tai 
‘istorinio’ Lisijo veikalas) tenka laikyti žanro pradininku”. 
Kalba pagrįsta numanomu vertybių konfliktu tarp, viena ver- 
tus, O.C, Ir, antra vertus, pedvnotę bei deer. Įsimylėjimas 
esąs savotiška liga, sudrumsčianti mąstymo galią (231c) ir ne- 
leidžianti atsiskleisti dorybei (234b). Asmenų ryšys tampąs 
priklausomas nuo aklo ir savo esme atsitiktinio jausmo. Įsimy- 
lėjelis palankus mylimajam tol, kol trunka geismas (ėm0vnia). 
Jam praėjus, mylimasis nebegali ateityje tikėtis palankumo ar 
įsipareigojimo. Tuo tarpu „neįsimylėję, būdami stipresni patys 
už save, vietoj žmogiškos šlovės pasirinks tai, kas geriausia 
(232a). Tik šis vertybinio pasirinkimo kontekstas grindžia kal- 
bos personažo utilitarizmą. Jo pasiūlymo esme - būdas pasiek- 
ti pageidautino erotinių santykių efekto be blogų padarinių, 


20 Hackforth R. Plato's Phaedrus. - Cambridge: University Press, 1952. - 
P. 31. 

I ‘Utility’ in the most sordid sense of the word - Taylor A. E. Op. cit., 
p. 302; šį apibūdinimą pritariamai cituoja ir Pieper J. Op. cit., S. 44. 

22 Senųjų autorių, minėjusių šią kalbą tarp Adyo1 żg@nxoí, išvardijimą 
žr. Jebb R. C. The Attic Orators from Antiphon to Isaeos. - Vol. I. - New 
York, 1962. - P. 309-310, n. 3. 

kylančių dėl to, kad mylėtojas yra įsimylėjęs. Iš Lisijo kalbos 
aiškėja, kad meilės pasekmės - draugystė ir lytinis malonumas 
- gali ir turi būti pasiekiami be pačios meilės. Tad kalboje 
siūlomas „programinis jusliškumo atribojimas nuo sielišku- 
mo“? turėtų įgalinti naują, racionaliu numatymu grindžiamą 
asmenų santykių modelį. Lisijo sutaisytas págpaxov turi ap- 
saugoti nuo meilės ligos, palenkdamas gyvenimą autarkiškam 
pedvnoL sprendimui. Sokrato reakcija į šį „vaistą“ atrodo pa- 
radoksinė: Lisijo kalba, užuot paakinusi apsispręsti už racio- 
nalumą, suvokiama kaip „daimoniška“ bei „pritrenkianti“ ir 
net įstumianti į „bakchavimą“ (234d). Tačiau šie apibūdini- 
mai yra ironiški ir iš tikro nurodo ne Sokrato, o Faidro būseną: 
„Šitai aš patyriau per tave, Faidrai, į tave žvelgdamas, nes man 
atrodė, jog tu skaitydamas džiūgavai tarpu žodžių“ (:5:4). Tokį 
entuziastišką Faidro nusiteikimą verta palyginti su „Puotos“ 
dialogo (jis laikomas parašytu anksčiau negu dabar skaitomas 
tekstas) duomenimis. „Puotos“ pokalbio temą - girti Erotą - 
Eriksimachas pasiūlo remdamasis Faidro mintimi, kad „tinka- 
ma giesme pagerbti Erotą dar niekas iki šiol nedrįso“ (Symp. 
177c; vert. M. Račkauskas). Faidras pagiriamąją kalbą Erotui 
sako pats pirmas. Negana to, joje nuskamba mintis, visiškai 
priešinga Lisijo kalbos pagrindinei minčiai: „[Erotas] mums 
yra - teigia Faidras - didžiausiųjų gėrybių šaltinis. Bent nežinau 
didesnės gėrybės jaunuoliui, kaip būti įsimylėjusiam, o įsimy- 
lėjėliui nėra didesnės laimės kaip būti mylimam“ (:6:d. 179c). 
Tokia tiksliai brėžiama opozicija neleidžia tarti, jog Platonas 
galėtų dėtis nežinąs, kad kito dialogo ritinyjė gyvuoja kitoniš- 
kas Faidras. Priimtinai paaiškinti jaunojo Sokrato bičiulio 


> Pieper J. Op. cit., S. 44. Pasak Pieperio, tai tikroji kalbos tema. 

permainą galima tik taip: Lisijo kalba jį pakerėjo būtent „žo- 
džių parinkimu“ (234c), todėl jos turinys liko lyg ir nesvar- 
bus. Faidrui šiuo atveju rūpi ne kas, bet kaip sakoma“. Tradi- 
ciškai komentatoriai tvirtina, kad Lisijas šia kalba norėjęs 
suvedžioti jaunuolį ir kad oratorius tapatinasi su „neįsimy- 
lėjeliu“, o Faidras esąs berniukas, į kurį kreipiamasi”. Tačiau 
niekas tekste neskatina manyti būtent taip. Žinoma, kalbos 
autorius iš tiesų pretenduoja į ėguoTr 6 vietą, tačiau tik kalbos 
ritinio tarpininkaujamas. Žavėdamas savo Adyos ir taip išveng- 
damas klausytojo klausimo apie tiesą, kalbėtojas atkartoja 
„neįsimylėjėlio“ poziciją. Rašytojo/skaitytojo santykis atkartoja 
suvedžiotojo/geismo objekto santykį. Tokia ryškėjanti paralelė 
Lisijo kalbai suteikia dar vieną prasmės lygį ir leidžia ją suprasti 
„kaip savo pačios alegoriją'**. Kaip neįsimylėjęs suvedžiotojas 
siekia tik meilės padarinių, bet ne pačios meilės, taip oratorius 
pretenduoja pasiekti geidautinus tiesos padarinius, o ne pačią 
tiesą. Suvedžiojimas visada paremtas simuliacija, todėl jis tiesai 
iš esmės svetimas. Siūlomasis savitvardos ir proto pasirinkimas, 
turintis pateisinti kalbos turinį, tėra tokia simuliacija, skirta 
skaitytojui suvedžioti. Tačiau to negana. Tikroji suvedžiojimo 
priemonė, pūguaxov paveikumo versmė, yra grožio simu- 
liacija, kalbos tiesą, jos kas, palenkianti kalbos kaip. Tolimas, 
neregimas ir skaitytojo neregintis rašytojas siekia skaitytojo pri- 
pažinimo - skaitymo. Jis tikisi patraukti skaitytoją ir jam do- 


minuoti. Tai atrodo įmanoma kaip tik dėl nusišalinimo nuo 


” Pieper J. Op. cit. 50-51; Stoeber M. Phaedrus of the Phaedrus’: The 
Impassioned Soul // Philosophy and Retoric, vol. 25. No. 3, 1992, p. 275. 

235 Nussbaum M. Op. cit., p. 471, n. 10. 

26Svenbro J. Storia della lettura nella Grecia antica. - Roma: Lateza, 1991. 
- P. 206. 

tiesos: skaitytojas tekstą skaito ir stengiasi įsiminti ne dėl juo 
išsakomos tiesos, bet dėl paties teksto. Tačiau tekstas nėra me- 
diumas, užmezgantis jam „anapus“ esančių skaitytojo ir rašytojo 
ryšį. Skaitymas ir vieną, ir kitą pasmerkia atskirtumui, o teks- 
tas lieka galingesnis už juos abu, nes be jo nebūtų nei rašytojo, 
nei skaitytojo. Rašytojo geismas lieka nepasotintas: skaitytoją 
iš tikro pagauna ir valdo slėpininga būt(in)ybė, įrašyta pačiame 
tekste. Ją jis ir laiko Autoriumi. 


Pagunda 


Išklausęs Lisijo kalbos, Sokratas pasiduoda profesionalo 
pagundai įvertinti kito profesionalo darbą. „Man net pasirodė, 
Faidrai, [...] kad Lisijas tą patį dalyką pakartojo dukart ir tris- 
kart, tarsi neįstengdamas daug ką pasakyti apie tą patį...“ (235a) 
- negailestingai apibendrina Sokratas, ir taip pačiam sau neti- 
ketai pakeičia situaciją. Tik ką jis išprašė Adyog iš Faidro, dabar 
viskas virsta aukštyn kojom. Faidras persekioja Sokratą, reika- 
laudamas kalbos iš jo: „Dabar mes vienu du dykoje vietoje, aš 
stipresnis ir jaunesnis, tad iš viso to suvok, ką tau sakau ir jokiu 
būdu netrokšk kalbėti labiau jėga priverstas, negu savo noru“ 
(236d). Sokratas junta padėties dviprasmiškumą, tačiau pagun- 
da per stipri: „kaip įstengčiau susiturėti nuo šitokios puotos?“ 
(236e). 

Sokrato kalbos sąranga kontrastuoja su ankstesnės kal- 
bos sujauktumu. Įžangoje (237c-238c) apibrėžiamas kalbos 
dalykas - meilė; pirmoje dalyje (238e-240a) kalbantysis at- 
skleidžia mylinčiojo daromą žalą mylimojo protui, kūnui ir 
turtui, o antroje aprašomi mylimojo jausmai, (2) kol mylinčio- 

jo aistra tęsiasi, (5 ) kai ji paliauja. Ir šios kalbos veikėjas iš 
esmės skiriasi nuo Lisijo personažo. Jis myli tą, į kurį kreipia- 
si, tačiau siekdamas mylimojo palankumo slepia savo jausmus. 
Kalbetojo ir kalbos racionalumas čia iš tiesų yra apsimestinis 
šėlo apimtojo racionalumas”. Lisijo subjektas nerodo jokios 
empatijos berniuko jausmams, Sokrato - atvirkščiai: aistringai 
trokšdamas mylimojo, jis gali pažvelgti į dalykų padėtį myli- 
mojo žvilgsniu ir suvokti nemalonumus, kurie kyla dėl jos. Ne- 
gana to, Sokrato kalbą grindžia kiek pridengta malonumo 
ir gėrio opozicija. Groteskiškai aptardamas bendravimą su sen- 
stelėjusiu mylėtoju, Sokrato subjektas pateikia savo paties ka- 
rikatūrą ir atsigręžia prieš kiekvieną malonumą, kurio trokšta. 
Jo samprotavimus galima suprasti kaip nukreiptus prieš save 
patį, kaip „savęs nekentimo kalbą'?*. Vėlesnis, antroje Sokra- 
to kalboje pateiktas, sielos kaip dvikinkės, valdomos vadelio- 
tojo, įvaizdis nušviečia abiejų kalbų santykį. Lisijas kalba 
juodojo žirgo balsu, Sokratas - baltojo. Drauge ir vienas, ir ki- 
tas pretenduoja kalbą vežėjo - proto - balsu, kuris galės iš tikro 
prabilti tik harmonizavęs visus sielos balsus. Tad ši Sokrato 
kalba savotiškai radikalesnė negu Lisijo:cogpgo000vn vardan ji 
mėgina paneigti patį aistros gyvenimą. Neveltui Platonas Faid- 
re, kitaip negu Pwotoje, nevaizduoja asmenų, apimtų atviros 
erotinės aistros. Abu veikėjai „priversti sakyti kalbas, kuriose 
save pateikia kaip hipotetinių pasijų subjektus, ir varžytis vie- 
nas su kitu retorinių šo06 simuliacijų komponavimu ?. Tačiau 
patys kalbų sumanytojai valdomi aistros logosui, kuri vėliau 
atsiskleidžia kaip aistra rašytiniam tekstui. Vis dėlto reikalas 


” Taylor. Op. cit., p. 303. 
2 Ferrari. Op. cit., p. 98. 
” Halperin. Op. cit., p. 124. 

daug keblesnis. ĮprastaAdyocg apibūdinti kaip 0006 priešpriešą. 
Tuo tarpu Sokratas savo kalbą (Aoyoc) iš tiesų apibūdina kaip 
„mitą“ (10006) (237a). Ši kalba išoriškai neturi jokių mums 
įprastų mitiškumo požymių, todėl vertėjai pasirenka kitą, ne- 
specifinę, žodžio pĎðoç reikšmę ir verčia jį paprasčiausiai - 
„pasakojimas“??. Galima būtų su tuo sutikti, tačiau pats Sokra- 
tas mano kitaip. Daimono nurodymas ir sielos praregėjimas 
išgąsdina kalbėtoją: ką tik pasakyta kalba yra šventvagiška. Ją 
reikia išpirkti apsivalymu. Bet tai ypatinga šventvagystė, ir jai 
reikia ypatingos apsivalymo apeigos: „Man, o drauge, būtina 
apsivalyti. Juk tiems, kas prasikalsta pasakodami mitus, yra 
skirta senovinė apsivalymo apeiga [...]: anksčiau, nei ką nors 
patirsiu už Eroto apšmeižimą, pamėginsiu jam atsipirkti pali- 
nodija“ (243a-b). Sokrato kalba priskirtina prie mitų dėl to, 
kad susijusi su dieviškais dalykais: Erotas yra dievybė, nors jo 
dieviškumas ir būtų nutylėtas. 


Apsivalymas 


Graikų veiksmažodis óo, su kuriuo siejamas žodis „mi- 
tas“, reiškia „mano burna užčiaupta“, „mano akys užmerktos“. 
Tai kasdienių situacijų reikšmė. Ypatingose, „žymėtose“, situa- 
cijose (pvz., įšventinimo į slėpinius, tapimo púoTtng) šis žodis 
įgauna atvirkščią reikšmę: „aš kalbu ypatingu būdu“, „aš regiu 
ypatingu būdu“. 

Pirmoji Sokrato kalba rėmėsi būtent kasdienio gyvenimo, 
sveiko proto (o0-pEooVvN) pozicija. Eroto dievystei akys čia 


Plg. Giovanni Reale vertimą (Platone. Fedro. - Milano: Rusconi Libri, 
1993) ir pastabą ad locum (n. 54, p. 178). 

užvertos ir lūpos jos neišsako. Tik entuziazmas, be regimos prie- 
žasties apimąs kalbėtoją (pvz., 238 c-d), yra nuoroda į kalbos 
objekto tikrąją, nors ir ignoruojamą prigimtį. Ką tik pasakytą 
kalbą pavadindamas mitu, Sokratas įsipainioja į kebeknę: kaip 
profesionalus retoriaus kūrinys ji negali būti kilusi iš pakitusios 
sąmonės būsenos, jos åọxń yra tà dvayxaia - „kas privalu“, 
neišvengiama (236a), šiuo atveju - konvencinės moralės „būti- 
nas“ principas, „kad tai, kas racionalu, visada girtina, o kas ne- 
racionalu - peiktina“?!. Antra vertus, kalbos protagonistas, gin- 
damas minėtą commonplace, jau yra pasidavęs dieviškajam šė- 
lui ir kaip toks gali būti laikomas mito veikėju, nebepavaldžiu 
sveiko proto konvencijai. 

Filosofo bandymas pateikti mitą, kuriame A6yog būtų at- 
skirtas nuo šooc, pasirodo esąs grėsmingas. Šis bandymas at- 
skleidžia filosofo „silpnumą“, palyginti su profesionalu. Jis yra 
įsipareigojęs paties mąstymo vaisiui, jo kas, todėl negali be ato- 
dairos siekti efektyvumo. Filosofija neturi būti tapatinama su 
techninių gudrybių komplektu, o filosofinio mąstymo užduo- 
tis - su gyvenimo „pagal protą“ apologetika. Todėl tai, kas gali 
būti leista grynajam profesionalui, retoriui, neleidžiama filo- 
sofui. Lisijas gali gausinti savo Aoyo1 be galo, įrodinėti viena 
kitai prieštaraujančias tezes, tačiau del to jis niekada nebus iš- 
tiktas susiteršimo, tolygaus religiniam netyrumui, patirties, nes 
jis niekada neseka mito. 

Šia prasme kalbos, prieštaraujančios kitai, ankstesnei, 
pasakymas negali būti prilygintas palinodijai, kuri atskleidžia 
žmogaus mąstyme nepanaikinamą iracionalumo momentą, 
trūkio tašką, pasireiškiantį ir kaip diskurso netolydumas. Šis ne- 


3! Hackforth. Op. cit., p. 36. 


136 


Baigiamasis žodis 


tolydumas yra paradoksali savirefleksijos sąlyga, įgalinanti fi- 
losofinį mąstymą kaip tokį”. Drauge filosofo (neprofesionalo) 
palinodija (filosofo) profesionalo rašinyje sukelia ne tik diskur- 
so trūkius, bet ir pačios rašybos eroziją, skaitytoją verčiančią 
ieškoti atramos pokalbio erotikoje. 


? Plg. pastabas str. Kardelis N. Išdrįses aprėpti visybę II Platonas. Tima- 
jas. Kritijas. - Vilnius: Aidai, 1995, p. 44-45. 

Rodyklėje pateikiami iš esmės visi tekste sutinkami tikri- 
niai vardai, taip pat svarbesniosios sąvokos, terminai, kiti įdo- 
mesni žodžiai. Stiliaus sumetimais kai kurie graikiški žodžiai 
verčiami įvairiais lietuviškais sinonimais, tad pastarieji taip pat 
nurodomi rodyklėje - greta abėcėlės tvarka pateikto pagrindi- 
nio atitikmens. Graikiškos vardų ir sąvokų formos transliteruo- 


tos lotyniškais rašmenimis. 


Achelojas (Achelõos) - 230 b; 
263 d 

Adonio sodai (Adonidos kēpoi) 
- 276 b 

Adrastas (Adrastos) - 269 a 

Adrastėja (Adrasteia) - 248 c 

Afroditė (Apbroditė) - 242 d; 
265 b 

Agra (Agra)- 229 c 

Akumenas (Akoumenos) - 227 
a; 268 a; 269 a 

ambrozija (ambrosia) - 247 e 

Amonas (Ammūn) - 274 d; 
275 c 

amžinai judantis; tai, kas am- 
žinai juda (zeikinėton) - 
245 c 

Anakreontas (Anakreūn) - 
235 c 

Anaksagoras (Anaxagoras) 

apibendrinimas, susiejimas 
(synagūgė) - 266 b 

Apolonas (Apollon) - 253 b 

Arėjas (Arės)- 252 c 

Arėjo kalva (Areios pagos) - 
229 c 

Asklėpiadai (Asklžpiadai) - 
270 c 

atbaigtas, taurus, tobulas (te- 
leos) - 244 d; 246 b; 249 c; 
269 d-e; 278 a 

atsiradimas, rastis, užgimimas 
(genesis) - 245 e; 247 d; 
248 d; 252 d 

bakchantės (bakchai) - 253 a 

blogas, ydingas, nedoras (ka- 
kos)- 233 d; 234 b; 239 a; 
240 a; 242 e; 246 e; 250 c; 
253 d; 254 b; 255 b; 


260 c; 277 e 

blogis, yda (kakia) - 248 c; 
253 d; 256b 

Borėjas (Boreas) - 229 b-d 

būtis (to on) - 249 c 

būtybės, esiniai, esybės (ta on- 
ta)- 248 a-b; 263 d; 273 e 

Chimaira (Chimaira) - 229 d 

daimonas (daimon) - 240 a; 
246 e; 274 c 

dangus (ouranos) - 246 e 

Darijas (Dareios) - 258 c 

Delfai (Delphoi) - 235 d; 
244 b 

dialektika, dialektikos menas 
(dialektikė technė) - 276 e 

dialektikas (dialektikos) - 
266 c 

dievas (theos) - 236 d; 238 d; 
241 c; 242 d-e; 248 a-c; 
249 c; 250 b; 251 a; 259 
b; 262 d; 265 b; 266 b; 
273 e; 278 d; 279 b 

dieviškas (theios) - 230 a; 234 
d; 238 c; 245 c; 247 a; 259 
d; 266 b. 

Dionisas (Dionysos) - 265 b 

Dodonė (Dėdonė) - 244 b; 
275b 

dorybe (aretė)- 232 d; 234 b; 

253 d; 256 b-e; 270 b 

Dzeusas (Zeus) - 229 c; 234 
e; 243 d; 246 e; 250 b; 252 
c-e; 253 a-b; 255 c; 261 b- 
c; 263 d; 275 b 

Egiptas (Aigyptos) - 274 c-e; 
275 b 

Epikratas (Epikratēs) - 227 b 

Erato (Erat) - 259 d 

Eriksimachas (Eryximachos) - 
268 a 

Erotas (Erös) - 242 d-e; 243 
b-d; 252 b-c; 257 a-b; 263 
c-d; 265 a-c 

esmė (ousia) - 237 c; 245 e; 
270e 

Euėnas (Euėnos) - 267 a 

Eufėmas (Eupbėmos) - 244 a 

Euripidas (Euripidės) - 268 c 

Faidras (Phaidros) - passim 

Farmakėja (Pharmaketa) - 
229 c 

Ganimėdas (Ganymėdės) - 
255 c 

ganykla (leimėn) - 248 b 

geidulys, geismas (epithymia) 
- 231 a; 232 b-e; 234 a; 
237 d; 238 a-e; 240 a; 258 
c; 264 a 

giesmė (dē) - 245 a 

gyva būtybė, gyvūnas (z00n) - 
230 a; 246 b-c; 249 e; 260 
b; 264 b-c 

gyvastis (zõē) - 245 c 

Gorgijas (Gorgias) - 261 c; 
267 a 

Gorgonos (Gorgones) - 299 d 

gražus, puikus; gražuolis (ka- 
los) - 227 c; 230 b; 235 c; 
238 a; 245 b; 247 b; 249 
e; 251 d; 254 e; 255 c; 260 
a; 265 c; 266 d; 267c; 274 
a; 276 c; 279 b 

grožis (kallos) - 238 c; 249 d 

Helena (Helenė)- 243 a 

Hermis (Hermės) - 263 d 

Hestija (Hestia) - 247 a 

Hėra (Hėra)- 230 b; 253 b 

Hėrodikas (Hėrodikos)- 227 d 

Hipijas (Hippias) - 267 b 

hipokentaurai (Hippokentau- 
roi) - 229 d 

Hipokratas (H/ppokratės) - 
270 c 

Homeras (Homėros) - 243 a; 
278 c 

Ibikas (/bykos) - 242 c 

idėja, pavidalas; rūšis (idea) - 
237 d; 238 a; 246 a; 251 
a; 253 b; 265 d; 273 e 

Ilijonas (lios) - 261 b 

Ilisas lisos) - 223 a-b 

įrodymai (tekmėria) - 233 c; 
266 e 

Isokratas (/sokratės) - 278 e; 
279 b 

išminčius (sophos) - 278 d 

išminties meilė, filosofija (p%:- 
losophia) - 239 b; 249 a; 
256a; 257 b; 259 d; 279 b 

išminties myletojas, filosofas 
(philosophos) - 248 d; 249 
c; 257 b; 278 d. 

įžūlumas (hybris) - 238 a; 250 
e; 253 e; 254 e 

kalba, samprotavimas, svars- 
tymas; įrodymas, paaiški- 
nimas, pagrindimas; žodis 
(logos) - 227 b-d; 228 a-c; 
229 d; 231 c; 235 b. e; 236 
d-e; 237 a. e; 244 a; 246 c; 
249 d; 252 b; 253 d; 254 
d; 255 b; 256 a; 263 d-e; 
269 c; 273 a. d; 276 a. c; 
279 a 

Kaliopė (Kalliopė) - 259 d 

Ketalas (Kepbalos) - 227 a; 
263 d 

Kipselidai (Kypselidai)- 236 b 

kūnas (s9ma) - 232 e; 238 c; 


239 c-d; 241 c; 245 e; 246 
c-d; 248d; 250 c-d; 251 
a; 256 d; 258 e; 264 c 

kūrėjas, poetas (pozėtės) - 234 
e; 236 d; 245 a; 247 c; 258 
b. d; 278 e 

laimingas(is) (ewdaimėn) - 
247 a; 250 b-c 

ligūrai (Ligyes) - 237 a 

Likimnijas (Likymnios) - 
267 c 

Likurgas (Lykourgos) - 258 c 

Lisijas (Lysias) - 227 a-c; 228 
a-d; 235 a-e; 236 b; 242 e; 
243 d; 257 b-c; 258 c-d; 
262 c-e; 263 d; 269 d; 272 
c; 277 a-d; 278 b-c; 279 
a-b 

logografas (logographos) - 257 
c; 258 c 

Megarai ((ta)Megara) - 227 d 

meilė (ers) - 231 a; 233 b-c; 
234 c; 239 c; 241 a; 245 
b; 250 d; 253 c; 256 c. e; 
263 c-d; 265 a-b 

menas, meistriškumas; išra- 
dingumas (technė)- 244 c; 
245 a; 257 a; 260 d-e; 262 
b. d; 263 b; 262 d; 266 c- 
d; 268 a. c; 275 c; 276 b. 

e; 277 b-c 

Midas (Midas) - 264 c-d 

mylėtojas (erastės) - 241 b-d,; 
244 a; 249 e; 253 d; 254 
e; 255 c. e; 256 a. e; 257 
b; 262 e; 264 a; 266 b 

Morichas (Morychos) - 227 b 

Mūzos (Mousai)- 237 a; 245 
a; 259 b-d; 262 d; 265 b 

Naukratis (Naukratis)- 274 c 

negabus, prasčiokas, privatus 
asmuo (idiotės) - 228 a; 
236 d; 258 d 

nektaras (nektar)- 247 e 

nemirtingas, - a (athanatos) - 
245 c; 246 a-c; 247 b; 252 
c; 258 c; 277 a 

nepažymėtas (asēmantos) - 
250 c 

Nestoras (Nestor) - 261 b-c 

nesuterštas, švarus, tyras (ka- 
tharos) - 229 b; 239 c; 
250 c 

nimfos (Nymphai) - 230 b; 
241 c; 263 d; 278 b 

nimfų pagautas (nympholēp- 
tos) - 238 d 

nuomonė, (ne)šlovė, (geras ar 
blogas) išgarsėjimas (doxa) 
- 232 a; 237 d-e; 238 b; 

251 a; 253 d; 257 d; 260 
c; 262 c; 275 a. d 
Odisėjas (Odysseus) - 261 bc 
ojonistika, ojonojistika (pra- 
našavimas blaivioje būse- 
noje iš ženklų - paukščių 
skrydžio ir pan.) (oionoisti- 
kė, oiūnistikė technė) - 244 
c-d 
Olimpija (Olympia) - 236 b 
oratorius (rbėtor) - 258 b; 
260 a; 269 d 
Oreitija (Oreitbyia) - 229 d 
(pa)išdykavimas, pokštas (pa:- 
dia) - 265 c; 277 e 
Palamėdas (Palamėdės) - 
261 d 
pamišimas, pašėlimas, šėlas 
(mania) - 241 a; 244 a-b. 
d; 245 a-d; 249 d-e; 251 
a; 256 b.d; 265 a-b; 266 a 
Panas (Pan) - 263 d; 279 b 
pavidalas, vaizdas; giminė, rū- 
šis (eidos) - 229 d; 237 a; 
246 b; 249 b; 251 b; 253 
c-d; 259 d; 263 b-c; 265 
a. c. e; 266 a. c; 270 d; 271 
d; 272 a; 273 e; 277 b-c 
pavydas (phthonos) - 247 a; 
253 b 

pavyzdys (paradeigma) - 264 e 

Pegasas (Pēgasos) - 229 d 

Periklis (Periklės) - 269 a-c; 
270a 

perskyra, perskyrimas (diaire- 
sis) - 266 b 

Pindaras (Pindaros) - 227 b 

Pitoklis (Pythoklēs) - 244 a 

Polas (Pėlos) - 267 b 

Polemarchas (Polemarchos) - 
257 b 

potraukis (himeros) - 251 c-e; 
255 c 

pradas (archë) - 237 b-c; 238 
a; 241 a-b; 245 c-d; 246 
b; 258 a; 262 d; 263 e; 264 
a; 266 d; 272 d 

pranašautojas (mantis) - 242 c 

pranašavimo menas (šėlo bū- 
senoje) (man(t)ikë technė) 
- 244 c 

prigimtis; kiltis, padermė 
(physis) - 229 e; 230 a; 239 
a; 240 b; 249 e; 252 e; 254 
b; 255 a; 279 a 

prisiminimas (anamnėsis) - 
249 c 

Prodikas (Prodikos) - 267 b 

Protagoras (Prūtagoras) - 
267 c 


rašinys (syggramma) - 257 d- 
e; 278 c 

rega, reginys, žvilgsnis (0psis) 
-250 b. d; 254 b 

Sapfo (Sappbo)- 235 c 

Seirėnos (Seirėnes)- 259 a 

Sibilė (Sibylla) - 244 b 

siela (psycbė) - 241 c; 242 c; 
250 b; 252 e; 254 c. e; 
270 b. e; 275 a; 277 b-c; 
278 a-b 

sielos suviliojimas, sielos pa- 
traukimas, sielos nuvedi- 
mas; sielvedystė (psycha- 
gūgia)- 261 a; 271 c 

Simijas (Simmias) - 242 b 

skaičiavimas (logismos)- 274 c 

skaičius (arithmos) - 247 a; 
274 c 

skliautas (bapsis) - 247 b 

sofistas (sophistės) - 257 d 

Sofoklis (Sopboklės) - 268 c; 
269 a 

Sokratas (Sūkratės) - passim 

Solonas (Solėn) - 258 c; 278 c 

sparnas (pteron) - 246 d 

sparnuota dvikinkė (bypopre- 
ron zeugos) - 246 a 

sparnuotas vežimas (ptėnon 


harma) - 246 e 


Rodyklė 


Stėsichoras (Stėsichoros)- 243 
a; 244 a 

šalutinis paaiškinimas (Žypo- 
dėlosis) - 267 a 

Tamusas (Tamous) - 274 d-e 

Teisijas (Teisias) - 267 a; 273 
a-€ 

Teodoras (Theodoros) - 261 c; 
266 e 

Terpsichorė (Terpsichora) - 
259 c 

Teutas (Theuth) - 274 c-e 

Tėbai (Thēbai) - 274 d 

tiesa (alžtbeia) - 247 c; 248 b; 
249 b; 260 a. e; 262 a. c 

tiesos lyguma (alėtbeias pe- 
dion) - 248 b 

Tifonas (Typbėn)- 230 a 

Trasimachas (Thrasymacbos) - 
261 c; 266 c; 269 d; 271 a 

Uranija (Ourania) - 259 d 

uždangė (byperouranios topos) 
-247 c 

užmarštis (lēthē) - 248 c; 
276 d 

vadas (hėgemėon) - 246 e 

vadeliotojas (hėniochos) - 
246 a 

viena, vienatinumas, vienin- 


gumas, vienis (hen) - 249 

Rodyklė 


b; 261 d; 263 d; 265 e; 266 žirgas (hippos): 
a-b; 271 a; 273 e; 275 d gerasis (agathos) - 253 d; 
vardas (onoma) - 244 b blogasis (kakos) - 253 d 


Sioje serijoje išleista: 


ANZELMAS. Proslogionas 

AUGUSTINAS. Pokalbiai su savimi 

HĖRAKLEITAS. Fragmentai 

DAVID HUME. Žmogaus proto tyrinėjimas 

IMMANUEL KANT. Politiniai traktatai 

SØREN KIERKEGAARD. Baimė ir drebėjimas 

JOHN STUART MILL. Apie laisvę 

FRIEDRICH NIETZSCHE. Linksmasis mokslas 

PLATONAS. Kratilas 

PLATONAS. Sokrato apologija. Kritonas 

PLATONAS. Timajas Kritijas. 

F. W. J. SCHELLING. Žmogaus laisvės filosafija 

ARTHUR SCHOPENHAUER. Pasaulis kaip valia ir 
vaizdinys 

ALEXIS DE TOCQUEVILLE. Apie demokratiją 


Amerikoje 


PLATONAS 


Faidras 


Specialusis redaktorius 
Mantas Adomėnas 
Dailininkė Ksenija Jaroševaitė 


Leidykla „Aidai“ (SL 1728) 
Universiteto g. 4, 2001 Vilnius 
Tiražas 3 000 egz. Užs. Nr.984 
Spausdino Adomo Jakšto spaustuvė 
Girelės g. 22, 4230 Kaišiadorys 


ai aid ait 
14 


„Platono „Faidro“ žinia labai ak- 
tuali, stebint sekuliarizuotos visuo- 
menės horizonte iškylantį žmogaus 
tipą, kuris skelbia: mums nereikia jo- 
kios antžmogiškos informacijos...“ 


Josef Pieper 


Maža Platono dialogų, tokių po- 
puliarių kaip šis. Erotikos ir retori- 
kos ryšys jame trikdo ir intriguoja. 
Dialogo problemas svarstė Origenas 
ir Augustinas, Gilsonas ir Derrida. 


ATVIROS LIETUVOS KNYGA 


Ši knyga priklauso | 
Atviros Lietuvos fondo remiamai serijai, 
kurios tikslas - pateikti klasikinius 
filosofijos ir politinės minties tekstus 


nuo Antikos iki XIX a. 


